Datasets:

alayaran

/

bodo-news-headline

like 0

कक्राझार , 3 नभेम्बर : बर' हारिनि गेजेराव गोदो - गोदायनिफ्रायनो गामियारि सुबुंफोरनि गेजेराव खौसेथिनि गेजेरजों ना हमनाय आसार - खान्थिखौ नुनो मोनबोदों । सिगां बोसोरफोराव सोलिबोनाय बायदिनो 2 नभेम्बर समबारखालिबो कक्राझार जिल्लानि सिङाव थानाय रामफलबिलनि लङा दैसायाव सुबुंफोरा होंगो - दोंगोयै ना हमनायनि मोनसे गोजोनथाव थासारिखौ नुनो मोन्दों । फुंनि समाव लङा इरिगेसन प्रजेक्टनि दैखौ हगारनाय समाव ओन्सोलनि गोबां सुबुंफोरा जेखाय - खबाय , लाबजे बायदि लानानै ना हमनायखौ नुनो मोनदों । रामफलबिलआव थानाय लङा इरिगेसन प्रजेक्टनि गाहाइ गेटनिफ्राय दैखौ बोसोरफ्रोमबो इरिगेसन बिफाना हगारो । बेबायदिनो समबारखालि फुंनि समावबो दै हगारनायाव कक्राझार जिल्लानि गुबुन गुबुन जायगानिफ्राय गोबां सुबुंफोरा होंगो - दोंगोयै ना हमनायनि मोनसे फोर्बो बायदि नुनो मोन्दों । मख'नो गोनांदि , जिल्लानि गुबुन गुबुन जायगानिफ्राय फैनाय सुबुंफोरा जेखाय - खबाय , जे बायदिजों ना हमनायाव बारलि , रौ , कातला , बायदि गोबां रोखोमनि नाफोरखौ मोन्नायबो नुनो मोन्दों । लोगोसे ना हमनाय समाव सुबुंफोरा हास्थायनाय बायदि नाखौ मोन्नो हानानै गोजोन्नायबो फोरमायदों । बरागारि गामिनि ना हामग्रा सासे सुबुङा फोरमायनायदोंदि फुंनि समाव लङा दैसानि दै हगारनायाव सुबुंफोरजों लोगोसेयै ना हमफानो मोन्नायखौ आं जोबोद गोजोन्नाय मोन्दों ।

कक्रझारनि रामफलबिल लङा दैसानि दै हगारनायाव सुबुंफोरनि होंगो - दोंगोयै ना हमनायनि मेला

भबानिपुर , 3 नभेम्बर : थांनाय 17 बोसोराव हाग्रामा महिलारिनि दैदेन्नाय बिपिएफ सरकारनि गेनाखाथि खालामनायनि जाहोनाव बि टि सि ओन्सोलाव नुजाथिनाय गुबुन गुबुन जेंनाफोरखौ समाधान खालामनायनि थांखिजों दुलाराय बिटिआरआवनो इउपिपिएल दोलोआ मोनफ्रोमबो हारि - हारिसानि राइजो - राजाफोरखौ लानानै सोलायनायनि थाखाय हान्जा सुरदों । बे सोलायनाया जाफुंसारगोन बिटिआरआव इउपिपिएल दोलोनि सरकारनि गेजेरजोंसो । इउपिपिएल दोलोनि सोलायनाय हान्जा सुरनायाव दुलाराय बिटिआरआवनो मोनफ्रोमबो हारि - हारिसानि सुबुंफोरा दासिम गोनां हेफाजाब होदों । बेनिफ्राय रोखा जादोंदि , बिटिआरआव इउपिपिएल दोलोनि सोलायनाय हान्जा सुरनायनि गेजेरजों इउपिपिएल दोलोनि बिजाथि आरो दैदेनगिरिया बिटिआरनि राइजो - राजाफोरनि जेंनाफोरखौ खौरां लादों । बेबायदि बाथ्राखौ बुंथिदों इउपिपिएल दोलोनि लाइमोन आफादनि मिरु आफादगिरि समनाथ नार्जारिया । समबारखालि सालबारियाव खुंनाय इउपिपिएल दोलोनि सोलायनाय लामा हान्जा सुरनाय हाबाफारियाव बाहागो लानानै खौरां बिजोंनि सिगाङाव समनाथ नार्जारिया बुङोदि , बिटिआरआव गेनाखान्थिजों लोहाबनाय हाग्रामा महिलारिनि दैदेन्नाय बिपिएफ दोलोआ बे खेबनि बिसायख'थियाव जेनगोना रोखा आरो गन' सुरक्षा पार्टीआ मोनसेबो मासि देरहानो हानाय नङा । मख'नो गोनांदि , दिनैसिम से सप्ताहनाङै बागसा जिल्लानि सालबारि बियाबयाव इउपिपिएल दोलोनि सोलायनाय हान्जा सुरनाय हाबाफारिया बाथाबारि गामियाव थुंगेयो । जोबथासानखालि बे सोलायनायनि हान्जा सुरनायखौ सुनबारि गामिआव फुंनि 10 रिंगायाव बेखेवनानै होयो आजिरा मोन्नाय फोरोंगिरि इयाद आलि आरो सालबारि बियाबनि इउपिपिएल दोलोनि बिजाथि बिनद मुसाहारिया । प्लेक अफ खालामदोंमोन इउपिपिएलनि नेहाथारि सदागर बादसा आरो चुसिल सरकारा । खमैबो 5 रोजानिबो बांसिन सुबुंफोरा बाहागो लानानै सालबारि बियाबनि गुवार ओन्सोलखौ सोलायनायनि थांखिजों गिदिंखन्नाय जायो । बेलासि समाव बाथाबारि गेलेग्रा फोथाराव खुंनाय मोनसे सुबुं गौमायाव बिजाथि बिनद मुसाहारि , इउपिपिएल दोलोनि दैदेनगिरि समनाथ नार्जारि , हानिप आलि अहमेद , फैला जे बरगयारि , सत्यजित बर' , बिउति बसुमतारि , जहुरा खाटुनमोनहा बाहागो लानानै बिबुंथि लाखियो । बे मेलआवनो बिपिएफ दोलोनि सा 156 , अबर' आफादनि सा 55 सोद्रोमाफोरा इउपिपिएल दोलोआव हाफैयो ।

सालबारि बियाबआव इउपिपिएल दोलोनि हान्जा सुरनाय हाबाफारिया जोबबाय

गसाइगाव , 3 नभेम्बर : मोनसे बिखा गावथाव - थाव दुखुथिया जाथाया दुलाराय गसाइगाव महकुमायावनो सोमोनांनाय थासारि खालामदों । गेस एजेन्सिनि फालांगि खालामनानै खुनुरुखुम नख'रखौ फोलोमनाय बे गोरिब नख'रनि गाहाय बिगोमा निर्मल पालजों लोगोसे बिनि नख'रनि सा 4 सुबुंफोरा मिथिस'आजासे गावसोरखौनो जिउ फोजोबना लानाय जाथाया ओन्सोलनि साफ्रोमबो सुबुंफोरखौ दुखु आरो सोमोनांनाय थासारि सोमजिहोदों । जाथायनि बागै मिथिनो मोननाय बायदिब्ला बिटिआरनि कक्राझार जिल्लानि सिङाव थानाय गसाइगाव महकुमानि तुलसिबिल बाजाराव थांनाय हरनि निजोम समाव निर्मल पाल ( 52 ) मुंनि फालांगिनि नख'रनि गासैबो सुबुंफोरा गोदोनायाव दौलें लागायनानै जिउ फोजोबना लायो । मोनसे समाव तुलसिबिल बाजारनि साखाथियाव थानाय जयपुरनि थागिबि निर्मल पालआ उननि समाव तुलसिबिल बाजारावनो अरायथायै थायो । तुलसिबिल बाजाराव मोनसे फिसा फालांगि जागायजेन्नाय निर्मल पालआ लन लानाय रांनि दाहारखौ लानायनि जाउनाव गोसोयारि गुलाइ - गुजाय सान्नायजों भुगिनांदोंमोन होन्नानै गुदि संदान्नायाव मिथिनो मोननाय जादों । जायगानि राइजो - राजा आरो बिनि सोमोन्दोयारिया फोरमायनाय बायदिब्ला जोबोद लोरबां रांखान्थिनि हालोदजों मोनसे फिसा फालांगिखौ जागायजेन्नानै खुनुरुखुमै गावनि नख'र सामलायनाय निर्मल पालआ लन लानायनि उनाव लनखौ सुख'नो हायैयाव गोबां सान्नायजों जिंगासिदोंमोन । मख'नो गोनांदि , तुलसिबिल बाजारनि थागिबि निर्मल पाल ( 52 ) , बिसि मल्लिका पाल ( 45 ) , फिसाजोफोर फारियै पुजा पाल ( 25 ) , नेहा पाल ( 17 ) , स्नेहा पाल ( 16 ) मोनहा थांनाय हरनि समाव गावनि न'यावनो जिउ फोजोबना लादों । निर्मल पालआ थांनानै थानाय समाव तुलसिबिल बाजाराव भारत गेसनि साब एजेन महरै खामानि मावगासिनो दंमोन । जायगानि सुबुंफोरा मिथिहोनाय बायदिब्ला निर्मल पालआ फालांगिनि थाखाय थोजासे रांनि गोनांथि जादोंमोन । जायनि थाखाय फालांगियाव आरो नख'राव बाहायनायनि थाखाय लन लानानै आरो बे लननि दाहारखौ सुख'फिन्नो हायैनि जाहोनावनो थोंजोङै जिउ फोजोबना लानायनि लामाखौ सायख'ना लादों होन्नानै जायगानि सुबुंफोरा सुलुङाव फोरमायदों । मिथिनाय बायदिब्ला निर्मल पालनि देरसिन फिसाजो पुजा पालआ बिगियान आयदायाव डिग्री लानानै तुलसिबिल जातिय बिद्यालयआव फोरोंगिरि महरै साख्रि मावगासिनो दंमोन । फारसेथिं नैथि फिसाजो नेहा पालआ हायार सेकेन्डारिनि नैथि बोसोरनि फरायसुलिमोन आरो थामथि फिसाजोआ 10 थाखोयाव फरायगासिनो दंमोन । बे जाथायखौ लानानै ओन्सोलनि गुबुन गुबुन हान्जा आफादफोरा गोथौ दुखु मोन्नाय फोरमायनायजों लोगोसे जाथायनि सायाव नायबिजिरनो दाबि देखाङो ।

नख'रसेनि सा 5 सोद्रोमाफोरा गावसोरखौनो जिउ फोजोबना लादों

काबुल , 3 नभेम्बर : आफगानिस्ताननि राजथावनि काबुलआव समबारखालि उतखारिया हरखाब गाग्लोबनाय जाथाया ओन्सोलनि सुबुंफोरखौ गिखांनाय सोमजिहोदों । काबुल मुलुगसोलोंसालियाव बिजाब मेला खुंनाय समावनो सा 3 हाथियार लाग्रा उतखारिया थुबुरै थानाय फरायसाफोरनि गेजेराव सान्थ्र' हायै गुलिखौ गाववो । सुलुंनि बायदिब्ला उतखारिनि गुलि गावनायाव खमैबो सा 20 फरायसाफोरा जिउ ख'हा जानायजों लोगोसे बे गिथावना जाथायाव खमैबो सा 40 सुबुंफोरा गोब्राबै जोखोम जादों । आफगान नख'र बिफाननि बुंथिगिरिया मिथिहोनाय बायदिब्ला रैखाथि हान्जाया बे गाग्लोबनाय जाथायजों लोब्बा थानाय सा 3 उतखारिखौ गावथारनो हाबाय । फारसेथिं जायगानि खौरां बिजोंनि बायदियैब्ला मुलुगसोलोंसालिनि साहा गेटआव बेरफ्रुहोनायनि उनाव सान्थ्र हायै गुलि गावदों । बे जाथायाव खैफोदनि गेजेरजों भुगिनांनाय माखासे फरायसाफोरखौ मुलुगसोलोंसालिनि सिंनिफ्राय उदां खालामनो हाबाय होन्नानै सरकारि सुलुङा मिथिहोयो । नाथाय बे जाथायाव मोनसेबो उतखारि आफादआ दासिमबो गाग्लोबनायनि सिमान लायाखै । तालिबानआ बुङोदि , बे जाथायाव तालिबाननि आखाइ गैया । जाथायनि उनावनो काउन्सिल फर नेसनेल रिकाउन्सिलिसननि गाहाय आब्दुल्लाआ टुइटारनि गेजेरजों काबुलनि मुलुगसोलोंसालियाव इनायै उतखारिनि गाग्लोबनाय जाथायखौ गोख्रों रावजों सोंखारिनायजों लोगोसे बे जाथायखौ उतखारिनि गिख' आखुथाय होन्नानै फोरमायो । मख'नो गोनांदि , 1932 माइथायाव काबुल मुलुगसोलोंसालिखौ गाइसन्दोंमोन । अदेबानि बे मुलुगसोलोंसालिआ आफगानिस्ताननि बयनिख्रुइबो गोजामसिन सोलोंथाय फसंथान होन्नानै मिथिनाय जादों ।

काबुल मुलुगसोलोंसालियाव उतखारिनि गाग्लोबनायाव सा 20 सुबुंफोरनि जिउ ख'हा

कक्राझार , 22 आगस्ट : सोलिफु कभिड - 19 नि गिथाव महरै गोसारनाय थासारिनि समनि गेजेरावनो कक्राझारआव समाजयारि जान्थायनि नेमखान्थि आरो खुगायाव मास्क गान्नायनि गेजेरजों श्री - श्री गणेश सतुर्थी थामहिनबा गणेश फुजाखौ फालिनाय जादों । कक्राझार सहर आरो सहरनि खाथि - खाला नांजाबनाय जायगाफोराव गोबांथार गणेश मन्दिर आफादफोरनि बान्जायनायाव गणेश फुजाखौ गोजोनै फालिनाय जादों । दिनै फुंबिलि समनिफ्रायनो सहरनि गोबां गणेश फुजा खालामनाय हाबाफारिआव गोबांथार सिबियारिफोरा समाजयारि जान्थायखौ फालिनानै फुजा होफैनाय एबा आर'ज गाबफैनायखौ नुनो मोन्दों । गोबांथार सिबियारिफोरा सोलिफु कभिडट - 19 निफ्राय सुबुं माहारिखौ रैखा मोनहोनो थाखाय आर'ज खालामदों होन्नानै फुजा बान्जाय आफादनि सासे सोद्रोमाया फोरमायदों ।

कक्राझारआव गनेश फुजा फालिदों

गोदान दिल्ली , 3 नभेम्बर : भारतआव फरायसालिफोरखौ 2 नभेम्बरनिफ्राय खुलिफिनबाय । फरायसालिफोरखौ फिन खुलिनायनि गनायथि मोन्नायनि उनाव माखासे राइज्योफोरा थांनाय 22 सेप्तेम्बरनिफ्राय आरो फिन 15 अक्ट'बरनिफ्राय आनलक 5 नि बिथोन बायदियै थाखोनि फोरोंथाय होनायखौ जागायजेन्दों । 3 थि खोलोबयाव अन्ध्र प्रदेश , उत्तराखान्ड आरो आसाम राइज्योनि सोलोंथाय फसंथान एबा फरायसालिफोरखौ 2 नभेम्बरनिफ्राय खुलिफिन्नो गनायथि होनाय जादों । बेजों लोगोसे चेन्ट्रेल फरायसालिफोराबो हादतनि गेजेराव खुलिफिनगोन । मख'नो गोनांदि , थांनाय 7 दाननि बांसिन सम बन्द' जानानै थानायनि उनाव राइज्यो सरकारा फरायसालिफोरखौ फिन खुलिफिन्नायनि गनायथि होदोंमोन । फरायसालिफोरखौ खुलिफिन्नायनि थाखाय सोलोंथाय बिफान आरो देहा बिफानआ गोनांथारै फोसावना होनायनि बिथोनाव नेमखान्थिखौ फालिनो बिथोन होनाय जादों । मोन्नै बिफानआ जुथायै फोसावना होनाय बिथोन बायदियै फरायसालिनि थाखो फोरोंथाय होनायनि गेजेराव फरायसाफोरखौ समाजयारि जान्थायाव थानाय , मास्क गान्नाय , आखायखौ सेनिटाइस खालामनाय , मास्क गाननाय बायदि नेमफोरखौ फालिनो गोनांथारै मिथिहोनाय जादों । मिरुनि बिथोननि अनगायैबो राइज्यो सरकारा उफ्रायै फरायसालि खुलिनायनि फारसे सोलोंथाय फसंथानफोरखौ फोसावनायजों बिथोन होनाय जादों । फरायसाफोरखौ गोनांथारै नोजोर लाखिनायनि अनगायैबो थाखो फोरोंथाय होनायखौ सिगां समाव 9 निफ्राय 12 थाखोसिम जागायजेन्नो बिथोन होदोंमोनब्लाबो गुबुन गुबुन राइज्योयाव थाखो फोरोंथाय होनाया आलादा - आलादा नेमखान्थिजों जानाय नुनो मोन्दों । बेनि गेजेराव आसाम राइज्योयाव समबारखालि 6 थाखोनिफ्राय 12 थाखोसिमनि फोरोंथाय होनाया जागायजेनबाय । आसाम राइज्योयाव फोरोंथाय होनायनि नेमखान्थिखौ आजावना लानाय बायदियै सिगां जागायजेन्नायाव मोन्नै खोलोबआव फोरोंथाय होनाय जादोंमोन । जेराव थाखो फोरोंथाय होनायखौ हान्जायै फुंनि 9.15 रिंगानिफ्राय 12 रिंगासिम आरो बेलासिनि 1 रिंगानिफ्राय 4 रिंगासिम खालामनाय जादोंमोन । फरायसाफोरखौ गोनांथारै थाखो खथायाव मास्क गान्नायखौबो बिथोन होनाय जादों । बेबायदिनो आसामनि अनगायैबो गुबुन गुबुन राइज्योफोराव थाखो फोरोंथाय होनाय समखौ फुंनि 9.15 निफ्राय बेलासि 1.45 रिंगासिम खालामनाय जादों । फरायसाफोरनि थाखो फोरोंथाय लानाय एबा सोलोंथाय लानाया थालांबाय थानायखौ नोजोर होनानै मिरुनि सोलोंथाय बिफानआ हादतनि गासैबो राइज्योनिसिम 2 नभेम्बरनिफ्राय थाखो फोरोंथाय होनायखौ माखासे नेमनि गेजेरजों खुंनो बिथोन होनाय जायो । मिथिनाय बायदिब्ला हादतनि उत्तर प्रदेश आरो पान्जाब राइज्योफोरावबो फरायसालिफोरा खुलिफिनबाय । नाथाय माखासे राइज्योफोर जेरै - तामिलनाडुआव फैगौ 16 नभेम्बरनिफ्रायसो फरायसालिखौ खुलिगोननि थांखि लादों । बेजों लोगोसे उरिष्याआवबो फैगौ 16 नभेम्बरनिफ्राय थाखो 9 निफ्राय 12 सिमनि फरायसाफोरनि थाखाय फोरोंथाय होनाया जागायजेनगोन ।

हादतआव थांनाय माखासे दाननि उनाव फरायसालिफोरा खुलिफिनबाय

तामुलपुर , 4 नभेम्बरःथांनाय गोबाव साननिफ्रायनो बि पि एफ दोलोनिफ्राय जानगाराव थानानै बि जे पि दोलोजों खारफाबाय थानाय बि पि एफ दोलोनि गाहाइ नेहाथारी थामहिनबा तामुलपुर जथायनि बि पि एफ दोलोनि एम एल ए इमानुवेल मोसाहारीनि मोनसे गोनांथार बिबुंथिजों समबारखालि रोखा जादों । एम एल ए इमानुवेल मोसाहारीआ बुङोदि आं सोलिफु नभेम्बर दाननि गेजेराव आसामनि रांखान्थि बिफाननि मन्थ्रि हिमन्त बिश्व शर्मा , राइज्योयारि बि जे पि दोलोनि आफादगिरि रनजित दास , बाक्सा जिल्लानि बिबानाव थानाय मन्थ्रि भबेस कलितामोननि नुजाथियाव मोनसे मेहेरगोनां हाबाफारिनि गेजेरजों गासै सा 20 रोजानिबो बांसिन हेफाजाबगिरिफोरखौ लानानै बि जे पि दोलोआव हाबगोन । खौरांगिरिआ बि जे पि दोलोआव माब्ला हाबहैगोन होननानै खालामनाय सोथिनि फिननायाव बिथां मोसाहारीआ बुङोदि दिनैसिमबो आं बि जे पि दोलोआव हाबहैनायनि खालारखौ थि खालामनाय जायाखै मानोना बि टि सि बिसायखथिनि खुंगोन अक्टखौ थि खालामनाय जायाखैमोन । बबेखानि बि टि सिनि बिसायख'थि खुंगोन अक्ट'आ थि जानायनि लामायाव फैबाय । एम एल एनि बादिब्ला फैगौ 10 डिसेम्बरनिफ्राय 15 डिसेम्बरनि गेजेराव बि टि सि बिसायख'थिआ खुंफुजागोन आरो डिसेम्बरनि 15 अक्ट'आवनो बि टि सिनि गोदान सरकारखौबो दाफुंनाय जागोन । लोगोसे दिनैसिमबो बि पि एफ दोलोआ इमानुवेल मोसाहारिखौ नागाराखै होननानै बुंनायनि सायाव सोंथि खालामनायनि फिननायाव बिथाङा बुङोदि थारैनो बेयो नंगौ , नाथाय आं दिनै 3 दानआनो बि पि एफनि जेबो खामानि मावाखै आरो बेखिनि समाव आं बि पि एफ दोलोनि सोलायै बि जे पि दोलोनिसो जानानै खामानि मावगासिनो दङ । दिनै आंखौ बि पि एफ नागाराखै होननानै बुंनाय रावा बिथांमोननि बाथ्रा । मा जाहोननि थाखाय बि पि एफ दोलोखौ नागारनानै बि जे पिआव हाबनो गोनां जाखो होननानै सोंथि खालामबावनायनि फिननायाव बिथाङा बुङोदि , बियो समनि हांख्रायनाय मानोना मोनसे हायुंखौ मोजाङै दैदेननो गोनांब्ला माहारियारि हान्जानि गोनांथि दङ' जों गोबां बोसोर माहारियारि हान्जानि बाइजोयाव थानानै हायुंखौ दैदेनबोबाय बे दैदेनबोनाया दिनै थुगेनायनि लामायाव । बेनिखायनो जोंनि हायुंखौ मोजाङै दैदेननो थाखाय आं माहारियारि दोलोयाव हाबनो नागिरदों । मोनसे समाव बि पि एफ दोलोनि आफादगिरि हाग्रामा महिलारीआ गावनि नाजानायनि बोलोजों जौगाथायनि खामानिखौ मावबोबाय । नाथाय दानिया गोदान जोलैनि नाजानायनि गोनांथि दसै । बि पि एफ दोलोआव गोबां सोलायनायनि गोनांथि दं । दिनैनि डिजिटेल इन्डियानि समाव गासै बुहुमानो गंसे नखर जाबाय , सोलोंथाय खान्थियाबो सोलायबाय बेनिखायनो दोलोनि गोजाम गोहोखौ सोलायनानै गोदान जोलैनि सायाव बिबानखौ गथायनांगौनि गोनांथि दङ आरो गोजाम खान्थिजों सोलिबाय थायोब्ला जानाय नङा । बेनि सायाव इयुन जोलैनि थाखायबो साननो नांगोन ।

नभेम्बर दाननि गेजेरावनो बि जे पि दोलोआव हाबगोन : इमानुवेल

कक्राझार , 4 नभेम्बरःथांनाय 4 एप्रिलआव खुंजानो गोनांमोनब्लाबो बि टि सि बिसाख'थिया कभिड - 19 नि जाहोनाव फावसायनानै दासिम बिसायख'थि खुंफुनायनि थि अक्ट' फोसावथ 'वाखै । नाथाय बावैसो सानफोर सिगां आसाम केबिनेटआ बि टि सि बिसायख'थि खुंनायनि सायाव राज्यो बिसायख'थि आयगनो लाइजाम गथायनाय हिसाबै फैगौ डिसेम्बर दाननि गेजेराव बि टि सि बिसायख'थिया खुंजासिगोनखौ नोजोर होनानै दासान्दि गुबुन गुबुन राजखान्थि हान्जाफोरा बिसायख'थि फोसावदिंनायाव मुखुबै नांथाबगासिनो दङ । मंगलबारखालि हाग्रामा महिलारी दैदेननाय बि पि एफ राजखान्थि हान्जाया कक्राझार जिल्लानि 10 नं देबरगाव बियाबनि सिङाव थानाय तितागुरि जानागावआव मोनसे गेदेर बिसायख'थियारि सुबुं गौमा खुंफुनाय जादों । बे हाबाफारियाव गाहाय आलासि महरै बाहागो लानानै 10 नं देबरगाव बियाबनि बि पि एफनि बिजाथि हाग्रामा महिलारीआ खुंजानो गोनां बि टि सि बिसायख'थियाव बि पि एफ हान्जायानो बांसानखो मासि देरहानानै फिन ब्रैथि खेबनि थाखाय सरकार दाफिनगोन होननानै दाबियो । बिथाङा बुंबावोदि , फैबायथानाय बिसायख'थिनि दावहायाव ओंखारनो थाखाय बि पि एफ हान्जाया आबुङै साखा - फारा जानानै दं । बे खेबनि बिसायख'थियाव बि टि सि हालामनि गासै हारि - हारिसाफोरनि सुबुंफोरनि हेफाजाब आरो अनसायनाय मोननायनि गेजेरजों बि पि एफ हान्जाया देरहानो थांगासिनो । बिथाङा दाबिनानै बुंबावोदि थांनाय 17 बोसोर समनि गेजेराव बि पि एफ हान्जाया बे हालामनि गासै हारि - हारिसाफोरनि थाखाय समान नोजोरजों अनसायलु आरो जौगाखांनि खामानि मावदोंमोन । गावनि बिबुंथियावनो बेरेखा हान्जा इउ पि पि एल , जि एस पि , बि जे पि , कंग्रेस आरो ए आइ इउ डि एफखौ सोंखारिनानै हाग्रामा महिलारीआ फैगौ बिसायख'थियाव जायखिजाया राजखान्थि हान्जायानो सोलो बोलो खायदा बाहायब्लाबो बि पि एफ हान्जाखौ फेजेननो हानायनि गोहोआ गैया होननानै बुंथिबावो । बे हाबाफारियाव आसामनि समाज अन्साय बिफाननि मन्थ्रि प्रमिला रानि ब्रह्मआबो बाहागो लानानै गावनि बिबुंथियाव हाग्रामा महिलारीनि दैदेननायावनो बि टि सिआव फिन सरकार दानफिनजागोन होननानै बुंथियो ।

जायखि - जाया राजखान्थि हान्जाया सोलो - बोलो खायदा बाहायब्लाबो बि पि एफ हान्जाखौ फेजेननो हानायनि गोहो गैयाः हाग्रामा

गरेश्वर , 4 नभेम्बरःबि टि आर गोरोबथानि 3.1 दफायाव मख'नाय बादियै बि टि आरआव गामि सोसननाय आरो दानख'नायनि सायाव खामानि मावनो एबा नयसंनो थाखाय बिबान होजानाय थामहिनबा सरकारजों दानानै होजानाय कमिसननि सोद्रोमा जयन्त बसुमतारीआ सोद्रोमा महरै थिसनजानायनि उननिफ्रायनो बि टि आर आरो बि टि आरनि बाइजोआव थानाय दाब दाब जायगाफोराव गामि दानख'नाय आरो सोसननायनि सायाव सोमजिनाय गोनो - गोथोखौ गैया खालामनो थाखाय राइजो - राजाफोरखौ लानानै मेल खुंबोदों आरो सावरायबोदों । बेबादिनो मंगलबारखालि बाक्सा जिल्लानि सिङाव थानाय गरेश्वर हालामनि बामुनझार गामियाव ओनसोलनि राइजो - राजाफोरखौ लानानै बि टि आरआव गामि दानख'नाय आरो सोसननाय आयदानि सायाव मोनसे सावराय मेल खुंनाय जायो । गरेश्वर दख'रा एबसुनि बान्जायनायाव खुंफुनाय बे सावराय मेलआव गाहाय आलासि महरै बाहागो लानानै एबसुनि लेङाइ आफादगिरि एबा कमिसननि सोद्रोमा जयन्त बसुमतारीआ बि टि आरआव गामि सोसननाय आरो दानख'नायनि बागै मेलआव बाहागो लानाय राइजो - राजाफोरनि सिगाङाव गुवारै आरो गेबेङै फोरमायथिनानै होयो । मेल जोबनायनि उनाव खौरांगिरिफोरजों मोगा - मोगि जानाय समाव जयन्त बसुमतारीआ फोरमायनाय बादिब्ला थांनाय 2 नभेम्बरखालि कमिसनआ मोनसे प्रिलिमिनारी मेल जथुमनाय जादोंमोन । बे मेलआव बि टि आरआव गामि सोसननाय आरो दानख'नायनि खामानिखौ कमिसननि गेजेरजों माबोरै आवगायलांगोन बेनि सायाव सावरायनाय जादों । बबेखानि बे आयदानि सायाव फैगौ सानफोराव थि सम आरो अक्ट' लानानै कमिसननि मेलखौ जथुमबावनाय जागोन । बिथाङा बुंबावोदि , बि टि आरनि सिमा ओनसोलनि गामिफोरा हाबनाय आरो ओंखारनायनि थाखाय कमिसननि आखायाव आर'ज बिलाइ गथायनो हागोन । बेनिथाखाय कमिसनआ सम आरो अक्ट' सिमा खानानै होगोन । नाथाय दासिमाव खोला आरो सान्जा सिमाजों नांजाबनाय गामिफोरखौ सोस'ननाय आरो दानख'नाय बेलायाव खामानि मावनायखौ आवगायनो हायाखै बेनि थाखाय माखासे सम नेथ'बावनांगोन । फैगौ 1 सप्टाहनि उनावनो गामि दानख'नाय आरो सोसननायनि खामानिफोरखौ माबोरै मावफुंनाय जागोन बेनि बागै खौरां बिजोंनि गेजेरजों कमिसनआ रोखायै आरो गेबेङै फोरमायथिनानै होगोन । बि टि आर गोरोबथानि 3.1 दफायाव मख'नाय बादियै गामि सोसननाय आरो गामि दानख'नायखौ लानानै गोबां सुबुंफोरनि गोसोयाव गोनो गोथो आरो गिनाय सोमजिखांदों नाथाय बे आयदाखौ लानानै राइजो - राजाफोरा गिनांगौनि आरो जिंगासिनांगौनि गोनांथि गैया । खोला सिमायाव थानाय ट्राइबेल बेल्ट आरो ब्लक ओनसोलफोरा माब्लाबाबो बि टि आरनिफ्राय दानजानाय नङा । नाथाय जाय गामिया जेनेरेलयै दं एबा ट्राइबेल बेल्ट एण्ड ब्लकआव गोग्लैया बे गामिखौसो बि टि आरनिफ्राय ओखारलांनो हानायनि खाबु होनाय जागोन । बि टि आरआव जायखि राजखान्थि हान्जाया सरकार दायामानो गामि दानख'नाय आरो सोसननायनि बेलायाव होबथानो हानाय नङा बेखौ आसाम सरकार आरो भारत सरकारआ खोथा होखानाय बादियैसो कमिसननि गेजेरजों मावफुंगोन होन्नानै जयन्त बसुमतारीआ फोरमायथिबावो ।

जायखि राजखान्थि हान्जाया सरकार दायामानो गामि दानख'नाय आरो सोसननायनि बेलायाव होबथानो हानाय नडाः जयन्त

बाकसा , 4 नबेम्बर : बाकसा जिल्लानि भारत - भुटान सिमनाजों नांजाबनानै थानाय मोनसे ओनसोलनि मुङानो जादों सुबनखाटा । बे सुबनखाटा ओनसोलनि 2 रोजानिबो गोबां राइजोफोरा बोसोरनि सानफ्रोमबो लोंनाय आरो आबाद फोथाराव दै जगायनायनि थाखाय भुटान हाजोनिफ्राय बोहैबोनाय फाग्ला दैमायाव अराइ सान दावहा नांनो गोनां जायो । मानोना फाग्ला दैमाखौ थेनानै दै लाबोआब्ला बे ओनसोलनि राइजोफोरा लोंनाय दै आरो आबाद फोथाराव दै जगायनायाव गोबां जेंनाजों मोगा - मोगि जानो गोनां जायो । जाहोनाव बोसोरनि मोनफ्रोम सप्ताहयावनो साननै सानथाम बान्दोनि खामानियाव नांथाबनो गोनां जायो । नोजोर होनो गोनां बाथ्रादि समान जौगाथाइ , समान मोन्थाइनि स्लगान होग्रा आथिखाल रायजोनि बि जे पि सरखारा बे बिथिङाव मा राहा लायो बेसो नोजोर होथावना जागोन फैगोन समफोराव ।

बाकसानि भारत - भुटान सिमना सेराव थानाय सुबनखाटा ओनसोलाव लोंनाय आरो आबादनि थाखाय दैनि जेंना

बाकसा , 4 नबेम्बर : बाकसा जिल्लानि सदर मुसलपुराव अर खामनानै सेव हांगार जायो गंसे गला । मुसलपुरनि सुमित्रा स्टोर मुंनि गंसे फसंथानाव बे अरा नांदों । बे अर नांनायनि जाहोनाव 5 लाखसो रां खहा जानो हागौ । सर्ट सार्कितनि जाहोनाव बे जाथाया जानायनि सन्देह । खौरां मोननाय बादिब्ला फुंनि समाव बेरायनो ओंखारनाय सुबुंफोरा बे फालांगियारी फसंथाननि सिङाव अर नांनायखौ नुनानै गलानि बिगुमा आरो अर खोमोग्रा हानजानो खौरां हरो । लोगो लोगो अर खोमोरग्रा हानजाया फैनानै अरखौ खोमोरनो हायोब्लाबो बेनि आगोलनो गला सिङाव थानाय मुवाफोरा खामनानै सेव हांगार जाबायमोन । गलानि बिगुमाया फोरमायनाय बादिब्ला बे अर नांनायनि जाहोनाव बाङायैबो थामनिफ्राय ब्रै लाख रांनि मुवा अराव खामनानै सेवहांगार जादों ।

बाकसानि मुसलपुराव अर नांदों

गुवाहाटी , 4 नभेम्बरःआसामनि गुबुन गुबुन जिल्लाफोरनि दाब - दाब जायगाफोराव आइजोफोरनि सायाव उदखार एबा दायगोनां खामानि मावनाय जाथायफोरा सोमजिनायखौ नुनो मोनफ्लेबाय थायो । हादरनि गुबुन राज्योफोरजों लोगोसे आसाम राज्योआवबो बे रोखोम उदखार खालामजानायनिफ्राय आइजो माहारि एबा हिन्जावसाफोरा रैखा मोननो हायाखै । जायनि थाखाय बे आयदाया आसामनि मोनसे जिंगासिनो गोनां जेंना आयदा जानानै दङ । आसामनि अनगायैबो सा - सान्जानि गुबुन राज्योफोरावबो बेबादि जाथाया जाफ्लेबाय थायो । आइजोफोरनि सायाव उदखार खालामनाय एबा जिनाहारि खालामनायनि सायाव राज्यो सरकारआ फारिलाइ खालामनाय बादिब्ला थांनाय माखासे सिगां बोसोरनि गेजेराव आसामाव बे रोखोम जाथाया गोख्रै बांसिनदों । फारिलाइ बादियै थांनाय 2016 नि उनाव थामहिनबा सर्बानन्द सन'वाल सरकारआ बिबान रुजुनजेननाय उननिफ्राय दासिम 7.348 जिनाहारि खालामनाय जाथाया सोमजिदों । मावखुलिनि रिपर्ट बादियै आसामाव थांनाय 2016 बोसोराव गासै 1.779 जिनाहारि खालामनाय जाथाय सोमजिदों । बेबादिनो बोसोर 2017 आव 1.708,2018 आव 1.909 आरो 2019 आव 1.952 साखौ जिनाहारि खालामनाय जाथाया सोमजिदों ।

आसामाव जिनाहारि खालामनाय जाथाया गोख्रोङै बांसिनदों

मैखुनआ देहानि थाखाय गोबां हेफाजाबगिरि । माखासे बेरामाव डाक्टारआबो मैखुन जानायनि बोसोन होयो , मानोना बेयाव मोन्नाय गोनांथि जानाय गुन आरो भिटामिनआ देहाखौ गोख्रों लाखिनायाव गोबां गाहाय बिफाव लायो । मैखुनआ उदैनि जेंनाफोरनिफ्राय लानानै लिरथायखौ दबथायना लाखिनायावबो गोबां मुलाम्फा मोननो हायो । बेयो भिटामिन डि नि मोजां फुंखा आरो जुदि नोंथांनि देहायाव भिटामिन डि नि आंखाल जायोब्ला नोंथाङा मैखुन जानो हागोन । मैखुनाव पटासियाम , कपार , आयरन आरो मिनारेल्सआ गोबां बिबाङै थायो । बेनि एन्टि अक्सिडेन्ट गुनआ नोंथांनि बिगुरनि थाखाय मुलाम्फा गोनां जायो । फैदो मैखुन जानाया नोंथांनि थाखाय बेसेबां मुलाम्फा गोनां बेनि सोमोन्दै मिथिनानै लानिः मैखुनाव केलरीखौ खम बिबांनि मोन्नाय जायो । जायनि जाहोनाव बेयो गुफुं देहाजोंबो बादायनायाव जाफुंसारो । बेयाव भिटामिन सिखौबो गोबां बिबाङै मोन्नाय जायो । बेजों देहाखौ ख'हा खालामग्रा तलफोरखौ आलादा खालामनायाव मदत मोनो । मैखुनाव गोबां बिबांनि सेलेनियाम मोन्नाय जायो । बेजों इम्युनिटि सिस्टेमखौ गोख्रोङै लाखिनायाव मदत मोनो । सेलेनियम आरो मेगनिसियामआ ज' जानानै थायरायड बायदि बेरामखौ होबथानायाव खामानि माववो । बेनि अनगायैबो मैखुनाव थोजासे बिबांनि पटेसियाम मोन्नाय जायो , जायजों ब्लाड प्रेसारखौ कन्ट्रल खालामनायाव मदत मोनो ।

मैखुनआव थाखोमानानै थानाय देहानि बे मोन 5 गुनफोरखौ मिबथिनाया गोनांथार

भबानिपुर , 5 नभेम्बर : दुलाराय बाथौ महासभानि बान्जायनायाव बुधबारखालि सालबारियाव सालबारि बियाबनि इउपिपिएल दोलोनि बिजाथि बिनद मुसाहारिनि हेफाजाबाव मोनसे गुवार सावरायनाय मेलआ जोबनानै थाङो । दुलाराय बाथौ महासभानि दैदेनगिरि पद्मधर बसुमतारिनि मासि सामलायनायाव जानाय बे गोनां मेलआव दुलाराय बाथौ महासभा , एबसुनि सालबारि दख'रा आफादनि दैदेनगिरिजों लोगोसे माखासे लिरगिरि , थुनलाइगिरि , देंखोगिरि , समाज सिबियारिफोरा बाहागो लायो । मेलआव इउपिपिएल दोलोनि सालबारि बियाबनि बिजाथि बिनद मुसाहारिया गावनि बिबुंथियाव बुङोदि , बिटिआरआव दासान्दि मोनसे हाथियार उदां समाज सोर्जिनो हादों । बे बिथिङाव इउपिपिएल दोलो , एबसुजों लोगोसे राइजो - राजाफोराबो जर'खा बिहोमा होदों । फैगौ सानफोराव बिटिआरआव मोनसे गेनाखान्थि उदां , गोग्गो समाज सोर्जिनायनि थाखाय इउपिपिएल दोलोआ सिगांग्रो बिबान लानांगोन । फैगौ सानाव बिटिआरआव मोनसे गोख्रों सरकार दाफुंनांगोन । लोगोसे गोग्गो समाज दाफुंनायनि बिथिङाव साफ्रोमबो मेलेमजिबि सांग्रां सुबुंफोर आरो गुबुन गुबुन हान्जा आफादजों लोगोसे राइजो - राजाफोरा इउपिपिएल दोलोनि जानानै आबुं हेफाजाब होनो थाखाय आवगायबोनांगौ । बिनद मुसाहारिया गावनि बिबुंथियाव बिटिआरआव मोनसे गोग्गो सरकार दाफुंनायजों आबुं हेफाजाब होनाय साफ्रोमबो मेलेमजिबि सांग्रां सुबुं आरो हान्जा आफादखौ बिबान लानो थाखाय फोसावो । मेलआव दुलाराय बाथौ महासभानि मिरु आफादगिरि हलिराम मुसाहारि , लेङाइ आफादगिरि महन स्वर्गियारी , गाहाय नेहाथारि बसन्त स्वर्गियारी , बोसोनगिरि निलकान्त बर'जों लोगोसे माखासे गागि सुबुंफोराबो बिबुंथि लाखियो । मख'नो गोनांदि , बे खेबनि बिटिसि परिषद बिसायख'थियाव दुलाराय बाथौ महासभाया इउपिपिएल दोलोखौ आबुं हेफाजाब होगोन होन्नानै मिथिहोयो ।

सालबारियाव इउपिपिएलनि हेफाजाबाव बाथौ महासभानि सावराय जथुम

गोदानदिल्ली , 23 आगस्ट : डायबिटीस आरो गुफुं देहानि सुबुंफोरखौ सरासन्स्रायै गोदै आरो गोबां केलरी गोनां जाग्रा आदारखौ जानो बादा होनाय जायो । जरखाफोरा बे मोननै जेंना गोनां सुबुंफोरनि थाखाय मुलाम्फा गोनां होन्ना बानलु गोथांखौ फोरमायदों । आयुर्वेदिकआवबो बानलु गोथांखौ मुलि महरै बाहायो । बानलुआव केप्साइसिन मुंनि तत्व मोन्नाय जायो , जाय बेनि स्वादखौ गोसा मोनहोयो आरो खायसे बेरामफोराव मुलाम्फा गोनां जायो । जरखायै देहानि लिरथायखौ बाङाइ खालामनायनि थाखाय गुन गोनां । फारसेथिं डायबिटीस बेरामिफोरनि थाखायबो मुलाम्फा गोनां । बानलु जायोब्ला देहा - सोलेराव बिदुंखौ बांहोयो आरो उदैखौ आलौहोयो । www . researchagate . net नि मोनसे रिसार्चनि बादिब्ला , बेयाव मोन्नो हानाय केप्साइसिन फैत बार्न थामहिनबा मेजेम आवलिहोनायाव हेफाजाब होयो , जायजों देहानि लिरथायनिफ्राय रैखाथि मोन्नो हायो । बेनि थाखाय बानलु गोथांनि अनगायै बानलु गोरान आरो गर मसलाखौबो जानो हायो । नाथाय बानलुखौ थि जखानि जानांगौ नङाब्ला ख'हा गोनां जानो हागौ ।

बानलु गोथांया देहानि थाखाय मुलिनि गुन गोनां

बासुगाव , 5 नभेम्बरःबि टि सिआव बिसायख'थिखौ मिरु खालामनानै दासान्दि मोनफ्रोमबो बियाबफोरावनो सोलिदों गुबुन गुबुन राजखान्थि दोलोफोरनि फोसावदिंनाय , मेल - मिथिं । फैगौ डिसेम्बर दाननि गिबि सप्ताहयाव बि टि सि बिसायख'थिखौ खुंगोननि इसारा मोन्नानै दासान्दि बिसायख'थिखौ मिरु खालामना मोनफ्रोमबो राजखान्थि दोलोफोरा फोसावदिंनायखौ गोख्रोंनिफ्राय गोख्रोंसिन खालामनाय नुनो मोन्दों । बे बिथिङाव उनफिन्नानै थायाखै 12 नं सालाकाटि परिषद बियाबआवबो । बुधबारखालि सालाकाटिनि हरिगावआव आइजो बिपिएफनि मोनसे गेदेर सुबुं मेलखौ खुंनाय जायो । बे फोसावदिंनाय सुबुं मेलआव बाहागो लायो आसाम सरकारनि मन्थ्रि चन्दन ब्रह्म , बि पि एफनि गागि दैदेनगिरि एबा आसाम सरकारनि समाज अन्साय बिफाननि मन्थ्रि प्रमिला रानि ब्रह्म , तामुलपुर बि पि एफनि आफादगिरि केशब राजबंसि , 12 नं सालाकाटि बियाबनि बि पि एफ दोलोनि बिजाथि देरहासाद बसुमतारि , नारायनि बसुमतारिजों लोगोसे माखासे दैदेनगिरिफोरा । गोबां सुबुंफोरा बाहागो लानाय बे आइजो बि पि एफनि बान्जायनायाव खुंनाय फोसावदिंनाय सुबुं मेलआव मन्थ्रि चन्दन ब्रह्मआ फैगौ बि टि सि बिसायख'थियाव देरहासाद बसुमतारिनि देरहानाया रोखा होन्नानै बुङो । फारसेथिं सोलिफु दाननि फैगौ 15.16 अक्टनि गेजेरावनो बि टि सि बिसायख'थि खुंगोन अक्टखौ थि खालामनानै बि टि सि बिसायख'थिया जाफुंसारगोन होन्नानै बिबुंथियाव मन्थ्रिआ बुङो ।

सालाकाटिआव आइजो बि पि एफनि बिसायख'थि फोसावदिंनाय मेल

बासुगाव , 5 नभेम्बरःबिटिसि बिसायख'थिआ जेसेबांनो खाथि नोजोराव फैबाय थादों एसेबांनो दोलो आफादफोरनि गोख्रोङै बिसायख'थि फोसावदिंनायाबो गोख्रोंसिन जानायखौ नुनो मोन्दों । बिब्दिनो चिरां जिल्लानि बासुगावआव बुधबारखालि खुंनाय जिल्ला बिजेपिनि आफादगिरि बिप्लब देबनाथनि मासि सामलायनाय बे मावफुं मेलआव बाहागो लाफैदोंमोन बिजेपि दोलोनि राइज्योयारि आफादगिरि रन्जित दासआ । मेलआव बिजेपिनि राइज्योयारि आफादगिरिया बुङोदि , बिजेपि दोलोआ बिटिसिआव लिडारचिफ जानो हायाब्लाबो पार्टनारचिफ जागोन । बासुगावआव खुंनाय बे बिजेपिनि जिल्ला मावफुं मेलआव बाहागो लानानै दोलोनि राइज्योयारि आफादगिरि दासआ खौरां बिजोंनि सिगाङाव बुङोदि , बे खेबाव बिटिसि सरकार दाफुंनायाव बिजेपि दोलोआ जेरैखि जाया सरकाराव थागोन । मख'नो गोनांदि , गिबि समफोराव बिजेपि दोलोआ बिटिसिखौ दखल खालामनायनि बाथ्रा बुंदोमोनब्लाबो आथिखालाव हरखाब राइज्योयारि आफादगिरिया गावनि बिबुंथिखौ सोलायनानै फोरमायनाय बायदिब्ला बिटिसिआव लिडारचिफ जानो हायाब्लाबो जेरैखि जाया पार्टनारचिफआव थागोन । सान्जौफु समाव खुंनाय मेलआव रन्जित दासआ आरोबाव बुङोदि , बिटिसि बिसायख'थिनि खुंगोन अक्ट'खौ दासिम फोसावथ'यैआव दोलोआ बिटिसि बिसायख'थिनि थाखाय मेल आफादखौ दासिमबो जागायजेनाखै । नाथाय बिटिसिआव दोलोनि थासारिखौ गोख्रोंसिन खालामनो राहा लानाय एबा हाबाफारि लानाय जाबाय होन्नानै बुङो । बिथाङा गावनि बिबुंथियाव बुङोदि , बिटिसिआव बिजेपिनि खमैबो 2 लाख सोद्रोमाफोर दङ आरो मोनफ्रोमबो जिल्ला , मन्डल आरो बुट कमिटि थाखोयाव दोलोनि मावथांखि हाबाफारिफोरा सोलिगासिनो दं । जों बिटिसिआव मोन 26 मासियाव बिजाथि फसंनाय जादों आरो बेजों लोगोसे मोनसे बियाबआव उदां बिजाथिखौ आबुं हेफाजाब होनानै मिजिंथिजानाय बायदि मासिखौ देरहानो हागोन होन्नानै दाबि खालामना बुंबावोदि , जों खौसेथिनि गेजेरजों फैगौ बिटिसि बिसायख'थियाव मोन 21 मासिखौ देरहानो हायोब्ला गुबुन दोलोनि जेबो हेफाजाब नाङा होन्नानै बुङो ।

बासुगावआव जिल्ला बि जे पिनि मावफुं मेलआव बिजेपिनि राइज्योयारि आफादगिरि रन्जित दास

दिसपुर , 5 नभेम्बर : राइज्योयाव दासान्दि मवा - बेसादफोरनि बेसेन बारायनायनि सोमोन्दोयाव सावरायनायनि थाखाय गिबि मन्थ्रि सर्बानन्द सनवालआ बुधबारखालि आसाम एडमिनिस्ट्रिटिभ स्टाफ कलेजआव राइज्योनि गुबुन गुबुन फालांगि आफादनि थान्दै आरो खुंथायनि बिबानगिरिफोरजों मोनसे गोनांथार सावराय मेलखौ खुंनाय जायो । आबाद मन्थ्रि अतुल बरा आरो आदार जगायथाय बिफाननि मन्थ्रि फनिभुषन चौधुरिनि बाहागो लानाया बे मेलआव गिबि मन्थ्रिआ आसाम सेम्बार्स अफ कमार्स , कामरुप सेम्बार्स अफ कमार्स आरो गुबुन गुबुन फालांगि गौथुमनि बिबानगिरिफोरजों राइज्योनि दासान्दि सोलिनाय मुवा - बेसादफोरनि बेसेन खालामना होनायनि सायाव मिथिना लानायजों लोगोसे बेसेन बांनायखौ दबथायनो थाखाय आखायाव लानो हानाय राहानि सायावबो सुबुरन हांख्रायनाय जायो । गिबि मन्थ्रिआ बुङोदि , सुबुंफोरनि आंगोयै बाहायजाग्रा जेरै - आलु , सामब्राम , गोथां मैगं - थाइगं , दावदै , थाव गुबै बायदि मुवा - बेसादनि बेसेन बांनायनि जाहोनाव सरासनस्रा राइजो - राजाफोरा थोजासे सोलिनायाव गोहोम गोग्लैदों आरो सरासनस्रा सुबुंफोरनि गेजेराव मोनसे गोजोन्नाय गैयै थासारिया बेरखांदों । बिथाङा बुङोदि , बे थासारियाव सरकारा मोनफ्रोमबो बिथिङावनो नोजोर लाखिनो हाया आरो जायखि जाया समावनो बेसेन बांनायखौ दबथायनानै राइजो - राजाफोरनो गाहाम बेसेनथिखौ होनांगोन । राइज्योयाव आलु , सामब्राम आरो गोथां मैगं - थाइगंफोरजों लोगोसे गोबां बेसादनि बेसेन आरो फिसा - फिसा बाजारनि बेसेनआ बांनायाव समानै गोरोबलायैजों सुबुंफोरा गोहोम गोग्लैनायखौ रायखांनानै गिबि मन्थ्रिआ बुङोदि , फाइकारि बाजारजों लोगोसे लोब्बा लाखिनानै बेसादफोरनि फिसा - फिसा फालांगि खालामनाय आरो बाजारखौ समानै खालामनो नाजानांगोन आरो मुवा - बेसादफोरनि बेसेनखौ बारायनानै ग्राहकफोरखौ खैफोदआव लानानै थांनाय माखासे फाइकारिफोरनि हेंथायै सरकारा गोनांथार राहा लागोन होन्नानै गिबि मन्थ्रिआ बुङो । राइज्योनि गुबुन गुबुन बाजाराव मुवा - बेसादनि थि बेसेनखौ नायसंनानै आरो बेसेन बांनायखौ दबथायनो थाखाय सरकार , खुंथाय आरो फालांगिजों सोमोन्दो थानाय साफ्रोमबो बिबानगिरियानो बिबान लानांगोन । बायगिरि आरो फानगिरि बे मोन्नै बिथिङाव रैखाथि जानाय बायदि जेंनाखौ सुस्रांनायनि थाखाय जों खामानि मावनांगोन । दिनैनि जथुमनाय मेलआव बाहागो लानाय फालांगि आफादफोरनि अनगायैबो बिसोरनि दखलाव थायै गुबुन गुबुन जेरै स्वपिं मल , फालांगि फसंथान बायदि बिबानगिरिफोरजों बेनि सोमोन्दोयाव गाबोन मोनसे गोनां जथुमनो थाखाय गिबि मन्थ्रिआ बिफाननि मन्थ्रि फनिभुषन चौधुरिखौ बिथोन होयो ।

गिबि मन्थ्रि सनवालआ मुवा - बेसादनि बेसेन बांनायनि सोमोन्दै फालांगि गौथुमनि दैदेनगिरिफोरजों गोनांथारै सावरायदों

गुवाहाटी , 5 नभेम्बरःहादतनि गेजेरावनो गुबुन सासे गोख्रों खौरांगिरि महरै मिथिसार जानाय खौरां बिजों रिपाब्लिक टि भिनि गाहाय सुजुगिरि अर्नब गस्वमिखौ हमनाय आरो बिनि नख'रखौ देहायारि साजा होनाय जाथायखौ गोख्रों रावजों सोंखारिदों जार्नालिस्ट एससिएसन अफ आसाम सुंद'यै जे ए ए आरो नेसनेल इउनियान अफ जार्नालिस्ट ( इन्डिया ) सुंद'यै एन इउ जे ( आइ ) आ । कंग्रेस आरो शिबसेना दैदेन्नाय महाराष्ट्र सरकारा गाग्लोबनाय महराव सासे गागि खौरांगिरिखौ हमनाय जाथायखौ सुबुं खुंथायनि 4 थि खुन्थियानि गाहाय बोसोनगिरि एबा ए न इउ जे आइनि माहारियारि लेङाइ आफादगिरि भुपेन गस्वामि , गाहाय नेहाथारि दालिम फुकनआ बुङोदि , शिबसेना दैदेन्नाय महाराष्ट खुंथायनि समाव सासे खौरांगिरिखौ बेबायदि इनाय गाग्लोबनायजों हमनाय जाथाया जोबोद लाजिनांथाव । फारसेथिं खौरां बिजोंनि गोख्रों गाहाय सुजुगिरि अर्नब गस्वामिखौ हमनाय पुलिसनि हेंथायै गोख्रों राहा लानो दाबि दैखाङो आरो गाहाय सुजुगिरि अर्नब गस्वामिखौ जायखि जाया राहानि गेजेरजों आइननि दखलनिफ्राय हगारनांगौ होन्नानै फोसावो जे ए ए आरो ए न इउ जे आइआ । लोगोसे खौरांगिरिफोरनि सायाव पुलिसनि बेबायदि इनाय जाथाय खालामनायखौ जेब्लाबो सहायनाय नङा होन्नानै महाराष्ट्र सरकार आरो महाराष्ट्र पुलिस खुंथायनिसिम हुमखि होयो । जे ए ए आरो एन इउ जे ( आइ ) आ बे जाथायनि सायाव गाहाय मन्थ्रि नरेन्द्र मदिखौ गोनांथार राहा लानो दाबि खालामबावदों ।

खौरां बिजों रिपाब्लिक टिभिनि गाहाय सुजुगिरि अर्नब गस्वामिखौ थाबैनो हगारनो जे ए एनि दाबि

पानाजी , 5 नभेम्बरःफुटबल स्पर्टस डेभलपमेन्ट लिमिटेड सुंद'यै एफ एस डि एलआ फैगौ 7 थि सिजन इन्डियान सुपार लीग ( आइ एस एल ) नि गिबि राउन्डआव गासै मोन 11 हान्जाफोरनि मेच गेलेगोनखौ फोसावनानै होबाय । मख'नो गोनांदि , हादरनि गेजेराव कभिङ - 19 नि गोसारनाय थासारिनि गेजेरावबो फैगौ बावैसो साननिफ्राय गवा राइज्योनि फुटबल फोथारआव खुंनो थाखाय बे समाव गोख्रोङै साखा - फारा जादों । बे सिजननि आइएसएलनि गेलेनाया सोलिफु नभेम्बर दाननि फैगौ 20 अक्टनिफ्राय ग'वा राइज्योनि मोनथाम फुटबल स्टेडियामफोर जि एम जि स्टेडियाम बाम्बलिम , जे एल नेहरु स्टेडियाम आरो तिलक मैदान स्टेडियामआव गेलेगोन । दासान्दि हान्जाफोरा बाहागो लानो साखा - फारा जानायनि गेजेरावनो थांनाय माखासे सान सिगाङाव सोनाब बंग राइज्योनिफ्राय गुबुन मोनसे हान्जा एस सि इस्ट बेंगल हान्जाया गिबि खेब बाहागो लागोन । हादरनि गेजेरावनो गुबुन मोनसे गोजामसिन फुटबल क्लाब इस्ट बेंगलआ बे सिजननि आइ एस एलआव गेलेनो थियारि जानायनि गिबि मेचखौ फैगौ 27 नभेम्बरखालि एथलेटिक' डि कलकाता महन बागाननि हेंथायै मोगा - मोगि गेलेगोन । बे मेचखौ तिलक मैदान स्टेडियामआव गेलेनाय जागोन । हादरनि अनगायैबो मुलुगनि गेजेरावनो मिबथिसार जानाय इन्डियान सुपार लीगआ गुबुन गुबुन बोसोरनि खुंजाबोनायाव नायग्रा सुबुंफोरनि आबुं हेफाजाबखौ मोन्नो हाबोदोंब्लाबो नाथाय बे सिजननि आइ एस एलखौ भारतनि गवा राइज्योआव खुंनो थाखाय थांखि लादों । आइ एस एलनि गिबि मेचखौ 20 नभेम्बरखालि ए टि के महन बागान क्लाब आरो केरेला ब्लास्टार्स एफ सिनि गेजेराव गेलेगोन । मोनसे सुलुंनि बादिब्ला , बे सिजननि आइ एस एलआव गासै मोन 115 मेचफोरखौ गेलेगोन । अदेबानि थांनाय सिजनआव हान्जाफोरनि गेजेराव गासै 95 मेचखौ गेलेदोंमोन । गुबुन फार्सेथिं बे सिजननि नैथि मेचखौ थांनाय सिजननि आइ एस एलखौ देरहानाय एफसि गवाआ बेंगालुरु एफसिनि हेंथायै मोगा - मोगि गेलेगोन । थांनाय सिजन आइ एस एलनि मेच गेलेनायखौ नुनो मोन्नानै गोबां सुबुंफोरा गोजोन्नाय फोरमायदोंमोन । नाथाय बे सिजननि आइ एस एलनि गेलेनायखौ स्टेडियामआव नुनो मोनगोन ना मोना बेनि सायाव दासिम रोखा जायाखै । आइ एस एल खुंफु आफादनि सुलुङाव मिबथिहोबावनाय बादिब्ला , गुबुन मोन 55 मेचफोरनि गेलेनाय अक्टखौ फैगौ डिसेम्बर दानआव फोसावनाय जागोन । थांनाय सिजननि आइएसएलआव माखासे हान्जाफोरा गोख्रों गेलेनानै टप - 4 आव जायगा लानो हादोंमोन । नाथाय बे सिजनआव हान्जाफोरनि गेलेनायखौ आरोबाव गोख्रोंसिन नुनो मोनगोनखौ मिजिंथिदों ।

20 नभेम्बरनिफ्राय ग'वायाव आइ एस एलनि मेचआ जागायजेनगोन

थालिर जानायखौ देहानि थाखाय गोबां मुलाम्फा गोनां होन्नानै गनायना लानाय जायो । अदेबानि देहाखौ गाहाम खालामनायजों लोगोसे लिरथाइ बारायनायनि थाखायबो थालिरआ गोबां गुन गोनां । नाथाय नोंथाङा मिथिगौदा थालिर फिथाइजों लोगोसे बेनि रोदायाबो गोबां मुलाम्फा गोनां । अदेबानि थालिरनि रोदायाव भिटामिन ए , बि आरो सि , सेरटनिन , टेनिन , डपामाइन बायदिखौ गोबां बिबाङै मोन्नो हायो । बेनिखायनो नोंथांमोन्नो फोरमायोदि , थालिरनि रोदाया माबायदि जोंनि आरो नोंथांनि गोग्गो देहानि थाखाय मुलाम्फा गोनां जानो हागौ आरो बबे बबे बेरामनिफ्राय रेहाय मोनहोनो हागौ । बिदिब्ला फै बेनि मुलाम्फानि सोमोन्दै मिथिनानै लादिनि : जुदि नोंथाङा हाइ ब्लाड प्रेसारनि जेंनाजों भुगिनांगासिनो दङब्ला , नोंथाङा थालिरनि रोदानि बिदैखौ लोंनो हागोन । मानोना बेजों ब्लाड प्रेसारखौ सामलायनायाव मदद होगोन । बेनि थाखाय नोंथाङा गोथां थालिरनि रोदाफोरखौ 100 ग्राम बिबाङै लानानै दैजों लगायनानै मुलि बायदि सानफ्रोमबो सानसेयाव खेबनै एबा खेबथाम लों । बेनि अनगायै थालिरनि रोदायाव बुखांनायखौ बाङाइ खालामग्रा आरो एन्टिपायरेटिक गुण मोन्नाय जायो , जायखौ हाफानि एबा हां लानायजों सोमोन्दो गोनां बेरामफोरावबो मदत होना महरै गनायो । जुदि नोंथाङा हाफानिनि जेंनाजों भुगिगासिनो दङब्ला थालिरनि रोदाजों बानायनाय काढ़ाखौ लोंनो हागोन । बेजों गोबां मुलाम्फा मोनगोन । थालिरनि रोदायाव डपामाइनखौ गोबां बिबाङै मोन्नाय जायो , जायजों गेस्ट्रिक एसिडखौ फोजोबनायाव मदत मोनो । बिजों बानायनाय काढ़ाखौ लोनायजों उदैजों सोमोन्दो गोनां आल्सार बेराम जानायखौ होबथानायाव मदत मोन्नो हागोन ।

थालिरनि रोदाखौ जायोब्ला मोन 5 देहानि मुलाम्फा मोनगोन

बाक्सा , 6 नभेम्बरःदिनैसिम बि टि सिनि ब्रैथि बिसायख'थिनि अक्टखौ फोसावनाय जायाखैब्लाबो राजखान्थि फोथाराव बिसायख'थिनि दुंहाव बार बारगासिनो थानायखौ नुनो मोन्दों । बबेखानि बिसायख'थिखौ लानानै बायदि राजखान्थि हान्जाफोरनि गेजेराव हाब्रु सारलायनायखौबो नुनो मोनगासिनो दं । मानोना जाय जेखि हान्जायानो जायाथों मानो बि टि सिनि राज मासिखौ जेरैखि - जाया दखल खालामथारनांगौ । बे लेखायै बाक्सा जिल्लानि 23 नं दिहिरा बियाबनि निकाशियाव फैगौ बि टि सि बिसायख'थिखौ नोजोर होनानै इउ पि पि एलनि मोनसे बिसायख'थियारि मेल जानानै थाङो । बे मेलआव इउ पि पि एलनि नेहाथारि जोंस्रां ब्रह्म थामहिनबा फैला जे बरगयारिआ आलासि महरै बाहागो लानानै बुङोदि , 23 नं दिहिरा बियाबनि बि पि एफनि बिजाथिया राजेश बरालआ नङा , गोदान बिजाथि मुनसिं ब्रह्मआसो बि पि एफनि बिजाथि । बि पि एफ हान्जाया राजेश बरालखौ बोलिनि बोरमा बाहायदों । नङाब्ला बि पि एफ हान्जानि दैदेनगिरिफोरा उदां बिजाथि मुनसिं ब्रह्मनि बिसायख'थियारि हाबाफारियाव बाहागो लानाय नङामोन । बिथाङा बुंबावोदि , फैगौ बि टि सि बिसायख'थियाव इउ पि पि एल हान्जाया गं 30 निबो बांसिन मासि लानानै देरहाना प्रमद बर'नि दैदेन्नायाव सरकार दागोनआ 100 जौखोन्दो रोखा जाबाय । मानोना दिनै बि टि सियाव राइजो - राजाफोरा सोलायनाय लुबैदों । बे सोलायनायखौ लुबैनानैनो रोजा - रोजा राइजोराजाफोरा इउ पि पि एलखौ मदत खालामनो लैहोर - लैहोर ओखारबोदों । बे हाबाफारियावनो 23 नं दिहिरा बियाबनि इउ पि पि एलनि बिजाथि जगदिश रामसियारिआबो खौरांगिरिफोरजों जानाय मोगा - मोगियाव बुङोदि , बे मेलआव जाखिनि राइजो - राजाफोरा ओंखारबोदों बेनिफ्रायनो रोखा जायोदि , बि टि सिआव जों इउ पि पि एल हान्जाया सरकार दानो थांगासिनो आरो बे खेबआव इउ पि पि एलआनो दिहिरा बियाबआव देरहासार जागोन । एरैहाय बियाबआव उदां बिजाथि महरै गसंनाय मुनसिं ब्रह्म आरो बि पि एफ हान्जानि बिजाथि राजेश बरालनि सायाव बुङोदि , दिहिरा बियाबआव बि पि एफनि बिजाथिखौ नागिरना मोनाखै । बि पि एफनि गुबै बिजाथिया सोर ? राजेश ना मुनसिं ? दिनै बि पि एफ हान्जाया बिजाथिखौ लानानै दुर्निति खालामदों । जालांनाय बे हाबाफारियाव इउ पि पि एल हान्जायाव गोदानै हाबफैनाय सोद्रोमा थामहिनबा बर' थुनलाइ आफादनि बारग' लेडाइ आफादगिरि दिपक कुमार बसुमतारिजों लोगोसे हान्जानि गोबां दैदेनगिरिफोर आरो गोबां राइजो - राजाफोरा बाहागो लादों ।

बाक्सा निकाशियाव इउ पि पि एलनि बिसायख थियारि मेल

गोदान दिल्ली , 6 नभेम्बर : आमेरिकानि हादतगिरिआ सोर जागोन , बेखौ लानानै बयनिबो गोसोयाव सोंथि सिखांदों । बे सोंनाया दिनैबो जोबनो हागौ आरो आइननि सोलो गेलेनायाव थाबथानानै थानायनि जाहोनाव बेयो गोबाव समबो नांनो हागौ । आमेरिकानि हादोरगिरि जानो 538 इलेक्टरेल भटनि गेजेराव 270 इलेक्टरेल भटनि गोनांथि जायो । बेनि गेजेराव दासान्दि सानथाम भट साननायनि उनाव ज्व बाइडेनआ 264 आरो डनाल्ड ट्राम्पआ 214 इलेक्टरेल भट देरहानानै दङ । नाथाय दासिमबो भट सानबाय थानायनि जाउनाव सोर देरहागोन आरो सोर जेनगोन बेनि गुबै फिथाइया दासिमबो दिन्दां जानानै दङ । नाथाय भारत आरो आमेरिकानि सोमोन्दोनि फारसे इयुनखौ लानानै जेबो गिनांगौ गैया । मानोना हादतगिरि दनाल्ड ट्राम्पआ खुंथायाव थाब्लाबो एबा डेमक्रेटिक पार्टिनि ज्व' बाइडेनआ हादतगिरिनि मासिखौ सामलायब्लाबो भारतजों लोगोसे सोमोन्दोआ गोथौसिनसो जासिगोन । मानोना थांनाय दानाव दरनै हादतनि गेजेराव जानाय टु प्लास टु सावरायनायाव फैगौ माखासे बोसोरनि सोमोन्दोनि फारसे एजेन्डा बानायखांबाय । अदेबानि सोलोखान्थिनि बिथिंनि खौरांजों लोगोसे गुबुन हादतआरि बिफाननि बिबानगिरिआ बे बाथ्रानि सायाव हेफाजाब होयोदि , आमेरिकानि बिसायख'थियारि फिथाइजों दरनै हादतनि सोमोन्दोनि सायाव जेबो गोहोम गोग्लैनाय नङा । सान्जा लाद्दाखआव चीननि हाबफैखोमानायनि उनाव हिन्दु प्रशान्त ओन्सोलखौ लानानै भारतनि नोजोर होनाया आबुङै सोलायबाय । ट्राम्प खुंथाइआ गावनि गिबि खुंथायाल थानाय समाव हिन्दु प्रशान्त ओन्सोलखौ गावनि मुलुगयारि सोलोखान्थिनि बयनिख्रुइ देरसिन मुंदांखा बाहागो खालामो । फैगौ खुंथाइयाव ट्राम्प फैयो ना बाइडेनआ फैयो बे ओन्सोलाव आमेरिकानि गोसारनाया बारायगोन । टु प्लास टु सावरायनायनि उनाव सुलुङा फोरमायनाय बायदिब्ला भारत आरो आमेरिकानि राजखान्थियारि सोमोन्दोआ जाय आयदाफोरनि गेजेरजों आवगायलांगोन बेयाव हिन्दु प्रशान्त लैथोमाया बयनिख्रुइ सिगाङाव थागोन ।

ट्राम्प एबा बाइडेनआ हादतगिरि जाब्लाबो भारत आरो आमेरिकानि सोमोन्दोयाव जेबो गोहोम गोग्लैनाय नडा

कक्राझार , 6 नभेम्बरः ब्रैथि बिटिसि बिसायख'थिया खुंजानो खाथि नोजोरावनोसै । अदेबानि बिटिसिनि कक्राझार , चिरां , बाक्सा आरो उदालगुरि बेफोर मोनब्रै जिल्लाफोराव मोन 40 बियाबनि थाखाय गुबुन गुबुन राजखान्थि हान्जाफोरा दासान्दि बिसायख'थि फोसावदिंनायखौ गोख्रोंनिफ्राय गोख्रोंसिन खालामनायखौ नुनो मोन्नायजों दासान्दि बिटिसि हालामआव राजखान्थिनि बारहावाया दुंहावै सोलिगासिनो । मख'नो गोनांदि , राइज्योयारि बिसायख'थि आयगआ बिटिसि बिसायख'थिनि खुंगोन अक्टखौ दासिम फोसावथ'नाय जायाखैब्लाबो नाथाय बिसायख'थि खुंसिगोननि इसारा मोन्नानै दासान्दि हालामनि गुबुन गुबुन जायगाफोराव राजखान्थि दोलोफोरनि फोसावदिंनाय आरो मेल - मिथिं खुंनाया सोलिबाय थानायजों राइजो - राजा भटारफोरखौ माबादि खुगानि गोदै बानबुंथिजों फुस्लायनो हागोन आरो थुलुंगाखां होनो हागोन बेफोरनि सायाव राजखान्थिगिरिनि खुगानिफ्राय गोदान गोदान बाथ्राफोरखौबो खोनानो मोनबाय थादों । बिटिसि बिसायख'थिया खुंजानो खाथि नोजोराव सौफैनाय लोगो लोगो गुबुन गुबुन राजखान्थि दोलोफोरनि गेजेराव 17 बोसोर बिटिसि खुंथायाव थानाय बिपिएफ दोलोआ फिन ब्रैथि खेब खुंथायखौ दखलआव लाफिन्नो थांखिजों बे समाव दोलोनि बिसायख'थि फोसावदिनायखौ गोख्रैसिन खालामदों । मोन 40 बियाबफोरनि गेजेराव मोन 37 बियाबआव बिजाथिफोरखौ फसंनानै हाग्रामा महिलारिनि दैदेन्नाय बिपिएफ दोलोआ दासान्दि थाद'नाय गैयालासे फोसावदिंनायखौ सोलिहोबाय थानायनि गेजेरावनो बृहस्पतिबारखालि कक्राझार जिल्लानि 9 नं बनरगाव बियाबनि दोलोनि बिजाथि राजिब ब्रह्मनि थाखाय खोला आफ्लागावनि गेलेग्रा फोथारआव आइजो बिपिएफआ मोनसे सुबुं गौमा खुंनाय जायो । बियाबनि सिङाव थानाय गुबुन गुबुन खोन्दो एबा दखरा खोन्दोनि आइजोफोरा लोब - लोब बाहागो लानानै बिजाथि राजिब ब्रह्मखौ हेफाजाब होनो आवगायनायखौ नुनो मोनो । खमैबो 20 रोजा हेफाजाबगिरि आइजो आरो हौवाफोरा बाहागो लानाय बे आइजो बिपिएफनि सुबुं गौमा मेलआव बिजाथि राजिब ब्रह्मआ गावनि 9 नं बनरगाव बियाबआव देरहागोनखौ बिखा बुनानै रोखा होन्नानै खौरांगिरिफोरनि सिगाङाव बुंथियो । ब्रह्मआ खौरांगिरिफोरनि सोंथि खालामनाय फिनआव बुङोदि , बनरगाव बियाबआव हौवा आरो हिन्जावफोरनि लोब - लोब बाहागो लानाय आरो हेफाजाब होनायखौ नोजोर होयोब्ला बे खेबनि बिसायख'थियाव आंनि देरहानायखौ रावबो लाखिनो हानाय नङा आरो 25 निफ्राय 30 मासिनि गेजेराव बिपिएफ दोलोआ फैगौ बिसायख'थियाव देरहानो हागोन होन्नानै बुंथियो । गुबुन फार्सेथिं 29 नं सोनाब कक्राझार बिधान सभा बियाबनि एमएलए रबिराम नार्जारिआ गावनि लाखिनाय बिबुंथियाव बुङोदि , बिपिएफ हान्जाया दुलाराय मोनब्रै जिल्लानि गेजेरावनो गोख्रों जानानै दङ । अदेबानि बिपिएफ दोलोखौ गुबुन दोलोफोरा फेजेन्नो हानायनि गोहो थानायखौ नुवाखै होन्नानै बुङो आरो गावनि बिबुंथियाव दाजाबदेरनानै इउपिपिएल दोलोखौ फार्सेनिफ्राय सावरायनानै बिसोरनि बिसायख'थियाव देरहानायनि थांखि लानाय सिमाङा फेलें जागोन होन्नानै बुंबावो । रबिराम नार्जारिआ थांनाय बिटिआर गोरोबथानि सायावबो बिबुंथि लाखिनानै बे गोरोबथाखौ बर' हारिनि थाखाय मिजिंथिजानाय बादि नङा होन्नानै बुङो । बे मेलावनो बिपिएफ दोलोनि आफादगिरि हाग्रामा महिलारिआ गाहाय आलासि महरै बिबुंथि लाखिनानै हान्जानि गोख्रोंथिखौ नोजोर बोनानै फैगौ बिसायख'थियाव देरहानानै खुंथायाव दोलोआ फैफिनगोन होन्नानै दाबिदार खालामो । बेजों लोगोसेनो आइजो बिपिएफनि मेलाव मिरु बिपिएफनि नेहाथारि अन्जली दैमारिआबो बाहागो लानानै गावनि बिबुंथिखौ लाखिना भटार राइजो - राजाफोरखौ थुलुंगाखां होनायजों लोगोसे बिपिएफ हान्जाया गोबां मासियाव देरहागोन होन्नानै बुङो । मख'नो गोनांदि , बाउखुंग्रि बियाबनि बिजाथि दनेस्वर गयारि , मिरु आइजो बिपिएफनि आफादगिरि सुप्रिया रानि ब्रह्म , आइजो बिपिएफनि दैदेनगिरि , बिएसइउनि दैदेनगिरि , बनरगाव बियाबनि बिपिएफ दोलोनि दैदेनगिरिफोर आरो गुबुन गुबुन हारि - हारिसानि गोबां सुबुंफोराबो बे आइजो बिपिएफनि सुबुं गौमायाव बाहागो लादोंमोन ।

25 निफ्राय 30 मासिनि गेजेराव बिपिएफ दोलोआ फैगौ बिसायख'थियाव देरहानो हागोनः राजिब ब्रह्म

देहानि खौरां , 6 नभेम्बर : गोनांथिनि बारा संख्रि जानाया देहानि ख'हा लाबोयो । मानोना बांद्राय संख्रि जायोब्ला नोंथाङा माखासे रोखोमनि गोब्राब बेरामफोर जानो हागौ । संख्रिआ जोंनि जाग्रा आदारनि थावनायखौ थारैनो बांहोयो , नाथाय बांद्राय संख्रिया माब्लाबा थावनायखौ गाज्रिबो खालामो । बांद्राइ संख्रि जनायनि जाउनाव नोंथाङा हाइ ब्लाड प्रेशारखौ लाफानानै बिखाजों लोब्बा गोनां माखासे खैफोद गोनां बेमारफोरबो जानो हागौ । बांद्राय संख्रि जानायजों केन्सार बायदि जिउ फोजोबस्रांग्रा बेमारनि आफोदआबो बाङो । बेबायदियाव बेखौ मिथिनानै लानाया गोनांदि , सानसेयाव बेसेबां संख्रि जायोब्ला देहाया गोग्गोयै थायो । बेजों लोगोसे बे बाथ्राखौबो नोजोर लाखिनांगौदि , माखासे एरैबायदि मैगं - थाइगंफोरबो दङ , जेराव संख्रिनि बिबाङा गोबां जायो आरो बेयो नोंथांनि देहाखौ ख'हा खालामनो हागौ । अदेबानि सासे गोग्गो देहानि थाखाय नोंथाङा सानसेयाव 2.300 किलिग्राम एबा गासै गंसे फिसा चामसनि संख्रिल' जानांगौ । नाथाय आथिखालाव जोंनि गेजेराव बेबायदि गोबां कम सुबुंफोर दङ जायफोरा बेसेबां संख्रि जागासिनो दङ बेखौ नोजोर लाखिदों । बेनि गेजेरजो हाइ ब्लाड प्रेशारनि मैहुर जानांनायनि आन्दोयाव बांसिन संख्रि जानायाबो मोनसे जाहोन । लोगोसे बारा संख्रि जानायजों नोंथाङा डिहाइड्रेशननि जेंनाबो जानो हागौ । मख'नो गोनांदि , देहायाव सडियामनि बिबाङा जोबोद गोनांथार , नाथाय बेनि बांनायजों गोबां रोखोमनि बेमारफोर जानो हमो । अब्ला डक्टरआ संख्रिखौ कम जानो बोसोन होयो । जुदि नोंथांनि जाग्रा आदाराव सडियाम बांसिन थायोब्ला नोंथाङा हाइ बि पिनि जेंना जानो हागौ । बेजों नोंथांनि थैनि थांलाइ - फैलायनि बिबाङा बारायो आरो उफ्रा थैनि थांलाय फैलाया बिखा आरो हांलाग्रा नलिफोराव उफ्रायै नारसिन्नाय सोमजियो । बेजों नोंथाङा बिखाजों सोमोन्दो गोनां बेमार जानो हागौ । जाउनाव नोंथाङा हार्ट एटाकबो जानो हागौ । बेनिखायनो देहायाव दैनि आंखालनिफ्राय रैखा मोन्नो थाखाय संख्रिखौ थि बिबांनि जानांगौ । लोगोसे दैखौबो बारा लोनांगौ , जाय नोंथांनि देहानि थाखाय मुलाम्फा गोनां जानो हागौ । बारा संख्रि जायोब्ला देहायाव बुखांनायनिबो जेंना सोमजियो । मानोना देहायाव संख्रिनि बिबाङा बारा जायोब्ला गोबां दै जमा थायो । बे थासारिखौ वाटार रिटेन्शन एबा फ्लुड रिटेन्शन बुंनाय जायो । बेबायदि थासारियाव आखाय आथिं आरो देहायाव बुनायनि जेंनाया जागायो । लिरनायाव मख'नाय बोसोन आरो सुबुरनखौ खालि जेंनानि खौरांखौ नोजोर होनायनि थाखायल' नङा आरो बेखौ दिन्थिनाय देहा फाहामथायनि बोसोन महरै लानो नाङ । अदेबानि माबाफोर सोंथि सोनांगौ एबा जेंना जायोब्ला जेब्लाबो गावनि डक्टरनिफ्राय बोसोन ला ।

गोनांथि जानायनि बांसिन संख्रि जायोब्ला देहाखौ ख'हा खालामो

गुवाहाटी , 14 आगस्टः हादतनाडै 15 आगस्टआव 74 थि उदांश्री सान फालिनो थाखाय थियारि जादों । बेनि थाखाय हादतनि खना - खनला जेरावबो रैखाथिनि गोखों राहा लानाय जादों । गुवाहाटीयावबो रैखाथि राहाखौ गोखोसिन खालामदों । बृहस्पतिबाराव पुलिसआ सहरनि जजेज फोथाराव रैखाथि राहाखौ नायबिजिरदों । मानोना बेयावबो उदांश्री फोर्बोखौ फालिनो हाबाफारि लादों । पुलिस कमिसनार मुन्ना प्रसाद गुप्ताया निउज एजेन्सि एएनआइजों बाथ्रा सावरायनायाव बुङोदि , गासै सहराव रैखाथिनि गोखों राहा लानाय जादों आरो गासैबो पुलिस थानाफोरखौ एलार्ट खालामदों । बे जरखा सानाव नरेन्द्र मदिया दिल्लीनि लाल किल्लायाव फिरफिला उरायहोगोन आरो बेनि प्राचीरनिफ्राय हादतनि सुबुंफोरजों सोमोन्दो लागोन । बे हाबाफारिनि थाखायबो जरखा थियारि खालामनाय जादों । मानोना हादतयाव करना इनफेक्सननि गोहोमा जेरैबो बयखौबो जेंनायाव खोख्लैदों । बेयाव जरखा बिथांखिफोरबो फोसावनो हागौ होन्ना हमदांनाय जादों ।

74 थि उदांश्री साननि थाखाय गुवाहाटीयाव रैखाथिखौ बांहोदों

गोदान दिल्ली , 23 आगस्ट : रिय' अलिम्पिक गेम्सआव ब्रन्जनि मेडेल देरहानाय आरो हादतनि खेल रत्न बान्थाखौ देरहाखांनाय भारतनि आइजो रेस्टलार साक्षी मालिकआ बे बोसोरनि अर्जुन बान्थाखौ मोनैयाव गाहाय मन्थ्रि नरेन्द्र मदि आरो गेलेमु बिफाननि मन्थ्रि किरेन रिजिजुनो लाइजाम दैथायहरनानै रागा जोंखांनाय फोरमायदों । गेलेमु बिफानआ शुक्रबारखालि बे बोसोरनि अर्जुन बान्था मोन्नाय एबा देरहानाय गेलेगिरिफोरनि मुंखौ फोसावना होबाय । जेराव आइजो रेस्टलार साक्षी मालिक आरो वेटलिप्टार मिराबाय सानुनि मुंखौ अर्जुन बान्थानि फारिलाइनिफ्राय बोखारदों । गेलेमु बिफानआ बिसोर सानै गेलेगिरिनि मुंखौ बोखारनायनि जाहोना जादों थांनाय 2016 आरो 2018 माइथायाव बिसोर सानै गेलेगिरिया खेल रत्न बान्थाखौ मोनखांबाय । जायनि थाखाय बिसोर सानैआ अर्जुन बान्थाखौ मोन्नो हाथावना नङा । 27 बोसोर बैसोनि गेलेगिरि साक्षीआ लाइजामआव लिरहरनाय बायदिब्ला साफ्रोमबो गेलेगिरिफोरानो सिमां थायोदि , जेराव गावनि मुंखौ सिगांनिख्रुइबो बांसिन मेडेल देरहानो हानाय । साक्षीआ गाहाय मन्थ्रि आरो गेलेमु मन्थ्रिनिसिम सोंथि खालामोदि , बबे मेडेलखौ देरहायोब्ला जेराव अर्जुन बान्थाखौ होनाय जायो आरो रेस्टलिं केरियारआव बेबायदि माब्ला माननि बान्थाखौ होनाय जागोन । साक्षीआ लाइजामखौ दैथायहरनानै बुंबावोदि , गाहाय मन्थ्रि नरेन्द्र मदि आरो गेलेमु मन्थ्रि रिजिजु , आंनो खेल रत्नखौ होनाय जादों आरो आंबो बेनि सायाव गोग्गानाय लादों । नाथाय साफ्रोमबो गेलेगिरिफोरानो सिमां दङदि , बिसोर गेलेगिरिफोरा गासै बान्थाखौ आजावनो हानाय । बेबायदि बाथ्राजों हादतनि गाहाय मन्थ्रि आरो गेलेमु मन्थ्रिनिसिम फोरमायनानै गेलेगिरि साक्षी मालिकआ अर्जुन बान्थानिफ्राय गावनि मुंखौ बोखारजानायाव गोजोन्नाय गैयै फोरमायदों । मख'नो गोनांदि , साक्षी मालिकआ 2016 नि रिय' अलिम्पिक गेम्सआव ब्रन्जनि मेडेल देरहानायनि अनगायैबो 2017 नि कमनवेल्थ रेस्टलिं सेम्पियनसिपयाव सनानि मेडेलखौ देरहानो हानायजों लोगोसे गोदान दिल्लीयाव जालांनाय एसियान रेस्टलिं सेम्पियनसिपआव रुपानि मेडेल आरो 2018 नि कमनवेल्थ गेम्सआव ब्रन्जनि मेडेलखौ देरहानो हाबोनायजों हादत सिबिथाय होनो हानाय बिहोमानि गेजेरजों साक्षी मालिकआ बे खेबनि अर्जुन बान्थाखौ मोन्नो हागोननि गोबां मिजिंथि लादोंमोन ।

अर्जुन बान्था मोनैयाव रागा जोंखांदों साक्षी मालिकआ , ( गाहाय मन्थ्रि आरो गेलेमु मन्थ्रि रिजिजुनो लाइजाम दैथायहरदों )

काजलगाव , 6 नभेम्बरःचिरां जिल्लायाव ड्रागस फालांगि खालामनाय आरो हमजानाय जाथाया गोदान बाथ्रा जानानै थायाखै । बुंनो थाङोब्ला दान मोनफ्रोमबो चिरां जिल्लानि दाब दाब जायगाफोराव पुलिस हान्जाया सिग्रोमनायनि गेजेरजों ड्रागस जब्द खालामनायाव जाफुंसार जानो हाबोदों । बृहस्पतिबारखालिबो चिरां पुलिस हान्जाया मोनसे सिग्रोमनाय हाबाफारि बान्जायनायनि गेजेरजों ढालिगाव पुलिस थानानि सिङाव थानाय भेरबेरि लामानिफ्राय ए एस 16 ए सि - 2144 नम्बरनि महिन्द्र जिअ' मिनी भेननिफ्राय ड्रागस हमनो हायो । लोगोसे बे ड्रागसफोरजों लोगोसे सानै सुबुंफोरखौ हमनो हायो । पुलिसनि सुलुङाव फोरमायनाय बादिब्ला सिग्रोमनाय समाव गामिरिनिफ्राय गासै 370 ग्राम लिरथायनि मोनब्रै फ्लास्टिजों जुनाय कन्टेनार एबा ड्रागसखौ बोखांनो हादों । लोगोसे भुटान आरो भारतयारि रांनि बिलाइफोर , मबाइल हेण्डसेटखौबो बोखांनो मोनफादों । बे जाथायाव लोब्बा थानाय सानै सुबुंफोरखौ कक्राझार जिल्लानि गसाइगाव महकुमानि सिङाव थानाय 1 नं जयमा गामिनि थागिबि नरेन रायनि फिसाज्ला फुल कमल राय आरो गसाइगाव महकुमानि सिङाव थानाय 2 नं हास्रावबारि गामिनि नित्यानन्द राय होन्नानै सिनायथिनाय जादों । जाथायनि सायाव पुलिसआ मोनसे केस थिसन्नानै संदान्नायखौ जागायजेनबाय ।

चिरांनि ढालिगावआव ड्रागसजों लोगोसे सानैखौ हमदों

सावथुन , 6 नभेम्बर : फावखंग्रि पुनम पान्डेआ बे समाव ग'वायाव समखौ हगारहरदों । बेनि गेजेराव फावखुंग्रिआ गावनि मोनसे भिडिअ सुटिंखौ लानानै खौरां लारियाव थाबाय थादों । ग'वानि केनाकना पुलिस स्टेसनआव सासे सिनाय मोनै सुबुंनि हेंथायै एफआइआर थिसन्दों । बे सुबुंआ बलिउड फावखंग्रि पुनम पान्डेनि सोद्रोमथिगैयै भिडिअ सुट खालामदोंमोन , जायनि उनाव पुलिस स्टेसनआव बिनि हेंथायै केस थिसन्नाय जादों । पुनम पान्डेआ चापली डेमआव मोनसे सोद्रोमथि गैयै भिडिय सुट खालामदोंमोन । जायनि उनाव आइजो उइंआ पुनमनि हेंथायैबो एक्सन लादों । सिनायमोनै सुबुंनि हेंथायै केस थिसन्नायनि उनाव ग'वा फरवर्ड पार्टिनि आइजो उइंआ पुनम पान्डेनि हेंथायैबो केस थिसन्दों । मख'नो गोनांदि , माखासे सान सिगां पुनम पान्डेआ ग'वायावनो सेम बम्बेजों जुलिबो जादोंमोन आरो माखासे साननि उनाव बियो सेमनि हेंथायै बुलायलायनायनि दायबो जाबसिन्दों । पुनमनि केस थिसन्नायनि उनाव पुलिसआ सेम बम्बेखौ जिम्मायाव लादोंमोन । मख'जाथावदि पुनमआ गावनि जुलिनि सावगारिफोरखौ ससियेल मिडियाआव सेयार खालामदोंमोन ।

पुनम पान्डेनि हेंथायै गवायाव केस थिसन्दों

कक्राझार , 6 नभेम्बरःसासे मख'जाथाव समाज सिबियारि आरो आजिरा लानाय एसिए मावख'गिरि थामहिनबा कक्राझार जिल्लानि बारग' लोगो जिल्ला बेंगिरि अजित कुमार ब्रह्मआ बृहस्पतिबारलि फुंनि समाव बरपेटा मेडिकल कलेजयाव जोबथा हां बोयो । मिथिनाय बादिब्ला रुंसारि ब्रह्मआ थांनाय 22 अक्टबरनिफ्रायनो करना पजिटिभ मोन्नायनि उनाव बरपेटा मेडिकल कलेजआव फाहामथाय लागासिनो दंमोन । नाथाय बिथांनि देहा हालोदआ मोजाङाव फैफिनैयाव जोबथा बुब्लियाव 68 बोसोर बैसोयाव रुंसारि जायो । बिथाङा कक्राझार सहरनि बागानसालिनि थागिबिमोन । मख'जाथावदि , रुंसारि ब्रह्मआ गावनि थांना थानाय समाव साख्रिनिफ्राय आजिरा लानायनि उनावबो दुलाराय ब्रह्म धर्म समाजखौ लाफानानै गुबुन गोबां समाजयारि हाबा - हुखाजोंबो खाथि सोमोन्दो लाखिनानै खामानि मावबोदोंमोन । बिथांनि रुंसारि जानायाव गोबां बर' आफादफोर , फरायसा आफाद आरो राजखान्थि हान्जाफोरा गोथौयै दुखु मोन्नाय फोरमायदों । मोनाबिलि समाव कक्राझार जिल्ला बेंगिरिनि मावखुलियावबो जिल्ला बेंगिरि भास्कर फुकन आरो जिल्ला खुंथायनि माखासे मावख'गिरिफोरनि बाहागो लानायाव रुंसारि ब्रह्मनि गोजोन जिउमानि थाखाय दान्दिसे सम अबंलावरिनाव आर'ज गाबनाय हाबाफारि बान्जायनाय जायो ।

आजिरा लानाय ए सि एस मावख'गिरि अजित ब्रह्मआ रुंसारि जाबाय

गुवाहाटी , 7 नभेम्बरःइउ पि पि एलनि आफादगिरि प्रमद बर'आ शुक्रबारखालि गुवाहाटी नोगोरमानि हटेल ब्लुमुनआव मोनसे खौरांगिरि मेल खुङो । बे मेलयाव थाबैनो बि टि सि बिसायख'थिखौ खुंफुंना होनो थाखाय आसाम सरकारखौ खावलायनायजों लोगोसे बि पि एफ दोलोनि सायाव गोख्रोङै गाग्लोबनायनि बिबुंथि लाखियो । मख'नो गोनांदि , सुबुं खान्थिखौ रैखाथि होनायनि बिथिङाव बि टि सि बिसायख'थिखौ थाबैनो खुंनो थाखाय प्रमद बर'आ बिसायख'थि आयगखौ खावलायनायजों लोगोसे गोख्रों रैखाथि राहा होनायनि गेजेरजों बिसायख'थिखौ गोजोनै गोजोन खुंफुंनो थाखाय खावलायो । प्रमद बर'आ बि पि एफ दोलोनि सायाव गाग्लोबनानै बुङोदि , थांनाय 17 बोसोराव बि पि एफ दोलोया धोननि बोलोजों आरो थाखा - फैसा बाहायनानै सुबुंफोरखौ सिगि - सग' खालामनानै जाख्लनाय गेनाखान्थियाव नांथाबनानै राजखान्थि खालामबोबाय थादों होन्नानै गोख्रों रावजों सोंखारियो । बेनि अनगायैबो हाग्रामा महिलारिखौ गेनाखान्थिनि एबा जाख्लनायनि सासे सदागर होन्नानै मुं सुनायजों लोगोसे बि टि आर गोरोबथाखौ बर' माहारिनि मोनसे मख'जाथाव गोरोबथा होन्नानै मख'यो । बिथाङा बुंबावोदि , बि टि आर गोरोबथानि गेजेरजों बि टि आर ओन्सोलाव मेडिकल कलेज , एन आइ टि बायदि गोबां सोलोंथाय फसंथानफोरा गायसनजासिगोन । बेफोरखौ नुनानैनो बि पि एफ दोलोनि गाहाय हाग्रामा महिलारिआ गिखांनाय फैदों । प्रमद बर'आ खौरांगिरि मेलआव बुंबावदोंदि , बि टि सिआव एम जि एन रेगानि धोनफोरखौ राइजो - राजाफोरनिफ्राय सेख'ना जानाय आरो गुबुन गुबुन बिथांखिफोरनि धोनफोरखौ नंखाय सहि होनानै बख'ना जाजोबदों होन्नानै दाय जाबसिनबावयो ।

हाग्रामा महिलारिआ जाख्ल'नायनि सदागरः प्रमद बर'

माजबात , 7 नभेम्बर : बिटिसिआव दासान्दि आरो बिसायख'थिनि समाव गुबुन गुबुन राजखान्थि दोलोफोरनि फोसावदिंनाय हाबाफारिआ सोलिगासिनो दङ । दिनै 15 बोसोरनाङै बिपिएफ दोलोआ बिसायख'थिनि समाव बिटिसिआव थाबोनाय साफ्रोमबो राइजो - राजाफोरखौ गुबुन गुबुन बाथ्राजों समान जौगानाय आरो समान मोन्थाय होगोन होन्नानै बुंनायनि उनाव बिसायख'थि जोबलाङोब्लानो राइजो - राजाफोरखौ बावगारलाङो । बिटिसिआव दानिया आरो बिपिएफ दोलो खालामनायनि गोनांथि गैलिया । बिपिएफ दोलोनि समआ बारलांबाय । बिटिसिनि राइजो - राजाफोरा बे खेबआव सोलायनाय नागिरदों । बिटिसिनि 39 नं पासनै सेरफां बियाबनि माजबातनि आइटिआइ गेवलां फोथारआव शुक्रबारखालि उदालगुरि जिल्ला बिजेपिनि बान्जायनायाव आरो पासनै सेरफां ब्लक बिजेपिनि हेफाजाबआव खुंनाय मोनसे गेदेर सुबुं गौमायाव बाहागो लानानै बिपिएफ दोलोखौ गोख्रों रावजों सावरायो आसाम सरकारनि मन्थ्रि हिमन्त बिश्व शर्माया । शर्माया लोगोसेयै बुंबावोदि , बिटिसि सरकारनो मिरु सरकारआ जेसेबां रां फुन्जि होदोंमोन बेनि खावसे बाहागोआनो जौगायाखै । नरेन्द्र मदि दैदेन्नाय सरकारआ बिटिसिनो 1000 कौटि रांनि पेकेज होदोंमोन जौगानायनि थाखाय । नाथाय राइजोराजाफोरा हास्थायनाय बादि जेबो रोखोमनि जौगानायखौ मोन्नो हायाखिसै । बिसायख'थिनि समाव गुबुन गुबुन बाथ्रा होफ्लानानै बिपिएफ दोलोआ राइजो - राजानिफ्राय भट लानानै खुंथायाव फैनानै बिसायख'थिनि उनावनो बावगारलाङो । बिसायख'थिनि उनाव बिटिसिनि राइजो - राजाफोरा मेलआव मेसेज खालामनानै बुङोदि , सार जो बिसायख'थियाव बिपिएफ दोलोनो भट होदोंमोन । नाथाय जों जोंनि हानि मोन्थाय , साख्रि - बाख्रि बायदि बिथिङाव दिनैसिम नेवसिगारजादों । बेफोर बाथ्राफोरखौ मिबथिनो हानायनि उनाव जों थांखि आजावना लादोंदि , बिटिसिनि जौगानाय आरो मोनफ्रोमबो हारि - हारिसाया समान मोन्थायखौ मोन्नोब्ला बिटिसिआव बिजेपि दोलोनि जोबोद गोनांथार दङ । जायनि थाखाय बे खेबनि बिटिसि बिसायख'थियाव बिजेपि दोलोआ गोख्रों महराव बिसायख'थियाव बाहागो लानाय जादों होन्नानै हिमन्त बिश्व शर्माया बुंथियो । बिटिसिआव बे खेबआव बिजेपि सरकार जानाया जौसे जौखोन्दो रोखा आरो पासनै सेरफां बियाबनि बिजाथि दिपक मौरनि देरहानाया बे गेदेर सुबुं मेलआव बयनिसिमबो रोखा खालामबाय । बिजेपि सरकार जायोब्ला ओन्सोलाव 15 बोसोरनाङै जौगानायनिफ्राय खोबसिनजानाय बर' हारिजों लोगोसे ओन्सोलाव सिगांनिफ्राय थाबोनाय साफ्रोमबो भारतनि नोगोरारिफोरनो हानि मोन्थायखौ होगोन होन्नानै बिबुंथियाव रायखाङो मन्थ्रि शर्माया । लोगोसे बिपिएफ दोलोखौ गोख्रों फिनजाथाय खालामनानै मेलआव बाहागो लानाय राइजो - राजाफोरखौ थांखिनानै बुङोदि , बिपिएफ दोलोआ बिसायख'थिनि समाव रां रान्नानै होनाया मोजां बाथ्रा । बिपिएफनि सुबुंफोरा फैनानै नोंथांमोन्नो रां जासियोब्ला आजाव आरो बेनि उनाव भटखौ होनाङा । अदेबानि बेफोर रांफोरा नोंथांमोननि रांजोबसो । बिपिएफ दोलोखौ भट होनानै आरोबाव 5 बोसोरनि थाखाय नोंथांमोनहा गावसोरखौनो खस्थ' होनाङा होन्नानै बुंनायजों लोगोसे बे खेबआव साफ्रोमबो भटारफोरा गाव - गावनि बेसेन गोसा भटखौ होनायनि सिगां सानग्रोनाया मोजां आरो बबे हान्जानो होयोब्ला ओन्सोलाव जौगानो हागोन बेनि सायाव सांग्रां जानांगौ होन्नानै राइजो - राजाफोरखौ फोसावो । गावनि बिबुंथियाव मन्थ्रि शर्माया आसाम सरकारनि गुबुन गुबुन बिथांखिफोर आजावनानै लानाय बाथ्राफोरखौ मिबथिहोनायजों लोगोसे साहा बागाननि मोनफ्रोमबो लामाफोरखौ पाक्का खालामनाय जागोन होन्नानै बाथ्रा होयो । बे मेलाव राइज्योयारि बिजेपिनि आफादगिरि रन्जित दासआ बुङोदि , जों 3 बोसोरनि सिगाङावनो बिटिसि दखल खालामनायनि बाथ्राखौ सान्दोंमोन । अब्ला जोंनि बाथ्रायाव साफ्रोमबो मिनिदोंमोन । हाग्रामा महिलारिआ माखासे सान सिगाडाव खौरां बिजोंजों मोगा - मोगि जानायाव बिटिसि बिसायख'थिनि उनाव सोरजों , माबोरै गल होगोन होन्नानै बुंनाय बाथ्रानि फिनआव बुङोदि , बिजेपि दोलोआ फुटबल गेलेनायनि मोजां गल किपार दंखायो । माबोरै बेरेखा दोलोनि गल होनायखौ रैखा खालामनांगौ बेनि फार्सेबो जों मोजाङैनो मिबथिगौ आरो उल्थायै गल होनोबो रोंगौ होन्नानै फेस्ला रावजों हाग्रामा महिलारिनिसिम फिन्नाय होयो । बे मेलआव मंगलदै लकसभा बियाबनि एमपि दिलिप शइकियाआबो बिबुंथि लाखियो आरो बे मेलआवनो तेजपुर लकसभानि एमपि पल्लब लचन दास , बरसला बियाबनि एमएलए गनेश लिम्बु , रौता , धनस्रि , भैरबखुन्ड बियाबनि बिजाथिफोरजों लोगोसे पासनै सेरफां बियाबनि बिजेपि दोलोनि बिजाथि दिलिप मौरआबो बाहागो लादोंमोन ।

बिटिसिआव बिजेपि सरकार फैयोब्ला साफ्रोमबो भारतयारिआ हानि मोन्थायखौ मोनगोनः हिमन्त

कक्राझार , 7 नभेम्बरःकक्राझार जिल्लानि बेंखनाव थानाय बिषमुरि हालामनि साम'खा दैसायाव गुबुन गुबुन बोसोरफोरनिबादिनो देग्लायबो साम'खा गेटखौ हगारनायाव ओन्सोलनि रोजा - रोजा सुबुंफोरा रंजा - खुसियै ना हमनायाव मुखुब जानायखौ नुनो मोन्दों । रायखांथावना बाथ्रादि , शुक्रबारखालि फुंबिलि समाव बर' माहारिनि ना हमनाय फोर्बो महरै ओन्सोलनि उन्दै - गेदेर , बोराय - बेन्थ' , सेंग्रा - सिख्लाफोरा रंजानायजों लोगोसे ना हमनानै गोसोयाव गोजोनग्लायनाय लादों । बोसोरफ्रोमबो 6 नभेम्बराव बे गेटखौ हगारनाय जायो । बेबादिनो देग्लायबो बे गेटखौ हगारनायाव ओन्सोलनि राइजो - राजाफोरा बार्लि , सुल , खुसिया , बामि बायदिफोरखौ जे , जेखाय , दुरा जे बायदिफोरखौ बाहायनानै ना हमनानै रंजानाय लादों ।

साम'खा गेटआव ना हमनायनि हारिमु

बाक्सा , 7 नभेम्बर : बाक्सानि मुसलपुराव थानाय जिल्ला बेंगिरिनि न'ब्लाङाव गंथाम जिल्ला फारियै बाक्सा , बरपेटा आरो नलबारि जिल्लानि बाक्सा , नलबारि बेलसर आरो बरपेटा पि एइस इ डिभिजननि बिफानारि आरो सरकारि थिकादारफोरजों एन डब्लिउ किउ , एस एम आरो सि बि डब्लिउ डब्लिउनि सायाव नायफाम जथुम खुंनाय जायो । बे जथुमाव राइज्योनि पि एइस इ बिफाननि मन्थ्रि रिहन दैमारिआ गाहाय आलासि महरै बाहागो लानानै खौरांगिरिफोरजों जानाय मोगा - मोगियाव बुङोदि , जिहेथु हा सिंनि दैयाव गोबां आरसेनिक मोन्नाय जादों , बेखायनो राइजो - राजानो फैगौ डिसेम्बर दाननि गेजेरावनो आरसेनिक गैयै गोग्गो लोंग्रा दै जगायनो थाखाय मोनथाम जिल्ला फारियै बाक्सा , नलबारि आरो बरपेटानि बिफानारि आरो सरकारि थिकादारफोरजों बे जथुमखौ हांखायनाय जादों । बबेखानि राइज्योनि गंफ्रोम गामि - नोगोरफोरनि गासै राइजो - राजाफोरनो पाइफनि गेजेरजों फैगौ डिसेम्बर दाननि गेजेरावनो गोग्गो दै जगायनो हानायनि राहा खालामनो बे जथुमनि गेजेरजों गासै बिफाननि बिफानारि आरो सरकारि थिकादारफोरखौ बिथोन होनाय जादों । बेनि अनगायैबो बायदि रोखोमनि गाज्रि जानाय आरो आद्रा जाना थानाय गासै गोग्गो दै जगायग्रा बिथांखिफोरखौ मोजां खालामनो थांखि लानाय जादों आरो बेफोर गासैबो फिन मोजां जाफिनजोबगोन । मिजिंथियो बेफोर गासैबो बिथांखिफोरखौ राइजो - राजाफोरा गावनिनो दोहोन महरै गनायना बाहायनो नाजायो । गोग्गो लोंग्रा दैनि जेंनाया माबेबा ओन्सोलावल' नडा भारत - भुटान सिमना सेराव थानाय गासै जायगायावनो दैनि गोबां जेंना दं । मानोना दिनै बिलो , दैमा , बायदिनिल' दैया रानलाङाखै , हा सिंनि दैयाबो रानलांनो हमदों । बेखायनो बेफोर ओन्सोलनि दैनि जेंनाखौ 2024 माइथायनि गेजेराव फोजोबनाय जागोन । एरैहाय खौरांगिरिआ मन्थ्रि रिहन दैमारिआ बि जे पि हान्जाआव हाबहैगोन नामा होन्नानै सोनायनि फिन्नायाव बिथाङा बुङोदि , आंनि राजखान्थियारि हाबाफारिया बि पि एफनिफ्रायनो जागायदों आरो बि पि एफआवनो थानानै आजिरा लागोन । बेयाव बि पि एफ हान्जाखौ नागारनायनि सोलुआनो फैया । लोगोसे बिथाङा फैगौ बिसायख'थियावबो देरहानानै ब्रैथि खेबनि थाखाय बि टि सियाव बि पि एफआनो सरकार दागोन होन्नानै बुंथियो । अदेबानि बि पि एफ हान्जानि गाहाय नेहाथारि थामहिनबा तामुलपुर जथायनि एम एल ए इमानुयेल मसाहारिआ बि पि एफ हान्जाखौ नागारनानै बि जे पि हान्जायाव हाबहैनो नागिरनायनि सायाव सोंनायनि फिन्नाय होनो थांनानै बिथां दैमारिआ बुंबावोदि , बिथां इमानुयेल मसाहारिआ मा जाहोनाव एबा मा जाहोननि थाखाय बि पि एफ हान्जाखौ गाज्रि मोन्नानै बि पि एफ हान्जानिफ्राय ओंखारनो सान्दों बिथां इमानुयेलनिसो बाथ्रा । बे जथुमाव फारियै नुजाथिदोंमोन तामुलपुर जथायनि एम एल ए इमानुयेल मसाहारि , जे जे एमनि मिसन डिरेक्टर आसिल खर , पि एइस इ बिफाननि एडिसनेल सिफ इन्जिनियार बि दास , सिफ इन्जिनियार एम के दास , एडिसनेल सिफ इन्जिनियार एस नाथ , बाक्सानि जिल्ला बेंगिरि रन्जन शर्मा आरो गोबां बिफाननि बिबानगिरि बिथांमोनहा ।

मुसलपुराव एन डब्लिउ किउ , एस एम आरो सि बि डब्लिउ डब्लिउनि सायाव नायफाम जथुम

कक्राझार , 7 नबेम्बर : कक्राझार जिल्ला सदर सहरनि गेजेर बाहागो बागानसालिआव थानाय बड'फा हाउसआव शुक्रबारखालि दुलाराय बर' फरायसा आफादआ मोनसे खौरांगिरि मेल खुंनाय जायो । बे खौरांगिरि मेलनि गेजेरजों दुलाराय बर' फरायसा आफादनि आफादगिरि दिपेन बर'आ आथिखालाव बिटिआर ओन्सोलाव बिसायख'थिखौ लानानै गोबां रोखोमनि सुबुं मेल आरो बिसायख'थि फोसावदिंनाय मेलआव गुबुन गुबुन राजखान्थि दोलोफोरनि गेजेराव गाहायै बिपिएफ दोलोआ बिटिआर गोरोबथा , एबसु आरो गुबुन गुबुन आयदाखौ लानानै राइजो - राजाफोरनि गेजेराव नंखाय बांसावनाय आरो बाथ्रा बुंनायनि सायाव रोखा खालामनानै होदोंदि , बिटिआरआव हा - हुनि मोन्थायखौ लानानै बेयाव मोनथाम बाथ्रा लिरनाय दङदि , 5.3 आव फरेस्ट राइट एक्टनि गेजेरजों थांनाय 2006 लेन्ड राइट एक्टखौ ट्राइबेल आरो फरेस्ट डुयेलार्सफोरा मोन्नांगौ , 7.1 आव दङदि , बिटिआरनि बाइजोआव थानाय ट्राइबेल सुबुंफोरा जाय हायाव दङ बेनि थाखाय प्रटेक्सन होनांगौ , 7.2 आव मख'नाय दङदि , खास लेन्ड , ग्राजिं लेन्ड आरो वाटार बडिसआव जायफोर हाफोर दङबेफोराव हाबसनफैनो हाया बेनि थाखाय प्रटेक्सन होनांगौ बेयाव लिरनाय दङ । बेफोर बाथ्रानिफ्राय रोखा जादोंदि , बिटिआरआव गुबुन बाथ्रा जेबो लिरनाय गैया , बेयाव गासैबो रोखोमनि हारि - हारिसाफोराबो समान मोन्थाय दङ । एबसुनि आफादगिरि दिपेन बर'आ बुंबावोदि , थांनाय 2003 माइथायाव जालांनाय बिटिसि गोरोबथानि बेसिक फाउन्डेसनआवनो ओन्सोल बारायनाय आरो माखासे बिथिङाव बांसिन गोहोखौ लानानै बिटिआर गोरोबथाखौ दानाय जादों । बिटिआर गोरोबथायाव खुंथाय , रांखान्थि , राजखान्थि गोहोनि बारायनायखौ सरजाबनानै जायनि थाखाय बे गोरोबथानि गेजेरजों आथिखालनि थाखानाय मोन 40 परिषद बियाबनि अन्जिमाखौ मोन 60 बियाबसिम बारायनायनि अनगायैबो गोदान जिल्ला दाफुंनाय जागोन । लोगोसे बिटिआर गोरोबथानि गेजेरजों ओन्सोलाव गोदान गोदान फसंथानफोरखौ फसंनाय जागोन । नाथाय बिटिआरखौ लानानै जेरैबादि नंखाय बांसावनाय आरो नंखाय फोलानाय जादों बेयो थारैनो नंखाय । आफादगिरिआ खौरांगिरि मेलआव बिटिसि गोरोबथानि 4.3 नं दफायाव हानि मोन्थाय बादियै जरैबादि ट्राइबेल आरो ननट्राइबेलफोरनि समान मोन्थाया थागोन । गोरोबथानि 3.3 आव मख'नाय दङदि , बिटिएडिखौ बिटिआर मुं होनाय जागोन आरो बेयो मावफुंजाबाय । लोगोसे 6.3 आव प्रभिन्सियेलाइस जायै बर'नि अनगायैबो जायखि - जाया बिजोंनि भेन्सार फरायसालिफोरखौ सरकारि खालामनाय जागोन । नाथाय दुखुनांथाव बाथ्राया बेसोदि , बिपिएफ दोलोनि दैदेनगिरि हाग्रामा महिलारि , चन्दन ब्रह्म बिथांमोनहा बर' जायगाफोराव थांनानै बुंदोंदि , बर' हारिआ जोबस्रांलांगोन , हार्सा जायगायाव थांनानै हार्साफोरा जोबस्रांगोन । गोजौआव मख'नाय 3.3 आरो 6.3 नि गेजेरजों बर' आरो गुबुन असमीया हारिफोरा बिटिआर ओन्सोलनिफ्राय थफ्ला - थफ्लि लानानै खारनांगोन होन्नानै बिथांमोनहा सुबुंफोरनि सिगाङाव नंखायै बांसावदों आरो फोलादों । बेनिखायनो दुलाराय बर' फरायसा आफादनिफ्राय रोखा खालामनानै होदोंदि , बिथांमोनहा गावसोरनि 17 बोसोर खुंथायनि समाव गोरोन्थि खुंथाय , गोरोन्थि बिफाव लानाय , बेआइनै साख्रियाव थिसन्नाय , पिएमएवाइ , आइएवाइ , जब कार्ड बायदि बिथिङाव गिलु - बालु गेनाखान्थि नुजाथिनायखौ केग रिपर्टआव लिरनाय दङ बेफोर गेनाखान्थिखौ डाइभार्ट खालामनानै बिसायख'थिनि समाव रांनि गोहोजों आरो सिगि - सग' खालामनानै भट लानायनि थांखिजों फाव फान्दायदों । खौरांगिरि मेलनि गेजेरजों आफादगिरि दिपेन बर'आ आसाम सरकारनिसिम खावलायनानै बुङोदि , गिबि मन्थ्रि , नखर बिफान , बिसायख'थि आयगआ गोनांथार बिबान लानानै पुलिस , मिलिटारी थिसन्नाय , एबसु अफिसखौ गाग्लोबनाय , एबसुनि दैदेनगिरि , मावसुमाफोरखौ गाज्रि - गाज्रि रावजों रायनाय बेफोर गासै जाथायनि सायाव नोजोर होनानै थाबैनो ओन्सोलाव रैखाथिनि राहाखौ थिसन्नांगौनि दाबि खालामो आरो थांनाय समाव बर्मानि एबसु अफिसखौ गाग्लोबनाय जाथायाव लोब्बा थानाय सा 9 दायनिगिरिफोरनि गेजेराव सा 6 सुबुंफोरखौ खादोंब्लाबो नाथाय बिसोरनि गेजेराव गुबुन साथाम सुबुंखौ हमनायनि एबा साजा होनायनि राहा लायाखै होन्नानै अजद खालामनायजों लोगोसे दायनिगिरिखौ जेरैबादि साजा होनांगौमोन बेबादि राहा लायैखौ पुलिस खुंथायनि बिबान लानायखौ गोजोन्नाय गैयै फोरमायदों । आफादगिरि दिपेन बर'आ एबसु मानि इउपिपिएल , इउपिपिएल मानि एबसु बे बाथ्राया थारैनो नंखाय मानोना इउपिपिएलआ मोनसे राजखान्थि दोलो । बे दोलोआ गोलाव समनिफ्रायनो दुलाराय बर' फरायसा आफादजों दाबिनि जेंना बोस्रांनाय हाबाफारियाव राजखान्थि महरै हाबा मावबोदों लोगोसे एबसुजों सोमावसारनायाव आंगोयै बाहागो लाबोदों , सावरायनायाव बाहागो लाफादों आरो दिनै बे दोलोआ मोजां खुंथाय खालामनो बाथ्रा होबोनाय , सबंफोरनि थाखाय खामानि मावनाय , जौगानाय लाबोनाय , बेकार जेंनाखौ सुस्रांनाय आरो बिटिआर गोरोबथानि दफाफोरखौ गासैबो मावफुंजोबनो इउपिपिएलआ गावसोरनि दोलोनि एजेन्डायाव सोसन्नानै राइजो - राजाफोरनो फोरमायदों । बेजों लोगोसे दुलाराय बर' फरायसा आफादआबो बिटिआरनि दफाफोरखौ मावफुंनायनि बिथिङाव हर - सान खामानि मावबोदों आरो दासिम बे गोरोबथानि मोन 6 दफाफोरा मावफुंजाबाय । दानिया जोंनो गोरोबथानि दफाफोरखौ मावफुंजोबनो थाखाय मोनसे मोजां सरकार नांगौ आरो बेबादि सरकारखौ सायख'नायाव एबसुआ गोनांथार बिफाव लानानै राइजो - राजाफोरखौ प्रमद बर' दैदेन्नाय इउपिपिएल दोलोखौ हेफाजाब होनो खावलायदों । जुदि बिटिआर गोरोबथानि दफाफोरा मोखथां महराव फारि - फारियै मावफुंजायोब्ला राइजो - राजाफोरनि जौगानाया थारैनो फैगोन होन्नानै एबसुनि आफादगिरिआ मिजिंथियो । आफादगिरि बर'आ बुङोदि , एबसुनि संबिजिरआव लिरनाय दङदि , राजखान्थियारि जेंना नुजाथियोब्ला , राइजोराजाफोरा थांखि लानायनि फार्से जेंना जायोब्ला एबसुआ राजखान्थि नङै आफादब्लाबो गोनांथार बिबानखौ लानो हायो । बेनिखायनो फैगौ बिसायख'थियाव एबसुआ बिटिआर गोरोबथानि दफाफोरखौ मावफुंनाय , राइजो - राजाफोरनि जौगानाय , गोजोन थासारि लाबोनायनि खामानि मावनो ओंखारनाय प्रमद बर' दैदेन्नाय इउपिपिएल दोलोखौ आबुङै हेफाजाब होनो थाखाय फोसावदों ।

एबसुखौ राजखान्थि दोलोजों रुजुनाया थारैनो गोरोन्थिः दिपेन बर'

बाक्सा , 7 नभेम्बर : बाक्सा जिल्लायाव थांनाय हरनि समाव सासे 8 बोसोर बैसोनि गथ'सानि गोथै सहखौ बोखांनो हानाय जाथायखौ लानानै ओन्सोलाव दुंहाव थासारि नुजाथिदों । गथ'सानि गोथै सहखौ गबर्धना पुलिस थानानि सिङाव थानाय सिमलागुरि पुलिस बादानि सिङाव जाकलिरपारनि थागिबि खगेन सरकारनि फिसाजो निकिता सरकार होन्नानै मिबथिनाय जादों । जाथायनि सोमोन्दै गथ'सानि बिफा खगेन सरकारआ सिमलागुरि पुलिस बादायाव मोनसे गसर थिसन्नाय जायो । बे जाथायनि सायाव पुलिसआ संदान्नानै गथ'सानि गोथै सहखौ बोखांनो हायो । पुलिसआ बे जाथायनि सायाव गुबै बाथ्रा आरो जाथायनि दायनिगिरिखौ हमनो थाखाय संदान्नायखौ जागायजेन्दों आरो बे जाथायनि सायाव पुलिसआ खौरां बिजोंनि सिगाडाव बाथ्रा बुंनायनिफ्राय जानगाराव थायो ।

बाक्सायाव 8 बोसोर बैसोनि गथ'सानि गोथै सह बोखांदों

कक्राझार , 7 नभेम्बरःमिरु एबसुनि आफादगिरि दिपेन बर' दैदेन्नाय मिरु आफादनि मोनसे हान्जाया थांनाय 1 नभेम्बर रबिबारखालि मोनानि समाव गसाइगाव तुलसिबिल गामिनि निर्मल पाल , बिथांनिनो बिसि आरो साथाम फिसाजोआ खेबसेयैनो जिउ फोजोबना लानाय नख'रनि सायाव शुक्रबारखालि खौरां लाहैदों । जिउ फोजोबना लानाय नख'रसिम नुजाथिहैनानै मिरु एबसुनि आफादगिरि दिपेन बर'आ बुङोदि , बेबादि जाथायखौ थांनाय समफोराव भारतनि गुबुन गुबुन जायगाफोरावसो खोनानो मोनबोनाय जादोंमोनब्लाबो बे जाथाया आसामनि बि टि आर ओन्सोलाव जानायखौ संखिखांनायजों लोगोसे दुखु मोन्नायखौ फोरमायथियो । बेबादि जाथाया जाहाथे इयुनाव बि टि आरजों लोगोसे आसाम , भारतआव जाफिनबावनो सुबिदा मोना बेनि थाखाय खुंगिरिखौ नोजोर होनो खावलायो आरो बे जाथायनि सायाव गोख्रोङै नायबिजिरनायखौ लुबैयो होन्नानै बर'आ खुंथायनिसिम खावलायनायजों लोगोसे दाबि देखाङो । जिउ फोजोबना लानाय सुबुंफोरखौ फारियै निर्मल पाल ( 52 ) , मलिका पाल ( 45 ) , प्रिया पाल ( 25 ) , दिपा पाल ( 17 ) आरो नेहा पाल ( 15 ) होन्नानै मिथिनो मोन्दों ।

मिरु एबसुआ नख'रसेनिनो सा 5 सुबुनि जिउ फोजोबना लानाय नख'राव नायगिदिहैदों

गोदानदिल्ली , 23 आगस्टःमार्चनिफ्राय लानानै दासिमआव गोबां सावथुनफोरनि रिलिज अक्टखौ एखेराहेयै दोन्थनो गोनां जादों । इनफेक्सननि जाहोनाव हादतनाडै सिनेमा हलफोरा बन्द जादों । बिब्दियाव साफ्रोमबो सावथुन मेकार्सफोरा आथिखालाव अटिटि प्लेटफर्मनि फारसे आवगायबोखांबाय । सड़क - 2 , लक्ष्मी बम्ब , गुन्जन साक्सेना बायदि बायदि गिदिर सावथुनफोरनि उनाव आथिखालाव रणबीर सिं नि 83 आरो सुर्यवंशीआबो डिजिटेली रिलिज जागोननि खौराङा सोराङाव फैदों । फोरमायनाय बायदिब्ला मेकार्सआ दीवाली नङाब्ला क्रिसमासनि सिगांनो बेखौ रिलिज खालामनो हास्थायदों । बावैसो समाव रिलायेन्स एन्टारटेनमेन्टनि सिइअ शीबाशीश सरकारनि मोनसे बिबुंथिआ सोराङाव फैदों , जेराव बियो बुंदों गावसोर सावथुनखौ 100 जौखोन्दो थिएटारआवनो रिलिज खालामनो हास्थायो । आथिखालआव बेजों लोगोसेनो गावसोर सावथुनखौ मोनसे समनिफ्राय बांसिन प्रस्टपन खालामनो हाया ।

अक्षय कुमारनि सुर्यबंशी आरो रणबीरनि 83 सावथुना नेटप्लिक्सआव रिलिज जानो हागौ

दालगुरि , 8 नभेम्बरःबि टि सियाव ब्रैथि खेबनि थाखाय बि पि एफ दोलोनि सरकाराव फैगोनआ रोखा जाबाय । बे बाथ्राखौ बुंदों बि पि एफ दोलोनि गागि दैदेनगिरि एबा आथिखालनि आसामनि मन्थ्रि रिहन दैमारिआ । उदालगुरि जिल्लानि 37 नं धनस्रि बियाबनि बेंखनाव थानाय नलबारिनि गेवलां फोथाराव धननि ब्लक आइजो बि पि एफ कमिटिआ खुंनाय मोनसे मेलआव बाहागो लानानै गावनि बिबुंथियाव बुङोदि , गुबुन गुबुन दोलो इउ पि पि एल , बि जे पि , जि एस पि बायदि राजखान्थि दोलोआ जेसेबां नारा - नाथाद नाजाया मानो बि पि एफ दोलोखौ माब्लाबाबो फेजेन्नो हाया । देग्लायनि बिसायख'थियावबो बि पि एफ दोलोआ गोबां मासियाव देरहानो हानानै सरकार दागोना रोखा आरो बेयो 100 जौखोन्दो रोखा होन्नानै गोख्रों रावजों बुंथियो । बियो बुंबावोदि , हाग्रामा महिलारि दैदेन्नाय बि टि सिनि राइजो - राजाफोरा जेरैबायदि मोजां खुंथाय मोन्दों बेखौ रावबो राइजो - राजाफोरा बावगारनो हाया । मन्थ्रि रिहन दैमारिआ बुंबावदोंदि , बि टि सि ओन्सोलाव जैरैबायदि जौगानाय फैदों बेफोर गासिबो बि पि एफ राजखान्थि दोलोनि थाखायसो जाफुंसारनो हादों । बियो बुंबावोदि , उदालगुरि जिल्लानि बेन्दोङाव थानाय मोन 10 बियाबफोराव बि पि एफ दोलोआनो देरहासार जानो हागोन बेयो रोखा । मख'नो गोनांदि , धननि ब्लक आइजो बि पि एफनि बान्जायनायाव खुंनाय बे मेलयाव बाहागो लादोंमोन माजबाट बियाबनि एम एल ए चरण बर'आ । बिथाङा गावनि बिबुंथिनि गेजेरजों बुंदोंदि , बि टि सिनिफ्राय बि पि एफ दोलोखौ मोनबो राजखान्थि हान्जाया फेजेन्नो हानाया गोब्राब । बि जे पि , इउ पि पि एल हान्जाया 10 रोजानि बांसिन भट मोन्नाया गोब्राब होन्नानैबो बुंथियो । बिथांनि अनगायैबो बे मेलयाव अन्जाली दैमारिआ बाहागो लानानै गावनि बिबुंथिनि गेजेरजों बुङोदि , बि टि सिआव बि पि एफ दोलोआनो गोबां मासियाव देरहासारनो हानानै सरकार दागोन बेनि सायाव सान्नांगौ जेबो गैया । गुबुन फार्सेथिं अन्जालि दैमारिआ बुंबावोदि , बि टि आर गोरोबथायाव सागान होनो थाखाय सान्नैसोनि थाखायल' जेलनिफ्राय दिहुन्नानै लाबोनाया आरो जेलाव सोफिन्नाया मोनसे फावथायनि अनगायै जेबो नङा होन्नानै दैमारिआ बुङो । बिथाङा बुंबावोदि , 37 नं धनस्रि बियाबआव बि पि एफनि बिजाथि फ्रेन्स मुसाहारिआ गोबां भट मोन्नानै देरहासारगोना रोखा जाबाय होन्नानै मख'यो ।

बि टि सियाव बि पि एफ दोलोआ ब्रैथि खेब सरकार दागोनः रिहन दैमारि

कक्राझार , 8 नभेम्बर : बि टि सि बिसायख'थिया फैगौ डिसेम्बर दाननि गेजेराव खुंजासिगोनखौ नोजोर होनानै दासान्दि बिपिएफ आरो इउपिपिएलखौ लाफानानै गुबुन गुबुन राजखान्थि हान्जाफोरा बिसायख'थि फोसावदिंनायाव थाद'नाय गैयालासे मुखुबै नांथाबगासिनो थानायखौ नुनो मोन्दों । बिसायख'थिनि थाखाय मोनसे राजखान्थि हान्जानि दैदेनगिरिआ गुबुन मोनसे राजखान्थि हान्जानि सायाव बिबुंथिजों सोंखारिलायनाय , हाद्रि बाला सारलायनायावबो सासेआ सासेनि उन जानानै थायाखै । बुब्लियावनो इउपिपिएल हान्जानि आफादगिरि प्रमद बर'आ थांनाय 17 बोसोर बिटिसिखौ सालायबोनाय बिपिएफ राजखान्थि हान्जानि सायाव गोख्रों अजद होदों । इउपिपिएलनि आफादगिरि प्रमद बर'आ अजद होनाय बादिब्ला , बिपिएफ दैदेन्नाय बिटिसि खुंथायनि गासै बिफानफोराव थांनाय 17 बोसोरनि समाव 3.000 कौटिनिबो बांसिन जाख्ल'नाय आरो खेलेंखारि सोमजिदों । शनिबारखालि कक्राझार जिल्लानि सिङाव थानाय फकिराग्राम बियाबनि भटगाव गोजौ फरायसालिनि गेलेग्रा फोथारआव इउपिपिएलनि मोनसे बिसायख'थि फोसावदिं हाबाफारिआव बाहागो लानानै बे बिबुंथिखौ होदों । बे फोसावदिंनाय हाबाफारिआव कंग्रेस , बिपिएफखौ लाफानानै गुबुन गुबुन हान्जाफोरनिफ्राय सा 1200 नि बांसिन सोद्रोमाफोरा इउपिपिएलआव हाबफैदों । खौरांगिरिफोरजों मोगा - मोगि जानायाव प्रमद बर'आ बुङोदि , थांनाय 17 बोसोराव बिटिसिआव हाग्रामा महिलारिनि दैदेन्नाय खुंथाया जाख्ल'नाय आरो गेनाखान्थिजों लोहाबबोदों । बिटिसि हालामनि गासै हारिनि थागिबि सुबुंफोरा गासै बिथिङावनो जौगालु बिथांखिफोरनिफ्राय जानगाराव थाबोनांदों आरो नासयजाबोदों । बिपिएफ सरकारआ सरासन्ना सुबुंफोरनि जौगाथायनि मुङाव मिरु सरकार आरो आसाम सरकारनिफ्राय हरनाय कौटिकौटि राखौ जाख्ल'बोदों । हाग्रामा महिलारि आरो बिथांनि कम्पानीआ ओन्सोलआव जौगाखां खामानि मावनायाव आबुङै फेलें जादों । बिपिएफ हान्जाया सरासन्स्रा सुबुंफोर आरो गोरिबफोरनि जौगानाय आरो साबस्रांनायखौ माब्लाबाबो हास्थाया आरो बेनि बागै सान्नायनि समबो गैया । सानसे सिगां आसामनि सोलोंथाय आरो देहा बिफाननि मन्थ्रि हिमन्त बिश्व शर्माया होनाय बिबुंथिखौ मदद खालामनानै बर'आ बुंबावोदि , हिमन्त बिश्व शर्मा बुंनाय बादि हाग्रामा महिलारि दैदेन्नाय बिटिसि खुंथायाव 1000 कौटि रांल' खेलेंखारि सोमजियाखै । बिथांनि खुंथायनि समाव 3000 कौटि रांगेनाखान्थि सोमजिदों । बिटिसि बिसायख'थिखौ नभेम्बर दाननि 20 अक्टनि गेजेराव खुंनो थाखाय गुवाहाटी हाइकर्टआ बिसायख'थि आयगनो मोनसे नटिस हरनायखौ बरायनानै प्रमद बर'आ कभिड - 19 नि प्रटकलखौ फालिनायनि गेजेरजों थाबैनो बिसायख'थिखौ खुंनांगौ होन्नानै दाबि खालामो । लोगोसे बिसायख'थिखौ उदां आरो गोजोनै खुंनो हानायबादि नांगौ रोखोमनि गोनों रैखाथिनि राहा जगायनो सरकारनिसिम खावलायो । मख'नाय जायोदि , इउपिपिएलनि आफादगिरि प्रमद बर'आ दाफुंबिलि समाव कक्राझारनि हल्टुगाव तिनालिनि साखाथि हाल्दैझरानि सैथो बाथौ सागर थानसालिआव फुजा खालामदों । थानसालिआव सागर बाथौ थानसालिनि सिबियारिफोर आरो मोजां मोनगिरिफोरा प्रमद बर'खौ खाम - सेरजा , सिफुं दामनानै दोरोङरि हारिमुजों गाजा - गोमजायै बरायदों ।

बिपिएफ दैदेन्नाय बिटिसि खुंथायाव 3000 कौटिनिबो बांसिन खेलेंखारि सोमजिदों : प्रमद

बासुगाव , 9 नभेम्बर : कक्राझार जिल्लानि सालाकाटि दालाइ पुलिस बादानि सिङाव थानाय हरिगाव जतिन इस्लारि गेलेग्रा फोथाराव आरो थारांगुरि गेलेग्रा फोथाराव खुंनाय रबिबारखालि गेलेनाय मेचखौ देरहानो हायो इउनाइटेड एफसिनि अनगायैबो नैथि गेलेनायाव देरहानो हायो हरिगाव लाइजु आफाद हान्जाआ । नैथि गेलेनाय मेचआव हरिगाव लाइजु आफाद हान्जाआ कारिगाव बारबा एफसि हान्जाखौ गलसेआव फेजेन्नो हायो । फारसेथिं जयमा दुर्गा एफनि हान्जाया सालबानि एफसि हान्जाखौ 3.0 गलाव फेजेन्नो हायो । बे गेलेग्रा फोथारावनो गेलेबावनाय मेचखौ पाटगाव एफसिनि हेंथायै बारागर मरियम एफसि हान्जाया 1.2 गलाव देरहानो हायो । फारसेथिं जरेगाव गेलेग्रा फोथाराव मनेश्वर राय आरो मनबारि राय गोसोखां फुटबल ट्रफीनि रबिबारखालि गेलेनाय सेमि फाइनाल मेचआव कालिफुख्रिनि मिलि - जुलि संघआ बासुगाव जन कल्यान क्लाबखौ फेजेन्नो हायो । नैथि मेचनि गेलेनायाव मुराबारि अन्जलि क्लाबखौ साकाति सिलाराय संघआ फेजेन्नो हायो । फाइनाल मेचखौ कालिफुख्रि मिलि - जुलि संघ आरो साकाति सिलाराय संघनि गेजेराव गेलेगोन ।

जतिन इस्लारि - गौतम राय गोसोखां फुटबल ट्रफीनि मेचखौ इउनाइटेड एफसि , लाइजु आफादआ देरहादों

भबानिपुर , 8 नभेम्बर : फैगौ बि टि सि बिसायख'थिखौ नोजोर होनानै बि पि एफ दोलोनि मिरु आइजो आफादनि दैदेन्नायाव शनिबारखालि सालबारि महकुमानि सिङाव थानाय सावदर भितायाव खुंनाय मोनसे आइजोफोरनि जथुम्मायाव बाहागो लानानै बि पि एफ दोलोनि गाहाय हाग्रामा महिलारिआ रांखान्थि बिफाननि मन्थ्रि हिमन्त बिश्व शार्मानि सायाव गोख्रोङै फिनजाथाय होयो । हाग्रामा महिलारिआ हिमन्त बिश्व शर्माखौ फिनजाथाय होनानै बुङोदि , आं बिखौ बिदा होन्नानै गाबज्रियो । हिमन्त बिश्व शर्माआ माजबाट आरो कलाइगाव मोन्नै सुबुं थुबुरमायाव थाइजौ गोखै आरो गोदैनि सायाव बाथ्रा बुंदों । हाग्रामाया बुंबावोदि , हिमन्त बिश्व शर्माआ गावनो गोदै , नाथाय फुं आरो बेलासियाव जेब्ला थाबायथिंबाय थायो सुगारबो दं आरो गोखा ग्रिन टिबो लोङो । हाग्रामाआ बुंबावोदि , हिमन्त बिश्व शर्माआ गावनो गोदै जाया , नाथाय गुबुनफोरखौ जाहोनो नागिरो । बियो बि टि सिनि राइजो - राजाफोरखौ सुगार बेमार खालामनो नागिरदों आरो बिथाङा गासैखौबो मिथिगौदि , करनानिबो डाक्टार । बिथाङ मा जानांगौ - मा जानाङा गासैखौबो मिथिगौ होन्नानै बुंथियो । मख'नो गोनांदि , मन्थ्रि हिमन्त बिश्व शर्माआ शुक्रबारखालि उदालगुरि जिल्लानि माजबाट आरो कलाइगावआव खुंनाय बिसायख'थियारि जथुमायाव बि पि एफ दोलोखौ खेबथाम गोखै थाइजौ जाहोखांबाय होन्नानै मख'दोंमोन । लोगोसेनो बिथाङा बुंबावोदि , बि टि सियाव नांगोलनि खामानि गैला बेवहाय ट्रेक्टरनिसो खामानि जाबाय होन्नानै बिबुंथि लाखिदोंमोन । बेनि फिनजाथाय होनो थांनानै हाग्रामा महिलारिआ हिमन्त बिश्व शर्माखौ गाग्लोबनानै बुङोदि , करना डाक्टार दादाया आसामाव गोदानै ट्रेक्टर साफ्लाय होनानै रां जानो सान्दों नामा ? बिथाङा मिथिनानै लानाया गाहाम मोनफ्रोमबो ट्रेक्टर थानाय नख'रावनो नांगोलबो दं । ट्रेक्टरआ जिहेथु खामानि दं आसामाव नख'र - नख'र ट्रेक्टर साप्लाय होनानै रां जानो हागोन होन्नानै गोख्रों रावजों गाग्लोबो । महिलारिआ बुंबावोदि , हिमन्त बिश्व शर्मा दादाया बि टि सियाव 6 दान राइज्यो बेंगिरिनि खुंथाय जाबसिन्नानैबो मोनसेबो गेना एबा खेलेंखारिफोरखौ दिहुन्नो हायाखिसै । बिथाङा राइज्यो बेंगिरिनि खुंथाय जाबसिन्नानै गोबां खेलेंखारिखौ दिहुन्नो नाजादोंमोन । नाथाय बि टि सियाव खेलेंखारि आसामावसो एस आइ , पि एन आर डि बायदि बायदि बिफानफोराव गोबां खेलेखारि जालांबाय होन्नानै हाग्रामा महिलारिआ मख'यो । बिथाङा बुंबावोदि , हिमन्त बिश्व शर्माआ बि टि सियाव बिसायख'थियारि बिथोनमा सोलिबाय थानायखौ बावगारलांनानै बि टि सियाव ढल दामना गिदिंगासिनो दङ'होन्नानै मख'बावो । बिथाङा बे बाथ्राखौबो मिथिगौदि , बिसायख'थि बिथोनमा सोलिबाय थानाय समाव सायरेन दामनो मोना । हाग्रामाआ बुंबावोदि , कंग्रेसनि समावबो गोबां बिसायख'थि आरो उफ्रा बिसायख'थिया गुबुन गुबुन ओन्सोलाव बिसायख'थि फोसावदिंनायाव बाहागो लाहैदोंमोन , नाथाय सायरेन दामनाय जायाखैमोन । हिमन्त बिश्व शर्माआ सायरेन दामालासेनो बि टि सियाव बिसायख'थि गेलेनो फैथों होन्नानै महिलारिआ मख'यो । मख'नो गोनांदि , आइजो बि पि एफ सालबारि जिल्ला कमिटिनि आफादगिरि निबा बसुमतारिआ सामलायनाय बे मेलआव बाहागो लानानै हाग्रामा महिलारिआ ड . हिमन्त बिश्व शर्मानि सायाव गोख्रोङै फिनजाथाय होयो । बिथाङा बुङोदि , फैगौ बिसायख'थियाव बिपिएफ दोलोया 25 निफ्राय 30 मासियाव देरहागोना रोखा होन्नानै मख'यो । बिथाङा इउ पि पि एलनि आफादगिरि प्रमद बर'नि सायावबो गोबां बान गोनां बाथ्राजों जावख्लाबो । बिथाङा बुंबावोदि , बि टि सिआव बिजेपि दोलोया जेसेबांखि पदम फुल गायनो नाजायामानो बारसेबो बिबार बारग्लांनाय नङा होन्नानै बुङो ।

हिमन्त बिश्व शर्माआ करना डक्टर , बबे - बबे समाव गोखै - गोदै जानांगौ मिथिगौः हाग्रामा

दिसपुर , 8 नभेम्बर : आसामनि गिबि मन्थ्रि सर्बानन्द सनवालआ बावैसो सानफोर सिगां आसाम - मिजराम सिमना ओन्सोलाव सोमजिनाय हिंसायारि जाथायनि थासारिखौ लानानै मिरुनि नख'र मन्थ्रि अमित शाहजों टेलिफनआव सावरायदों । बे सावरायनायाव गिबि मन्थ्रि सनवालआ थासारिखौ दबथायनो थाखाय आसाम सरकारनि राहा लानायखौ फोरमायथिहरनायजों लोगोसे सिमना ओन्सोलाव अराय समनि थाखाय गोजोन आरो खौसेथिनि थासारि लाखिनायाव आसाम सरकारखौ नांगौबादि मिरु सरकारनिफ्राय हेफाजाब हरनो थाखाय नख'र मन्थ्रि अमित शाहखौ खावलायदों । बेनि अनगायैबो गिबि मन्थ्रि सनवालआ शनिबारखालि जनता भवनआव थानाय गावनि सावराय नब्लाङाव आसाम - मिजराम सिमना जेंनानि थासारिनि सायाव मोनसे गोनांथार मेल जथुमनाय जालाङो । बे मेलआव सिफ सेक्रेटारि जिष्णु बरुवा , गिबि मन्थ्रि उफ्रा सिफ सेक्रेटारि पवन बरठाकुर , एडिजिपि ( ल' एन्ड अर्डार ) जि पि सिं , नख'र बिफाननि कमिसनार आरो सेक्रेटारि जिडि तृपाठिमोनजों लोगोसे गुबुन गोबां गोजौ थाखोनि बिबानगिरिफोरा दंफायोमोन । मेलआव गिबि मन्थ्रि सनवालआ आसाम - मिजराम सिमना ओन्सोलनि थासारिखौ सुग्लाय होनानै अराय समनि थाखाय गोजोन थासारि लाखिनायाव नांगौ रोखोमनि राहा लानो थाखाय गोजौ थाखोनि बिबानगिरिफोरखौ बिथोन होयो ।

आसाम - मिजराम सिमना थासारिनि सायाव गिबि मन्थ्रिआ बिबानगिरिफोरजों सावरायदों

भबानिपुर , 9 नभेम्बर : बराकआव मौलाना बदरउद्दिन आजमलनि बरायनाय हाबाफारियाव जायफोर पाकिस्तान जिन्दाबाद स्ल'गान होदों बिसोरो आयेननि गेजेरजों गोख्रों साजा मोन्नाया जाथावना । बराकआव पाकिस्तान जिन्दाबाद स्ल 'गान होनायनि सायाव संदान्नाया जागायजेनबाय । बे संदान्नायाव फोरमान जायोब्ला पाकिस्तान जिन्दाबाद स्ल 'गान होना हादर बेरेखा , हारि बेरेखानि हाबा मावनायनि दायाव बिसोरखौ फासि होनायाबो गोनांथार । पाकिस्तान जिन्दाबाद स्ल'गान होनाय बायदि हादर बेरेखा , हारि बेरेखानि हेंथायै मोनफ्रोमबो बिथिङावनो बिजेपिआ दुलाराय आसाम आरो भारतआवनो हारि , हा , बिथा रैखाथिनि थांखिजों जुजिलांगोन आरो जुजिबोबाय थाबोदों । बेबायदि गोख्रों बाथ्राखौ बुंथियो बिजेपिनि आसाम राइज्योयारि आफादनि आफादगिरि रन्जित कुमार दासआ । मख'नो गोनांदि , बेनि सिगां रन्जित कुमार दासआ भबानिपुरआव भबानिपुर मन्दल आफादनि मोनसे मावख'खौ हाबाफारि बायदियै बेखेवना होयो । भबानिपुर मन्दल बिजेपिनि आफादगिरि मामनि पाटगिरिनि मासि सामलायनायाव बेखेवनाय हाबाफारियाव रन्जित कुमार दासआ बुङोदि , बिजेपि सरकारनि समाव एबा ब्रै बोसोर खावसे समावनो आसामआव जोबोर जौगानाय फैदों । आसामआव बिजेपिनि एमएलएफोर थानाय बिधान सभाया जौगानायनि अनगायैबो गुबुन गुबुन बियाबफोरावबो समान जौगानायनि मोन्थाय दं । बिजेपि दोलोनि एमएलएफोरा गावबा - गाव बियाबनि जौगानायजों लोगोसे जैरैबायदि गुबुन गुबुन जौगाहोनायनि खाबुखौ मोन्नो हादों बे रोखोमैनो बेरेखा दोलोनि एमएलएफोराबो जौगाहोनायनि थाखायबो रां पुन्जिखौ मोन्नो हादों । रन्जित कुमार दासआ पातासारकुसि आरो भबानिपुर मोन्नैबो बिधानसभा बियाबाव बिजेपिनि एमएलए थायैनि थाखायनो बे मोन्नै बियाबनि जौगानाया जायाखै होन्नानै बुंनायजों लोगोसे फैगौ सानफोराव बे मोन्नै बियाबखौ बिजेपि दोलोआ दख'लाव लागोन होन्नानै दाबि खालामो । बिजेपिनि भबानिपुर मन्दल आफादनि गाहाय नेहाथारि अकन देकाआ जागायजेन्नाय मावख' बेखेवनाय हाबाफारियाव आसाम आबाद गौथुमनि लेङाइ आफादगिरि आरो बिजेपिनि आसाम राइज्योयारि बुंथिगिरि मनज बरुवा , आसाम राइज्योयारि मावफुं सोद्रोमा गपिराम नाथ , बजालि जिल्ला आफादनि आफादगिरि नगेन चौधुरिआबो आलासि महरै बाहागो लादोंमोन । फारसेथिं बे मेलआवनो बेलासि समाव सालबारियावबो बिजेपि दोलोनि भबानिपुर मन्दल आफादनि मोनसे मावख'खौ रन्जित कुमार दासआ बेखेवनानै होयो ।

भबानिपुराव बिजेपिनि मावख'बेखेवदों आफादगिरि रन्जित दासआ

उदालगुरि , 9 नभेम्बरःआसामनि मन्थ्रि हिमन्त बिश्व शर्माजों लोगोसे गुबुन जायखि - जाया हान्जानि दैदेनगिरिया बि टि सिआव गं 25 हेलिकप्टार आरो फ्लाइट बाहायनानै बिसायख'थि फोसावदिंब्लाबो बि पि एफखौ फेजेन्नो हानायनि गोहो गैया । बे बाथ्राखौ दाबिनानै बुंदों बि पि एफनि आफादगिरि हाग्रामा महिलारिआ । रबिबारखालि 32 नं भेरगाव बियाबनि बि पि एफनि बिजाथि नेरसोन बर'नि जानानै बिसायख'थि फोसावदिं मेलआव बाहागो लानानै हाग्रामा महिलारिआ बुङोदि , बि टि सि गोरोबथानि सिगां बे हालामाव जेबो गैयामोन , नाथाय बि टि सि दाजानायनि उनाव बे ओन्सोलाव बि पि एफ दोलोनि दैदेन्नायाव लामा , दालांजों लोगोसे गासै बिथिङावनो जौगानाय फैदों आरो ओन्सोलनि गासै हारि - हारिसाफोरनि जिउ खां राहायावबो गोबां सोलायनाय फैदों । थांनाय 15 बोसोराव बि टि सिनि राइजो - राजाफोरा बि पि एफखौ जेरैबायदि फोथायनानै सरकार खुंनो खाबु होबोदों बेबादिनो बि पि एफ हान्जायाबो राइजो - राजाफोरनि मुलाम्फानि आरो जौगानायनि थाखाय खामानि मावबोदों । लोगोसे इउ पि पि एल दोलोनि आफादगिरि प्रमद बर'खौ सोंखारिनानै बि टि आर गोरोबथानि सायाव हाग्रामा महिलारिआ बुङोदि , बि टि आर गोरोबथाया बर'फोरनि थाखायल' बे गोरोबथाया अनाबर'फोरनि थाखाय नङा । गोरोबथायाव बर'फोरनि थाखायल' मख 'नाय दं । नाथाय बि टि सि गोरोबथायाव बर'फोरनि अनगायै गासै हारि - हारिसाफोरनि थाखाय रैखाथि , थामोन्था आरो गासै मोन्थायफोरनि थाखाय मख'नाय दङ । बेराफार्से सान्नैसो सिगां मन्थ्रि हिमन्त बिश्व शर्माआ बि पि एफ दैदेन्नाय बि टि सि सरकारखौ सोंखारिनायनि फिनजाथाय महरै मिनिनानै हाग्रामा महिलारिआ बुङोदि , बि टि सिआव मोनबो रोखोमनि करापसन जायाखै । हिमन्तआ जायखिजेखि रावजों सोंखारिया एबा हेंथा बिबुंथि लाखियामानो बिनि रावखौ राइजो - राजाफोरा फोथाया । हिमन्तजों लोगोसे जायखि - जाया दैदेनगिरिआनो बि टि सियाव हेलिकप्टार लानानै बिसायख'थि फोसावदिंब्लाबो बि पि एफखौ फेजेन्नो हानायनि गोहो गैया होन्नानै हाग्रामा महिलारिआ दाबिबावो । भेरगाव बियाबाव रबिबारखालि बिसायख'थि फोसावदिं मेलयाव आइजो बि पि एफनि आफादगिरि सुप्रिया रानी ब्रह्म , एम एल ए कमली बसुमतारि , महेश्वर बर' , बारग' एम एल ए हितेश बसुमतारि , बि टि सिनि बारग' मावफुं सोद्रोमा बनमाली बर' , बि पि एफ हान्जानि ननै सेरफां बियाबनि बिजाथि सुरेश तान्ति , खालिंदुवार बियाबनि बिजाथि बन्जार दैमारि , मुदैबारि बियाबनि बिजाथि जगदिश सरकारमोनजों लोगोसे हान्जानि गोबां दैदेनगिरि आरो रोजा - रोजा सुबुंफोरा बाहागो लादोंमोन ।

बि टि सियाव बिजेपिया गं 25 हेलिकप्टार बाहायनानै बिसायख'थि फोसावदिब्लाबो बि पि एफखौ फेजेन्नो हायाः हाग्रामा महिलारि

कक्राझार , 9 नभेम्बरःबर' आइजो लिरगिरि गौथुमनि बान्जायनायाव रबिबारखालि कक्राझार सरकारि फरायसालिमायाव मोनसे बिजाब बेखेवनाय हाबाफारि खुंनाय जालाङो । बे बिजाब बेखेवनाय हाबाफारियाव बर' आइजो लिरगिरि गौथुमनि दानथामआरि लाइसि " गाम्बारि' " नि 11 थि बिसान आरो आसाम इनस्टिटिउट अफ रिसार्च फर ट्राइबेल एन्ड सिडिउल कास्टनि दिहुन्नायाव गां 6 बिजाब बेखेवनाय जायो । बे गां 6 बिजाबनि गेजेराव गांथामआ गौथुमजों बुथुमजानाय आरो आइजो लिरगिरिफोरनि जथाय फारियै - खन्थाइनि लु , राइथाय बिदां आरो सुंद' सल ' बिदां आरो गुबुन गांथाम बिजाबफोरा जादों अन्जु , धिज्युज्योति आरो जैस्रिनि राइथाय थुबुर , दिन्दांनाय फेन्दुलामबादि सोंथिफोर आरो दख'ना थावसि । बेनि अनगायैबो गौथुमनिनो आफादगिरि उत्तरा बैसोमुथियारिनि ग्रिटिंस कार्ड सुद' सल ' जथायखौबो बेखेवनाय जायो । मख'नाय जायोदि , बे बिजाब बेखेवनाय हाबाफारियाव आलासि महरै बाहागो लाफैदों साहित्य एकाडेमि बान्था मोनगिरि आरो बर' सुबुरुनारि बर्डनि सोद्रोमा मुंदांखा लिरगिरि जनिल कुमार ब्रह्मआ । आलासि महरै बाहागो लानानै बिथां ब्रह्मआ बिजाब बेखेवनानै होयो । गावनि सुंद' बिबुंथि लाखिनायाव जनिल कुमार ब्रह्मआ बर' हारिखौ फोथांनानै लाखिनायाव थुनलाइनि बिहोमाखौ गुवारै आरो गेबेङै फोरमायथिनानै होयो । बिथां ब्रह्मआ बर' हारिनि माखासे गेदेमा लिरगिरि एबा थुनलाइगिरिफोरनि रुंसारि जालांनायखौ गोथौयै दुखु मोन्नाय फोरमायनायजों लोगोसे बिथांमोननि बर' हारिनि थुनलाइआव बिहोमा होलांनायखौ रायखाङो । गावनि बिबुंथियावनो साहित्य एकाडेमिनि बान्था मोनगिरि बिथां ब्रह्मआ बुंबावोदि , मोनसे हारिया इयुन जोलैखौ लानानैसो थांना थायो । लोगोसे इयुन जोलै लाइमोनफोरखौ बर' हारिनि थुनलाइखौ जौगाखांहोनायाव मैखोमै बिफाव लानो खावलायनायजों लोगोसे बेसेन गोसा थुलुंगाखां बिबुंथि होयो । बे हाबाफारियावनो कक्राझार सरकारि फरायसालिमानि गोरायुं बन'बीना ब्रह्मआबो बाहागो लानानै बिजाब बेखेवनानै होदों । मख'नो गोनांदि , बर' आइजो लिरगिरि गौथुमआ थांनाय 2018 माइथायाव जोनोम जाजेन्नायनिफ्राय एसेल' समनि गेजेरावनो गाम्बारि लाइसि आरो गुबुन गुबुन बिजाब दिहुन्नानै बर' थुनलाइनि फोथाराव बेसेन गोसा बिहोमा होनो हाबोदों आरो इयुनावबो बर' थुनलाइखौ जौगाखांहोनायनि फार्से खामानि मावलांबाय थानो थांखि लादों ।

मोनसे हारिया इयुन जोलैखौ लाफानानैसो थांनानै थायो : जनिल कुमार ब्रह्म

गोदान दिल्ली , 9 नभेम्बर : आमेरिकानि बिसायख'थियाव देरहानायनि उनाव गोदानै सायख'जानाय लेङाइ हादतगिरि कमला हेरिसआ आमेरिकानि सुबुंफोरनो साबायखर बावहरनानै बुङोदि , जोंनाव साबसिन इयुन दानायनि गोहोया फैबाय जोंनि सायाव फोथायनाय लाखिनायनि थाखाय गासै आमेरिकानि सुबुंफोरनो साबायखर बावहरबाय । लोगोसे बिथाङ पार्टिनि मावसुमाफोर आरो फोसावदिं हाबाफारिजों लोब्बा गोनां समाज सिबियारिफोरनोबो साबायखर बावहरनानै बुङोदि , एसेबां गोबां सुबुंफोरजों सरजाबनायनि थाखाय फोसावनायाव नांथाबनाय लोगोफोर आरो समाज सिबियारिफोरनिसिम साबायखर बावहरबाय । मानोना बेनि सिगां माब्लाबाबो एसेबां सुबुंफोरा सरजाबफेराखैमोन । बेनि सोमोन्दै कमला हेरिसआ बुङोदि , जोंनि सुबुंतन्त्रनि रैखाथिनि थाखाय जिउ बावसोमनो दाबि देखाङो । नाथाय बेयावबो मोनसे गोजोन्नाय आरो रंजानायखौ नुहरो , मानोना जोंनियाव दा मोनसे साबसिन इयुनखौ दानायनि गोहो दसै । अदेबानि कमलाआ बुंबावदोंदि , बै आइजोफोरनो साबायखर बावहरो जायनि जाहोनाव जों दिनै बेसिम सौफैदों । आंनि बिमा श्यामला गपालन हेरिसआ 19 बोसोर बैसोयावनो भारतनिफ्राय बेयाव फैदोंमोन ।

कमला हेरिसआ आमेरिकानि सुबुंफोरनो साबायख'र बाउदों

गोदान दिल्ली , 9 नभेम्बर : आथिखालाव नोंथाङा न'आव थानानैनो पासपर्टखौ एप्लाइ खालामनो हासिगोन । बेबायदि समाव जुदि नोंथाङा गुबुन हादतआ बेराय हैनो प्लानिं खालामगासिनो दडब्ला नोंथामोननि जेंनाया जोबोद गोरलै जासिगोन । नाथाय पासपर्टनि अनगायै गुबुन हादतआव थानो थाखाय भिजाखौ बानायनो बादोंब्ला आरो गुबुन हादतआव बेरायहैनो लुबैदोंब्ला , जो नोंथांनो ओरैबायदि हादतखौ फोरमायनो नागिरदों जेराव थांनो थाखय नोंथांनो भिजानि गोनांथि गैया । बेनि गेजेरजों भारतनि खाथियाव थानाय नेपालआव थांनो थाखायबो नोंथांनो भिजानि गोनांथि जाया । बेयाव थांनायनि उनाव बांसिनै 150 साननि थाखाय भिजा अन एराइभेल लानो हागोन । नेपालनि हाजो ओन्सोलफोराव बेरायहैनो गोसो दङब्ला नेपालाव थां , मानोना नेपालाव हाबनो थाखाय नोंथानाव जायखि जाया फट गोनां आइडिल' थानांगोन । बेनि अनगायैबो जामाइकाआव थांनो थाखायबो नोंथाङा जेबो रोखोमनि भिजानि जेबो गोनांथि गैया । बेनि थाखाय नोंथाङा गावनि पासपर्टल' लानांगोन आरो जामाइकानि थाखाय दावबायलांनो हागोन । फिजिआ गावनि समायना नुथाइनि थाखाय मुंदांखा । बेयाव थांनाय थाखायबो नोंथांनो भिजानि गोनांथि गैया । बेराफार्से कम्बडियाआव थांनो थाखायबो नोंथानो भिजानि गोनांथि जाया । कम्बडियानि अन्कखाट मन्दिरखौथ' गासै मुलुगानो मिथियो । बेयाव सौहैखांनायनि उनाव बेनि थाखाय आर'ज गाबनो हागोन । मानोना बांसिनै 30 साननि थाखाय कम्बडियाआ भारतयारि नोगोरारिफोरनो भिजा अन एराइभेलनि खाबु होयो । नोंथाङा गोमोथाव हाग्राबारि नाइनोब्ला साउथ आमेरिकानि इकुवेदरआव थांनो हागोन । बेनि बयनिख्रुइबो जरखासिन बाथ्राया बेनो दि , बेयाव जेबो रोखोमनि भिजानि गोनांथि जाया । बेजों लोगोसे चीननि मकाउआव थांनो थाखायबो भिजा नाङा । जुदि नोंथाङ पार्टि आरो रंजा - बाजाखौ मोजां मोनोब्ला मकाउआव थांनो हागोन ।

भिजा गैयालासेनो भारतयारिफोरा बे दर 7 हादतफोराव दावबायहैनो हागोन

गोदानदिल्ली , 23 आगस्टःफावखुंगुर सुशान्त सिं राजपुत थैनायनि उननिफ्रायनो इन्डास्ट्रिनि माखासे सुबुंफोरनि मुङा खौराङाव थाबाय थादों । फारसेथिं माखासे सुबुंफोरा सशेल मिडियाआव ट्रलार्सनि थांखिआव थादों । सुशान्तनि केसआव बिनि गार्लफ्रेन्ड रिया चक्रबर्ती आरो महेश भाट्टनि मुङाबो खौराङाव थाबाय थादों । बिसोर सानैखौ लानानै गोबां खौराङा सोराङाव फैदों । थांनाय सानफोराव महेश भाट्ट आरो रियानि हवाटसएप चेटआबो सोराङाव फैदोंमोन । फारसेथिं सानैबोनि मोनसे भिडिअ'आबो गोबां खौरांफोराव थाबाय थादों । बे भिडिअ'याव महेश भाट्टखौ रिया चक्रबर्तीनि फाफ्लियाव खर' दोन्नाय नुनो मोन्दोंमोन । आथिखालाव महेश भाट्ट आरो रुंसारि जानाय फावखुंग्रि जिया खाननि मोनसे भिडिअ'या गोबां भाइरेल जादों । मिडियाआव महेश भाट्टखौ जिया खाननि आखायखौ हमनाय नुनो मोन्दों । महेश भाट्ट आरो जिया खाननि भाइरेल जानाय भिडिअ'या गोबां गोजाम । बे भिडिअ'याव सानैखौबो जिरायनाय नुनो मोन्दों । आथिखालनि भिडिअ'याव राव बुंनाया रोखा जायाखै । लोगोसे बेखौबो मोन्थिनाय जायाखैदि , बे भिडिअ'या माबे समनि । भिडिअ'याव महेशआ जियाखौ माबा बुंदों , बेनि उनाव बियो गोबारै मिनिदों । बे भिडिअ'या भाइरेल जानायनि उनाव युजारफोरा आरोबाव खनसे महेश भाट्टखौ थांखिदों । मख'नो गोनांदि , बावैसो समाव सुशान्त सिं राजपुत केसखौ बिनि थैनायनि 2 दाननि उनाव सिबिआइनो गथायदों । आथिखालाव बे केसखौ सिबिआइआ नायबिजिरगासिनो । बे बाथ्राजों सुशान्तनि नख'रनि सुबुंफोरजों लोगोसे अन्सायिगिरफोराबो खुसि जादों । आथिखालआव साफ्रोमबो फोथायदोंदि , सुशान्त थैनायनि जायखि जाया जाहोना थाबैनो सोरांआव फैगोन । फारसेथिं बे केसजों सोमोन्दो गोनां सुबुंफोरनाव सोंथि सोंदों । लोगोसेनो बे केसनि गाहाय दायनिगिरि रिया चक्रबर्तीखौ गोबां खेब नायबिजिरनायनि हाबाफारियाव थानायाव लेंहरखांबाय ।

रिया चक्रबर्तीनि उनाव आथिखालआव जिया खानजों महेश भाट्टनि भिडिअ'या भाइरेल जादों

बासुगाव , 9 नभेम्बर : चिरां जिल्लानि सिदली पुलिस थानानि सिङाव थानाय गुरुभाषा नयाबस्टिनि सासे आइजोआ गोमानानै थानाय जाथायनि खौराङा सोराङाव फैदों । जाथायनि बागै मिथिनो मोन्नाय बायदिब्ला नयाबस्टिनि थागिबि रन्जित बसुमतारिनि बिसि एबा सासे 12 बोसोर बैसोनि फिसाज्लानि बिमा निजिरा बसुमतारि ( 32 ) आ थांनाय अक्ट'बर दानावनो न'निफ्राय फुंनि समावनो कक्राझार जिल्लानि कारिगाव सबथा बाजाराव थांदोंमोन आरो बे साननिफ्रायनो निजिरा बसुमतारिआ न' फारसे सफैफिनाखै । अदेबानि नख'रनि सुबुङा दासान्दि गोमानाय आइजोखौ गोमानायनि सन्देह'जों बाय - बाहागि आरो आलासिनि नखरफोराव खौरां लादोंब्लाबो आइजोनि खौरांखौ दासिमबो मोन्नो हायाखै । नख'रनि सुबुंफोरा आइजोआ लानाय मबाइल नम्बराव फोनांजाब खालामदोंब्लाबो नाथाय बन्द' जानानै थानायनि जाहोनाव नख'रनि सुबुंफोरा दासान्दि जिंगासिनाय फोरमायदों । सिगां सानखालि नख'रनि सुबुंफोरा आइजोखौ खौरां लानाय जादोंमोन आरो बे आइजोनि फारसे जेबो खौरां मोनैयाव जोबथारनायाव थांनाय 4 नभेम्बरखालि गुरुभाषा पुलिस बादायाव गोमानायनि बागै मोनसे गसर थिसनो । 5 फुट गोजौ , गोलाव खानाय आरो दखना गान्नानै न 'निफ्राय ओंखारलांनायनि उनावनो आइजो निजिरा बसुमतारिनि फारसे दासिम जेबो खौरां मोनैलाय सोरबाफोर सुबुङा आइजोखौ नुसनबायोब्ला 60017.23023 नम्बराव खोन्थाहरनो थाखाय दुखुथिया नख'रा गुरैयै खावलायदों ।

चिरांनि गुरुभाषाआव सासे आइजो गोमादों

भबानिपुर , 10 नभेम्बर : बिटिसिआव बिसायख'थिखौ मिरु खालामनानै दासान्दि दोलो आफादफोरनि फोसावदिंनायजों ओन्सोलनि थासारिया दुंहावसिन जानो हमदों । बाक्सा जिल्लानि सालबारियाव बिपिएफ आरो इउपिपिएलनि बिसायख'थि फोसावदिंनाया मैखोमै जुजिलाइनायखौबो नुनो मोन्दों । थांनाय 7 नभेम्बराव बिपिएफ दोलोआ साउदरबिथायाव मोनसे गेदेर सुबुं गौमा खुंनायनि गेजेरावनो सानसेल' सान बारलांनायनि उनाव समबाखालि सालबारि फरायसालिमानि गेलेग्रा फोथाराव इउपिपिएल दोलोआ गुबुन मोनसे गेदेर सुबुं गौमा खुंनानै हान्जानि गोख्रों गोहोखौ दिन्थिफुंदों । इउपिपिएलनि बान्जायनायाव खुंनाय बे मेलआव खमैबो 15 रोजानि बांसिन बाहागो लाफैनाय मिरु इउपिपिएल दोलोनि आफादगिरि प्रमद बर'आ गावनि बिबुंथिनि गेजेरजों हाग्रामा दैदेन्नाय बिपिएफ दोलोखौ गोख्रों रावजों सावरायो । बे सुबुं गौमानि मेलआवनो प्रमद बर'आ सोलायनायनि गोनांथियाव इउपिपिएल दोलोनि सरकार होन्नानै स्ल'गान होना बुङोदि , थांनाय 17 बोसोराव हाग्रामा महिलारिनि दैदेन्नाय बिटिसिआव थाबोनाय मोनसेबो हारि - हारिसायानो गोजोन्नाय गैया । मानोना हाग्रामा महिलारि आरो बिपिएफनि दैदेनगिरिफोरा हारि जौगानायनि मुङाव फैनाय मुलाम्फायारि सरकारि धोनफोरखौ लुथिनाय , जाख्ल'नायनि थाखायनो दिनैसिम मोनसेबो हारि - हारिसायानो जौगाखाङाखै । हाग्रामा महिलारिया मडेल बिटिसि दाफुंनायनि बाथ्रा बुंदोंमोनब्लाबो नाथाय हाग्रामानि मडेल बिटिसिआव गोबां हिंसायारि , बुथारनाय , गेनाखान्थि , गोरिबफोरनि धोन लुथिनाय बेफोरखौसो नुनो मोन्दों । बेनिखायनो बे खेबाव बिटिआरनि राइजो - राजाफोरा भट होनायनि फारसे सांग्रां जाबाय आरो इउपिपिएल दोलोखौ सरकाराव लाबोनो थियारि जादों । इउपिपिएल दोलोआ सरकाराव थानो हायोब्ला हाग्रामानि बिटिसि खुंथाय बायदि गेनाखान्थि खालामा होन्नानै बाथ्रा होयो । इउपिपिएलनि दैदेन्नाय बिटिआरआव थागोन मोनफ्रोमबो हारि - हारिसानि गेजेराव गोजोन थासारि , रैखाथि आरो जौगानाय । बे बाथ्राखौ गोनांथार होनानै साफ्रोमबो हारि - हारिसानि राइजो - राजाफोरा गोदान सोलायनायनि लुबैनायखौ फोरमायदों । बिपिएफनि हेंथायै गोख्रों बाथ्रा बुंथिनानै प्रमद बर'नि बायदिब्ला हाग्रामा महिलारिआ इउपिपिएल सरकार फैयोब्ला राइजो - राजाफोरा गुबुन गुबुन मोन्थायखौ खोमानांगोन । 17 बोसोर सम खुंथायाव हानि पाट्टा होनो हायै बिपिएफआ मोनफ्रोमबो हारि - हारिसानि मोन्थायनि बाथ्राखौ बुंनो लाजिनांगौमोन । गोरिबनि मुलाम्फायारि बिथांखिनि धोनखौ जाख्ल'ग्रा बिपिएफखौ बे खेबाव बोखारनानै 6 दाननि गेजेरावनो इउपिपिएल दोलोनि दैदेन्नाय सरकारा हानि मोन्थाय होनायजों लोगोसे बोसोरफ्रोमबो 1 लाख लाइमोनफोरखौ खामानियाव थिसन्नाय जागोन होन्नानै बाथ्रा होयो ।

इउपिपिएल सरकार फैयोब्ला बोसोरफ्रोमबो 1 लाख लाइमोनफोरखौ खामानियाव थिसनगोनः प्रमद

पालें मैगं जानो मोजां मोनग्राफोरा गोजां बोथोरखौ हांखुरै नेनानै थायो । मानोना बे मैगङा देहानि मुलाम्फाजों लोगोसे गोथावनि थाखायबो मख'जाथाव । निउ मेक्सिक स्टेट इउनिभार्सिटिनि आथिखालनि नायबिजिरनायाव बे बाथ्राखौ मिथिनो हानानै बिखा आरो खर'नि थाखाय गाहाम मुलि महरै फोरमान मोन्दों । नायबिजिरग्राफोरनि बाइदिब्ला , पालेंआव भिटामिन - ए , ल्युटिन आरो केरटिन बाइदि एन्टिअक्सिडेन्टखौ गोबां बिबाङाव मोन्नो हायो । बे तत्वआ फ्रि - रेडकेलखौ देहा तन्त्रनि जिबख्रिफोरखौ ख'हा खालामनायनिफ्राय होबथायो , जायजों बैसो जायोब्ला गोसोयाव लाखिनो हानाय होगोया बाङाइ जानाय आरो देहानि गोहोया बाङाइ जानायनि जेंनानिफ्राय बारग'नो हायो । अदेबानि डिप्रेसननि लैखोननिफ्राय रेहाय होनाय आरो सांग्रांथि बांहोनायावबो पालें मैगंआ जर'खायै मददगिरि जानायनि फोरमान जानो हागौ । गाहाय नायबिजिरगिरि जगदीश खुबचन्द्रानीनि गनायनाय बायदिब्ला , पालेङाव नाइट्रेटनिबो गाहाय फुखा दङ । बे तुक्राआ नाइट्रिक अक्साइडखौ दिहुनो आरो खामानि मावनो हानायनि गोहोखौ बांहोनायाव गाहाय बिफाव लायो । नाइट्रिक अक्साइडआ मनिफोरखौ गोख्रों खालामो । बेजों थैनि थांलाय फैलाया सरासनस्रा महरै जायो आरो हाइ ब्लाड प्रेसारनि जेंनाया जानगार जायो । नाइबिजिरग्रा खुबचन्दानीआ पालेंखौ गोबाव समसिम संनाय एबा फ्रिजआव दोन्नायनिफ्राय जानगाराव थानो बोसोन होदों । बिथाङा फोरमायदों बांद्राय गुसु जायोब्ला पालेङाव थानाय गाहाय गुनआ नस्ट जायो । आथिखालाव बेखौ जुस खालामनानै जायोब्लाबो साबसिन जायो । पालेखौ नेम बायदियै जायोब्ला डिमेन्सियानि खैफोदआ 30 जौखोन्दोसिम दावख्लायो । बेयाव गोबां बिबांनि आयरन थानायनि जाहोनाव थैनि जिबख्रिफोरखौ जौगाखांहोनायाव मदत होयो आरो एनिमियानि जेंनाखौ जानगार खालामो ।

पालें मैगङा बिखाजों लोगोसे खर'नि थाखायबो मुलाम्फा गोनां

कक्राझार , 10 नभेम्बरःकक्राझार सहरनि साहा फार्से श्यामगावआव थानाय आर'नाइ रेस्टुरेन्टआव समबारखालि बारग' एन डि एफ बिनि मोनब्रैबो हान्जानि दैदेनगिरि आरो केडारफोरनि मोनसे सावराय मेल जानानै थाङो । बे सावराय मेलआव बारग' एन डि एफ बि केडारफोरनि रिहेबिलिटेसन , सरकारनिफ्राय मोन्नांगौ अन्सुंथायनि मोन्थायफोर , एन डि एफ बिफोरनि केस फोजोबनायखौ लाफानानै जोबथेसालियाव जोबनानै दोनजानाय केडारफोरखौ उदां खालामनांगौनि सायाव गुवारै सावरायनाय जायो । बे सावराय मेलयाव गाहाय आलासि महरै बाहागो लाफैयो बि पि एफनि आफादगिरि आरो बि टि सिनि बारग' गाहाय खुंगिरि हाग्रामा महिलारिआ । मेलआव बाहागो लानानै गावनि बिबुंथियाव हाग्रामा महिलारिआ बारग' एन डि एफ बि केडारफोरनि मोन्नांगौ अन्सुंथाय आरो रिहेबिलिटेसननिफ्राय लानानै गासै जेंनाफोरखौ बोस्रांनायनि राहा लागोन होन्नानै खोथा होयो । बेबादिनो बारग' एन डि एफ बि केडार , दैदेनगिरि आरो हाग्रामा महिलारिनि गेजेराव माखासे सोंनाय - फिन्नाय आरो सावरायनायलायनि गेजेरजों खुंजानो गोनां बि टि सि बिसायख'थियाव बे मेलआव बाहागो लाफैनाय गासै केडारफोरा बि पि एफ हान्जाखौ उदाङै हेफाजाब होनो थाखाय थांखि लानाय जायो । एरैहाय मेल जोबनायनि उनाव खौरांगिरिफोरजों मोगा - मोगि जानाय समाव हाग्रामा महिलारिआ बुङोदि , खुंजानो गोनां बि टि सि बिसायख'थियाव इउ पि पि एल आरो जि एस पिआ बि पि एफनि थाखाय पेक्टर नङा । बि जे पिआसो बि पि एफनि थाखाय पेक्टर जागोन । थेवब्लाबो बि जे पिआ बि पि एफखौ फेजेन्नो हानाय आरो बि टि सियाव सरकार दानो हानायनि गोहो गया । बिथाङा बुंबावोदि , दासान्दि खौरां बिजोंफोराव बि जे पिनि दैदेनगिरिफोरा बि पि एफनि सायाव सोंखारिनाय आरो गाग्लोबनाय बाथ्रा बुंथिबाय थादोंब्लाबो नाथाय सैथो नङा । बि पि एफ आरो बि जे पिनि गेजेराव इसिङारि सोमोन्दो दं । बिसायख'थिनि समाव बि जे पिया बि पि एफखौ सोंखारिगोन आरो बि पि एफआबो बि जे पिखौ सोंखारिगोन । नाथाय बेयो सा साज्रांल' । गुबैयै हिमन्त बिश्व शर्माजों आंजों बुजा - बुजि सोमोन्दो दं होन्नानै हाग्रामा महिलारिआ बुंबावो । दासान्दि बि पि एफआ बर'नि अनगायै बि टि सिनि गासै हारिफोर जेरै - नेपालि , आदिबाशि , राजबंशि , मुसलमान बायदि हारिफोरजों सावरायगासिनो आरो बिसोर हारिफोरनि जेंनाफोरखौ बोस्रांनायनि सायाव सरकारजों सावरायनाया सोलिगासिनो । बे हिसाबै गासै हारिनि सुबुंफोरानो बिसायख'थियाव बि पि एफ हान्जाखौ हेफाजाब खालामनो सिगांबोदों होन्नानै हाग्रामा महिलारिआ खौरांगिरिफोरनि सिगाङाव फोरमायथिबावो ।

इउ पि पि एल , जि एस पिआ फेक्टर नडा , बि जे पिआसो फेक्टर जागोनः हाग्रामा

चिरां , 11 नभेम्बरःमेसें बोथोरनि समाव लावखार ओंखाम जाग्रा आरो दावबायनो मोजां मोनग्रा सुबुंफोरनि थाखाय गोजोन्थाव खौरां । चिरां जिल्लानि भारत - भुटान सिमानि 4 कि : मिःसो जान्थायाव थानाय हातिसार ( दादगारि ) आरो मालिभिता गामिनि गेजेरजों भुटान राइज्योनिफ्राय बोहैख्लायबोनाय आय दैसानि सायाव गोदानै बेखेवबाय मोनाबिलि पिकनिक स्पट एन्ड इक' टुरिजम मुंनि लावखार ओंखाम जाग्रा फोथार आरो दावबायथिलि । मालिभिता ओन्सोलनि माखासे गोसो गुदुं राफोद सेंग्रा आरो लाइमोनफोरा ओन्सोलनि राइजो - राजाफोरनि सानफ्रोमबो हान्था - मेला आरो थांलाय - फैलाय राहानि थाखाय बे दैसानि सायाव दंफां आरो औवानि गंसो दालांखौबो लुफुंनानै होनाय जादों । 8 नभेम्बर , 2020 अक्टखालि आय दैसानि सायाव लुफुंनाय दालां आरो पिकनिक स्पटखौ बेखेवनानै होयो जइन्ट फरेस्ट मेनेजमेन्ट कमिटिनि आफादगिरि बिकु बसुमतारिआ । जइन्ट फरेस्ट मेनेजमेन्ट कमिटिनि आफादगिरि बिकु बसुमतारिआ खौरांगिरिनि सिगाङाव फोरमायनाय बादिब्ला भुटान राइज्योनिफ्राय बोहैख्लायबोनाय आय दैसानि सायाव रावनिबो मदत गैयालासे ओन्सोलनि राइजो - राजाफोरनो हान्था - मेलानि खाबुनि थाखाय औवा आरो दंफांनि दालांखौ बानायनानै होनाय जादों । दावबायनो मोजां मोनग्रा आरो लावखार ओंखाम जानो गोसो जाग्रा सुबुंफोरा बे मोनाबिलि पिकनिक स्पटआव फैनानै गोबां रोखोमनि रंजानाय लानो हागोन होन्नानै आफादनि आफादगिरि बिकु बसुमतारिआ फोरमायबावो ।

चिरांनि मोनाबिलि पिकनिक स्पट एण्ड इक' - टुरिजमखौ बेखेवबाय

उदालगुरि , 10 नभेम्बर : बिटिसि बिसायख'थिखौ मिरु खालामनानै बिपिएफ आरो इउपिपिएल दोलोआ थांनाय माखासे दाननिफ्रायनो फारियै दोलोनि फोसावदिंनाय आरो मेल - मिथिं खुंनायखौ सोलिहोबाय थादों । बे बिथिङाव बिटिसि खुंथायखौ जेरैखि जाया दखल खालामनो थांखिजों बिजेपि दोलोआबो सोलो - बोलोजों फोसावदिंनायखौ दासान्दि मैखोमै जागायजेन्नो लादों । बेनि गेजेरावनो आसाम सरकारनि गोख्रों मन्थ्रि महरै मिथिसार जानाय आरो नेडानि आफादगिरि ड ० हिमन्त बिश्व शर्माआ दोलोनि बिसायख'थि फोसावदिंनायाव बाहागो लानानै 17 बोसोर खुंथायाव थानाय बिपिएफ दोलोखौ गोख्रों बाथ्राजों गाग्लोबनाय आरो फिनजाथाय गोनां बिबुंथिखौ खोनानो मोन्दों । उदालगुरि जिल्लानि अरांनि धनश्रीघाटआव 40 नं रौता परिषद बियाबनि बिजेपि दोलोनि बिजाथि कस्तराम बाग्लारिनि जानानै बिसायख'थि फोसावदिंनाय मेलआव बाहागो लानानै मन्थ्रि हिमन्त बिश्व शर्माआ गावनि बिबुंथिनि गेजेरजों बे खेबाव कक्राझारआव बिजेपि दोलोनि सरकार जानाया रोखा । हेलिकप्टारजों फैनानै दोलोनि फोसावदिंनाय मेलआव बाहागो लानानै मन्थ्रि शर्माआ जुथाय सरकारनि गुबुन सासे मन्थ्रि रिहन दैमारिखौ फारसेनिफ्राय सावरायनानै बिबुंथिजों गाग्लोबो । मन्थ्रि शर्माआ अजद खालामोदि , जौगानायनि लेखा बिलाइयाव बिपिएफ दोलोआ लाथिख' । जौगानायनि फेलेंथिखौ नोजोर होनानै बिटिसिनि राइजो - राजाफोरा बे खेबाव गेबें थांखिखौ लागोन आरो गोबां सुबुंफोरनि आबुं हेफाजाब मोनगोनखौ मिजिंथि लाखियो मन्थ्रि शर्माआ । गावनि बिबुंथियावनो लोगोसेयै हाग्रामा महिलारिनि सिगाङाव बुंनाय बिटिसिआव बिजेपि दोलोआ मोन्नैल' मासि देरहागोन बुंनाय बाथ्राखौ फिनजाथाय खालामना बुङोदि , दोलोआ बेनि बुंनाय बाथ्रा बायदियै जायोब्ला बेयो आंनि बिबान जागोन । बेनि अनगायैबो बिपिएफ दोलोआ थांनाय 17 बोसोराव बिटिसिनि राइजो - राजाफोरखौ जौगानाय खालामनो हायाखै होन्नानै अजद खालामबावो । मख'नो गोनांदि , सिलचराव पाकिस्तान जिन्दाबाद स्ल'गान होनाय आयदाखौ लानानै मन्थ्रि हिमन्त बिश्व शर्माआ बुङोदि , पाकिस्तान जिन्दाबाद स्ल'गान होनाय सुबुंफोरनि हेंथायै गोबां गसर थिसन्नाय जाबाय । अदेबानि बे बेले - बेजेनि सायाव दासान्दि संदान्नाया सोलिगासिनो होन्नानै मिथिहोयो ।

बे खेबाव कक्राझारआव बिजेपि सरकार जागोना रोखाः हिमन्त

गुवाहाटी , 10 नभेम्बर : थांनाय 5 नभेम्बरखालि आसामनि बर' , मिसिं , कार्बि , राभा , टिवा , डिमासा , देउरि आरो गार' साहित्य सभाखौ लानानै दाफुंनाय मोन 8 इन्डिजेनास ट्राइबेल साहित्य सभानि जुथाय आफादनि मिरु माव' गौथुमनि मोनसे मेलआ गुवाहाटी नोगोरमायाव थानाय बर' थुनलाइ आफादनि मिरु दालाइ मावख' समाज - थुनलाइ हारिमु कमप्लेक्सनि जथुमग्रा खथायाव जुथाय मन्सनि आफादगिरि आरो मिसिं थुनलाइ आफादनि आफादगिरि गबिन्द ताइदनि आफाद दैदेन्नायाव जानानै थाङो । बे मेलआव मोनसे बिथांखिनि गेजेरजों थांनाय अक्टबर दाननि 8 अक्टखालि आसामनि मन्थ्रि आफादजों जानाय नैथि सावराय लायनायाव इन्डिजेनास ट्राइबेल साहित्य सभा , आसामनिफ्राय आसामनि मोन 6 हारिसाफोरखौ एसटि खालामनायनि बिथिङाव जेरैबायदि लिरथि महरै बुंनाय जादों , बे थासारियाव गोजोरै थागोन होन्नानै थांखि लानाय जायो । इन्डिजेनास ट्राइबेल सुबुंफोरखौ जुदि ख'हा खालामनाय जायो , अब्ला इन्डिजेनास ट्राइबेल साहित्य सभा , आसामआ मोनसे सुबुं सोमावसारनायखौ जागायजेनगोन होन्नानै थांखि लानाय जायो । समबारखालि गांसे रादाब बिबुंसारनि गेजेरजों इन्डिजेनास ट्राइबेल साहित्य सभानि आफादगिरि गबिन्द तायड आरो गाहाय नेहाथारि कमलाकान्त मुसाहारिया मिथिहोनाय बायदिब्ला जथुमनायाव नैथि बिथांखिनि गेजेरजों आसाम सरकारनि भाषा गौरब बिथांखि , 2019 नि गेजेरजों होनो गोनां कर्पास फान्डनि बर' थुनलाइ आफादनो 5 कौटि रां आरो गुबुन ट्राइबेल साहित्य सभाफोरनो होनो गोनां 3 कौटि राखौ फैगौ 2021 नि जानुवारी दाननि गेजेराव दिहुन्नानै हरनो थाखाय आसामनि गिबि मन्थ्रि आरो सोलोंथाय बिफाननि मन्थ्रिनि खाथियाव दाबि खालामनायनि थांखि आजावना लायो । बेजों लोगोसे गिबि मन्थ्रि सर्बानन्द सनवालआ फोसावनाय बायदिनो असमीया रावनि सा 200 , बर' रावनि सा 100 आरो गुबुन ट्राइबेल रावनि थाखाय सा 50 थुनलाइगिरिफोरनो होनो गोनां 50 रोजा रांखौबो फैगौ बोसोरनि जानुवारी दाननि गेजेराव हरनो थाखाय दाबि खालामो । बे मेलआव गुबुन मोनसेबाव बिथांखिनि गेजेरजों आसामनि मन्थ्रि ड ० हिमन्त बिश्व शर्माआ बिटिसिनि बिसायख'थि फोसावदिंनायाव उदालगुरि जिल्लानि माजबातआव आसामनि 6 थि फारिलाइयाव सोसनजानाय बिटिसि आरो गुबुन ट्राइबेल खोन्दो आरो रिजार्भ ओन्सोलाव सरासनस्रा सुबुंफोरा हा - बारि बायनाय आरो फान्नायनि थाखाय बेखेवनानै होनायनि थाखाय जेरैबायदि गेवलाङै फोसावदों बेखौ लानानै गोजोन्नाय गैयै फोरमायदों इन्डिजेनास ट्राइबेल साहित्य सभा आसामआ । मन्थ्रि शर्मानि बेबायदि फोसावनाय होनाय बाथ्राया बांलादेशि थागिबि धोरोमनि मायनरिटीफोरखौ भारतनि नोगोरारि बिथिङाव बारायहोगोन आरो ट्राइबेल खोन्दो आरो रिजार्भ ओन्सोलनि हा - बारिफोरखौ गथायनायनि फाव फान्दायनाय जागोन होन्नानै गोख्रों रावजों फिनजाथाय खालामो इन्डजेनियास ट्राइबेल साहित्य सभाया ।

ट्राइबेल सुबुंफोरनि सायाव मन्धि हिमन्तनि फोसावनायखौ गोजोन्नाय मोनाखै इन्डिजेनियास ट्राइबेल साहित्य सभाया

कक्राझार , 11 नभेम्बरः बि पि एफ दोलो नागारबाय राज्यो सभानि एम पि बिश्वजित दैमारिआ । दिनै मोनसे खौरांगिरि मेलनि गेजेरजों फोसावयो बे बाथ्राखौ एम पि दैमारीआ । बि पि एफनि मावफुं आफादगिरि बिबानखौ नागारनानै दैमारीआ खौरांगिरि मेलआव बुङोदि - आं मावफुं आफादगिरि बिबानखौ नागारबाय नाथाय गुदि सोद्रोमाखौ नागाराखै । बि टि सिनि जेंनाया आथिखालाव गोबां सुस्रां जाबाय । आं दा गुवार नोजोरजों खामानि मावनो नागिरदों । इयुनाव आं माहारियारि राजखान्थि दोलोआव हाबगोन । थेवब्लाबो दा हाबनायाव मोननैसो गोनो - गोथो दङ । आं दा बि पि एफनि गुदि सोद्रोमा जानानै दङ । आयेनखौ सिफायालासिनो आं हान्जाखौ नागारगोन । आं इयुनाव भारतिय जनता पार्टिआव हाबगोन होननानै एम पि दैमारिआ बुङो ।

बि पि एफनि दोलो नागारबाय राज्यो सभानि एम पि बिश्वजित दैमारिआ

कक्राझार , 11 नभेम्बर : गोबां जुजिनाय आरो गोब्राब नाजानायनि गेजेरजों 2003 माइथायाव बड'लेन्ड टेरिटरियेल काउन्सिल ( बि टि सि ) दाफुंजानायनि उनावबो बि टि सिनि थाखाय सोमावसारबोनाय आरो दावहा नांबोनाय बारग' बि एल टिनि गोबां सोद्रोमाफोरा गोरोबथा बादियै सरकारनिफ्राय जेरैबायदि अन्सुंथाय आरो अन्सायनाय मोन्नांगौमोन बेफोरखौ मोन्नो हायाखै आरो सरकारा मोन्थायनिफ्राय नासयनानै दोनबोदों होन्नानै बि टि सि खुंथाय आरो आसाम सरकारखौ सोंखारिदों बारग' बि एल टि अन्साय आफादनि गोबां सोद्रोमाफोरा । मंगलबारखालि कक्राझार सहरनि सोनाब फार्से साखाथियाव थानाय एलाइसिझारआव बि टि सिनि दरब्रै जिल्लानिफ्राय बारग' बि एल टिनि सोद्रोमाफोरनि मोनसे जुथाय मेलआ जानानै थाङो । जेराव दरब्रै जिल्लानि गोबां बारग' बि एल टि दैदेनगिरि , सोद्रोमा बाहागो लानानै सरकारनिफ्राय मोन्नांगौ अन्सुंथाय आरो गुबुन माखासे अन्सायलु राहाफोरखौ मोन्नो हायैनि सायाव गुवारै सावरायलायनाय जायो । बे मेलआव सावरायनाय बादिब्ला 2003 आव बि टि सि गोरोबथानि उनाव बि टि सि खुंथाय आरो आसाम सरकारआ जैरैबायदि अन्सायलु आरो जौगाथाय खामानि मावनांगौमोन बेफोरखौ मावफुंनायाव फेलें जादों । बे मेलनि गेजेरजों सोलिफु बोसोरनि नभेम्बर दाननि जोबथा सप्ताहयाव बाक्सा जिल्लायाव बारग' बि एल टि सोद्रोमाफोरनि मोनसे मेल जथुमनोबो थांखि लानाय जायो । बारग' बि एल टि सोद्रोमाफोरा बि टि सि खुंथायनिफ्राय जेबो अन्सायलु आरो अन्सुंथाय मोनैनि सायाव गोजोन्नाय गैयै आरो खुद्रिनाय फोरमायो । मख'नो गोनांदि , थांनाय 2003 आव जानाय बि टि सि गोरोबथानि उनाव खमैबो 3630 बि एल टि सोद्रोमा आरो केडारफोरा हाथियार गथायदोंमोन । बिसोरनि गेजेराव बांसिन सोद्रोमाफोरानो दासिम अन्सुंथाय आरो अन्सायलु राहा मोन्नायनिफ्राय जानगाराव थानांदों । बे मेलयाव बि टि सिनि बारग' मावफुं सोद्रोमा मन कुमार ब्रह्म , बाक्सानिफ्राय बारग' बि एल टि दैदेनगिरि मिथिसार गयारि , उदालगुरिनिफ्राय जनिल कुमार दैमारिमोनाबो बाहागो लादोंमोन ।

बारग' बि एल टि सोद्रोमाफोरा मोन्नांगौ मोन्थायनिफ्राय जानगाराव थानांनानै खुद्रिखांदों

पाटना , 11 नभेम्बरःबिहार बिधान सभा बिसायख'थिनि फिथायआ फोसावजानायनि उनाव सोर गिबि मन्थ्रि जागोन बेखौ लानानै सावरायलायनाया जागायजेनबाय । बिब्दि समावनो लेङाइ गिबि मन्थ्रि एबा बि जे पि दैदेनगिरि सुशिल मदिआ बुंदोंदि बिहारनि गिबि मन्थ्रि महरै नितिश कुमारनि जायगाखौ लानायनि जेबो खोथायानो गैया । बिहारनि बिधान सभा बिसायख'थिआव बि जे पिआ 74 मासियाव देरहानो हादों आरो बि जे पिआ एन दि एननि से नम्बर हान्जा जाबाय । लोगोसे नितिश कुमारनि हान्जा जे डि इउआबो 43 मासि देरहानो हादों । बि जे पिआ गिबि खेब जे डि इउनिख्रुइ बांसिन मासि देरहानो खाबु मोनदों । सुसिल मदिआ बुंदोंदि , नितिस कुमारआनो गिबि मन्थ्रि जानानै थाबाय थागोन , मानोना बेयाव जों खोथा होखानाय दङ' । दा जेबो गोनो - गोथो जानांगौ गैया । बिथाङा आरोबाव बुंबावोदि , मोनसे बिसायख'थियाव मबेबा मोनसे हान्जाया बांसिन आरो मबेबा मोनसे हान्जाया खम देरहाखायो नाथाय जों समान समान बाहागोदारि । बिहार बिधान सभानि 243 मासिनि फिथाय फोसावनायनि उनाव आर जे डि आ बयनिख्रुइबो देरसिन हान्जा जानानै 75 मासि देरहानो हादों , नाथाय बिनि लोगो हान्जा कंग्रेसआ मोन 19 मासिल' देरहानो हादों । बेनि उनाव तेजस्वी यादबनि दैदेननाय जुथाय हान्जाया 110 मासियावनो थाबथानानै आबुं गोहोनि मासि देरहानायनि बादायलायनायाव फेलें जायो । जेराव बि जे पिआ मोन 74 मासि देरहानो हानानै नैथि बांसिन मासि देरहानाय हान्जा जादों आरो जे डि इउआ 43 मासि देरहानो हानानै थामथि बांसिन मासि देरहानाय हान्जा जानो हायो । बेजों लोगोसे एन डि एनि जुथाय हान्जा एइस ए एम ( एस ) आ मोन 4 आरो भि आइ पिआ मोन 4 मासि देरहानानै नीतीश कुमारनि दैदेननाय एन डि एआ 125 मासि देरहानायजों लोगोसे सरकार दानायनि आबुं गोहोसिम सहैनो हानायाव जाफुंसारो ।

बिहारआव फिन एन डि ए नि सरकार

वाशिंटन , 23 आगस्टःआमेरिकायाव सा 20 लाखनिख्रुइबो बांसिन भारतीय - आमेरिका भटार सुबुंफोरखौ गोसो थुलुंगाखां होनायनि थांखिजों आमेरिकानि हादतगिरि डनाल्ड ट्राम्पनि आवथायाव बिसायख'थि फोसावदिंग्रा कमिटिया गिबि फोसावदिनाय हाबाफारिखौ फोसावबाय । बे फोसावदिनायाव भारतनि गाहाय मन्थ्रि नरेन्द्र मदिनि बिबुंथि होनाय आरो डनाल्ड ट्राम्पनि आहमेदाबादआव जारिमिनारि बिबुंथि लाखिनाय मोनसे सावगारिखौबो दिन्थिनाय जादों । बे सोलिफु बोसोरनि थांनाय फेब्रुवारी दानाव आमेरिकानि हादतगिरि डनाल्ड ट्राम्पआ भारत दावबायनाय समाव गाहाय मन्थ्रि नरेन्द्र मदिजों आहमेदाबादआव खुंनाय मोनसे सुबुं गौमायाव जुथायै बिबुंथि लाखिदोंमोन । ट्राम्पजों लोगोसे बिनि बिसि मेलानिया , फिसाजो इबांका , बिजामादै जेरेद कुस्नर आरो ट्राम्पनि खुंथायनि गोजौ थाखोनि बिबानगिरिफोराबो भारतआव दावबायफैदोंमोन । ट्राम्प भिक्ट्रि फाइनेन्स कमिटिनि माहारियारि आफादगिरि गुइल पायलआ टुइटारनि गेजेरजों फोसावनानै बुङोदि , आमेरिकाया भारतनि दरसे मोजां लोगोयारि हादत । जोंनि अभियानखौ भारतीय - आमेरिकानि सुबुंफोरा गोबां हेफाजाब होदों । फोसावदिंनाय अभियानखौ दैदेन्नानै हादतगिरि ट्राम्पनि फिसाज्ला जुनियर ट्राम्पआ दासान्दि भारतीय - आमेरिकीनि फोलेरारि सुबुंफोरजों मोजां सोमोन्दो लाखिनायाव नांथाबगासिनो दं । फार्सेथिं थांनाय बोसोराव भारतनि गाहाय मन्थ्रि नरेन्द्र मदिआ आमेरिका दावबायनानै हुइस्तननि एनआरजि स्टेडियामआव बिसोर सानैनि आखाइ हमनानै सेबखांनाय सावगारिखौबो फोसावदिंनाय अभियानआव दिन्थिनाय जादों । मुलुगनि दरनै बयनिख्रुइबो देरसिन सुबु थानाय हादतनि बाहागो लानाय 50 रोजानिबो बांसिन सुबुंफोरनि जानाय थुबुरआव बिबुंथि लाखिदोंमोन । बे समाव भारतनि गाहाय मन्थ्रि नरेन्द्र मदिखौ डनाल्ड ट्राम्पआ जोबोद बाख्नायनानै भारतनि सासे गोथ्रों दैदेनगिरि होन्नानै फोरमायदों ।

आमेरिकानि हादतगिरि बिसायख'थियाव देरहानो थाखाय ट्राम्पआ गाहाय मन्थ्रि मदिनि हेफाजाब लादों

गुवाहाटी , 11 नभेम्बर : मुलुगनाङै करना भाइरासनि गिख्रंथावै साग्लोबनायनि जाहोनाव थांनाय गोबाव सानफोरनिफ्रायनो बन्द' जानानै थाबोनायनि उनाव दिनैनिफ्राय दावबायारिफोरनि थाखाय बेखेवजाफिनबाय पबितरा माहारियारि पार्कआ । आसामनि हाग्रा बिफाननि मन्थ्रि परिमल सुख्लबैध्य , मन्थ्रि पियुष हाजरिका आरो टुरिजिम जौगाखां बिफाननि मासिगिरि जयन्त मल्ल बरुवामोनजों लोगोसे हाग्रा बिफाननि गोबां गोजौ थाखोनि बिबानगिरि , जिल्ला बेंगिरिफोरनि नुजाथिनायाव मोनसे हाबाफारि बान्जायनायनि गेजेरजों दावबायारिफोरनि थाखाय बे पार्कखौ मंगलबारखालि बेखेवनानै होयो । मख'नो गोनांदि , थांनाय बोसोराव नोगोरारि सोदांनाय आयेन एबा का आयेननि हेंथायै सोमावसारनाय , दै बाना आरो सोलिफु बोसोराव करना महामारिनि थाखाय पबितरा वाइल्डालाइफ हाग्रा ओन्सोलखौ दावबायारिफोरनि थाखाय बन्द' खालामनानै दोन्नो गोनां जादोंमोन । सोलिफु बोसोरनि थांनाय दैज्लां बोथोरनि समावबो बे हाग्रा ओन्सोलआव दै बाना सोमजिनायजों हाग्रानि गोबां जिब - जुनातफोरा ख'हा जादों । बे खेबाव गोदानै दावबायारिफोरनि थाखाय बेखेवफिन्नाय बे हाग्रा ओन्सोलाव नायगिदिंनो थाखाय दावबायारिफोरनो सानफ्रोमबो मा 10 मैदेर आरो गं 20 जिप गारिफोरनि राहा खालामनानै होनाय जादों ।

पबितरा माहारियारि पार्कखौ दावबायारिफोरनि थाखाय बेखेवफिनबाय

चिरां , 11 नबेम्बरःचिरां पुलिस सान्थ्रि हान्जानि दैदेन्नायाव मोनसे नायबिजिरनाय हाबाफारि बान्जायनायनि गेजेरजों दिनै बुधबारखालि फुंनि 7.30 रिंगासो समाव बिजनी महकुमानि आमगुरि पुलिस थानानि सिङाव थानाय 1 नं गोजोनफुरि ओन्सोलनिफ्राय गोबां बिबांनि गोथां गुलिफोरखौ बोखांनो हादों । चिरां पुलिसनि एडिसनेल एसपिआ फोरमायनाय बादिब्ला , हाथियार दोनखोमानायनि खौरांखौ संगालि सुलुंनिफ्राय स्रोदयै मिबथिनो मोन्नायनि उनाव बिजनी एसडिपिअ , आमगुरि पुलिस थानानि असि , कयलामइला आउट पस्टनि आइसिजों लोगोसे 156 बेटेलियान सिआरपिएफ सान्थ्रिफोरखौ लानानै मोनसे नायबिजिरनाय हाबाफारि बान्जायदों । बे नायबिजिरनाय हाबाफारिनि गेजेरजों आइन बेरेखायै दोनखोमानाय गोबां बिबांनि गोथां गुलिफोरखौ बोखांनो हायो । बोखांनो मोन्नाय गोथां गुलिफोरनि गेजेराव दङ 561 राउन्ड 7.62 एम एम गोथां गुलि , 5.56 एम एम हाथियारनि गर 231 गोथां गुलिखौ बोखांनो मोन्नाय जायो । बेराफार्से बे जाथायाव लोब्बा थानाय सासेबो दायनिगिरिखौ पुलिसआ हमनो हायाखै । जाथायनि सायाव मोनसे केस थिसन्नानै पुलिसआ संदान्नायखौ जागायबाय ।

चिराडाव गोबां बिबांनि गोथां गुलि बोखांदों

उदालगुरि , 12 नभेम्बर : फैगौ बिटिसि बिसायख'थिया खुंफुंजानायनि उनावनो हाग्रामा महिलारिखौ लाफानानै बिपिएफनि 80 जौखोन्दो दैदेनगिरि आरो मावथिफोरा बिजेपि हान्जायाव हाबगोन । बे बाथ्राखौ बुंदों , राइज्यो सभानि बारग' एमपि सान्तियुज कुजुरआ 11 नभेम्बरखालि टंलायाव थानाय खालिंदुवार मन्डल बिजेपिनि मावखुलिआव खुंनाय उदालगुरि जिल्ला बिजेपिनि मोनसे खौरांगिरि मेलआव सान्तियुज कुजुरआ बुङोदि , जाख्ल'नायजों लोहाबबोनाय बिपिएफ हान्जानि समआ बिटिसिआव थुंगेबाय । बिटिसिआव बिपिएफआ 15 बोसोर खुंथायनि गोहोआव थाबोनानै बे ओन्सोलनि सरासन्स्रा राइजो - राजाफोरनि थाखाय जौगाखांहोनायनि खामानियाव बाहायनांगौ धोनफोरखौ गावसिनि मुलाम्फानि थाखायल' दोनबोदों । गोबाव बोसोर सम बिटिसि सालायबोसेयावबो बिपिएफ हान्जाया राइजो - राजाफोरनि थाखाय मोनबो जौगाथाय खामानि मावनो हाबोयाखिसै । बिथांमोनहा गाव - गावनि थाखाय धोन आर्जिनायावल' मुखुबै नांथाबबोदों । बेनिखायनो बे खेबआव बिपिएफ हान्जाया राइजो - राजाफोरजों नासयजाबाय आरो बिसोरनि जेन्नायाबो फैगौ बिसायख'थियाव रोखा जाबाय । कुजुरआ बुबावोदि , फैगौ 15 डिसेम्बरनि सिगांनो बिजेपिआ बिटिसिआव सरकार दागोन । जिल्ला बिजेपिनि आफादगिरि कार्टिक बर'आ जागायनाय बे खौरांगिरि मेलआव राइज्योयारि बिजेपि माव' आफादनि सोद्रोमा प्रनब नारायन देबआबो बाहागो लानानै बुङोदि , बिटिसिआव बिपिएफनि दिनआ थुंगेबाय आरो बिपिएफनि गासै दैदेनगिरि आरो मावथिफोरा बिसायख'थि जोबनायनि उनावनो फारि - फारियै बिजेपिआव हाबफैनायनि लामा लासिगोन होन्नानै बुङो ।

बिटिसि बिसायख'थिआ जोबनायनि उनावनो हाग्रामा महिलारिआ बिजेपिआव हाबगोनः सान्तियास कुजुर

तामुलपुर , 12 नभेम्बर : फैगौ डिसेम्बर दाननि गेजेरावनो बिटिसिनि बिसायख'थिया खुंजासिगोनखौ बयबो मिजिंथिदों । बुब्लियावनो बिटिसि बिसायख'थिखौ नोजोर बोनानै दासान्दि गुबुन गुबुन राजखान्थि हान्जाफोरनि गेजेराव बिसायख'थि फोसावदिंनायनि दावहाया गोख्रोङै सोलिगासिनो बिटिसिनि दरब्रैबो जिल्लानि दाब - दाब बियाबफोराव । बिसायख'थि फोसावदिंनायाव बिपिएफ , इउपिपिएल , बिजेपि आरो जिएसपि राजखान्थि दोलोफोरा मोनसेआ गुबुन मोनसेनि उन जानानै थायाखै । बिसायख'थियाव देरहाथारनायनि मिजिंजों गावबा - गाव जेरै - मेरै फोसावदिंनाय आरो मेल - मितिं खुंनायाव मुखुबै नांथाबगासिनो थानायखौ नुनो मोन्दों । बे समावनो 11 नभेम्बरखालि बाक्सा जिल्लानि तामुलपुर ओन्सोलनि सौरागुरिआव इउपिपिएल हान्जानि सोलायनायनि थाखाय मोनसे गेदेर सुबुं गौमा हाबाफारिआ खुंफुंजालाङो । मोजां खुंथाय आरो सोलायनाय हास्थायग्रा रोजा - रोजा राइजो - राजाफोरनि बाहागो लाफैनाय बे सुबुं गौमायाव गाहाय आलासि महरै बाहागो लाहैयो इउपिपिएलनि आफादगिरि प्रमद बर'आ । हाबाफारिआव बाहागो लानानै गावनि बिबुंथियाव प्रमद बर'आ बे खेबआव बिटिसि हालामनि राइजो - राजाफोरनि गांनाय उखैनाय , खैदां - खैफोद आरो जेंना - जेंसिफोरखौ बोस्रांनानै सरासन्स्रा सुबुंफोरनि जौगाथाय आरो ओन्सोलआव सोलायनाय लाबोनायनि थाखाय बे खेबआव इउपिपिएल हान्जाया बिटिसिआव सरकार दानो थांगासिनो दङ होन्नानै बुंथियो । लोगोसे बिथाङा बुंबावोदि , थांनाय 17 बोसोर समाव हाग्रामा महिलारि दैदेन्नाय बिटिसि सरकारआ जाख्ल'नाय आरो गेनाखान्थिजों लोहाबबोदों । सरासन्स्रा राइजो - राजाफोरनि मोन्नांगौ मोन्थायफोरखौ बिटिसि सरकारआ नासयबोदों आरो गादबनानै थगाय - थसि खालामबोदों । बेनि थाखायनो इउपिपिएल हान्जाया बिटिसिआव मोनसे गोदान आरो मोजां खुंथाय गायसन्नो थांगासिनो । जाय सरकार एबा खुंथाया गासै थाखोनि सुबुंफोरनि थाखाय समान जौगाथाय आरो अन्सायलु खामानि मावनो थांखि लादों । बे मेलआवनो खौरांगिरिफोरजों मोगा - मोगि जानाय समाव प्रमद बर'आ बुंबावोदि , थांनाय 17 बोसोर बिटिसि सरकार सालायबोनाय बिपिएफ हान्जाया दिल्ली आरो दिसपुरआव सरकार सालायनाय हान्जाजों लोगोआव दंबोयोमोन । बिथांमोनहा बे समनि गेजेराव गोसो जायोमोनब्ला बिटिसिआव गोबां जौगानाय लाबोनो हायोमोन , नाथाय एसेबां खाबु मोनसेयावबो बिपिएफआ बिटिसिनि थागिबि सुबुंफोर , गोरिब - गुन्द्रा आइ - आफामोननि थाखाय जेबो जौगानाय खामानि मावनो हायाखिसै , बर' राव थुनलाइ हारिमु जौगानायनि थाखाय जेबो खामानि मावनो हायाखिसै । बेजों लोगोसेनो जुदि बिपिएफ हान्जाया नाजायोमोनब्ला आरो हेफाजाब होयोमोनब्ला सिगां समावनो बर'फोरनि गेदेर दाबिआबो जाफुंगौमोन आरो मोखथां महर मोनगौमोन । बिथाङा बुंबावोदि , बिटिआर गोरोबथानि दफाफोरखौ मावफुंनायनि गेजेरजों बे हालामनि राइजो - राजाफोरनि जिउ खां राहायाव सोलायनाय फैगोन , ओन्सोलाव गोबां जौगानाय फैगोन आरो जोबथेसालिआव थानांनाय बारग' एनडिएफबि बिदा - फंबायमोनखौबो जोबथेसालिनिफ्राय उदां खालामनानै लाबोनो हागोन । बेनि गेजेरजों गासै बिथिङाव राइजो - राजाफोरा जै - जै मै - मैयै जौगानो हागोन आरो गोजोन खौसेथियै थानो हागोन । बेनि थाखायनो बिटिसि हालामनि राइजो - राजाफोरा सोलायनो हास्थायनानै इउपिपिएलखौ हेफाजाब खालामनो थाखाय लोब - लोब सिगांबोदों आरो हारिनि , ओन्सोलनि आरो जौगानायनि फार्से सान्नो रोङै हाग्रामा महिलारिनि बिपिएफ हान्जाखौ बिदाइ होनांगौ होन्नानै इउपिपिएलनि आफादगिरि प्रमद बर'आ खौरांगिरिफोरनि सिगाङाव फोरमायथिबावो ।

हारिनि , ओन्सोलनि आरो जौगानायनि फार्से सान्नो रोङै बिपिएफखौ बिदाइ होनांगौः प्रमद बर'

बड'सा , 12 नभेम्बरःरिपाब्लिक मिडिया नेटवार्कनि इडितर इन चिफ अर्नब ग'स्वामीआ तलोजा जेननिफ्राय मैया हरनि 8 रिंगायाव गखांनायनि उनाव गावनि स्तुडियआव सौहैयो । बे समावनो बिथाङा बुंदोंदि आंनि गोहो आरो साननाया आवगायनिफ्राय गोख्रों जासिनदों । आंखौ जोबथेसालियाव सोनानै मा मोनखो । मानसिफोरा राजखान्थि आरो खुंथायनि गोहोखौ बेरेखायै बाहायनानै बे नेटवार्कखौ सिफायनो नाजादों । नाथाय हादरनि सुबुंफोरा जोंजों दंफायो । जों माब्लाबो रादाय खालामा । अर्नबआ बुंदोंदि , भारतनि राइजो - राजाफोरा रिपाब्लिकजों दं । जों जा जा रिपर्टिं खालामदों बेनि सायाव आंहा गोग्गानाय दं । बेफोरनि गेजेराव दं जेरै हाथरसनि जाथायनो जा सुसान्ता नि केसआनो जा आरो पालघरनि जाथायानो जा राइजो - राजाफोरा गासैखौबो नुदों आरो मिथिखासिगौ । बिथाङा आरोबाव बुंबावोदि , बिसोरो सानदोंमोनदि सासे सुबुंनि गोसोथिजों लोगोसे मोनसे नेटवार्कखौ सिफायगोन । नाथाय बिसोर जोंनि गोसोथिखौ सिफायनो हायाखिसै । हादोरनि राइजो - राजाफोरा आंखौ एसेबां अननाय , मदद आरो मोजां मोननाय होनायनि थाखाय साबायखर हायो , आं जेब्ला जेलनिफ्राय उदां अख्राङाव ओंखारबोदोंमोन अब्ला बे समाव जेइलनि बायजोआव राइजो - राजाफोर , हादोरनि सुबुंफोरनि मदद मोनोदों । बे मददखौ आं 24 निफ्राय 25 बोसोरनाङै गोब्राब खौरांबुथुमबोनायाव मोननो हादों । ओंखाइनो राइजो - राजाफोरा जोंजों लोगोसे रिपाब्लिक मिडिया नेटवर्कजोंबो दंफायो ।

अर्नब ग'स्वामीआ जेलनिफ्राय गखांनायनि उनाव हादरनि राइजो - राजाफोरखौ साबायखर होदों

करनानि समाव गुर जानायजों इमिउनिटि सिस्टेमआ गोख्रों जायो । लिरथाइखौ बाङाइ खालामनायनिफ्राय लानानै माखासे बेरामफोरनि थाखाय गुरनि चाहाआ जोबोद गोनां जायो । अदेबानि गुरनि चाहाआ गुसु बोथोराव एनार्जि बाराय होनायाव खामानि मावयो । बिदिब्ला के गुसु बोथोराव माबायदि गोरलैयैनो न'यावनो गुरनि चाहा बानायनो हायो आरो बेनि मुलाम्फानि सोमोन्दै मिबथिनानै लानि - ( 1 ) गंसे आइजेङाव कापसे दै लानानै बेयाव हाइजें , इलायचि , गुवामुरि , लंखौ लगायनानै फुदुं । बेनि उनाव बेयाव गुर होनानै मोजाङै लगाय । बेखौ बारा गोबाव फुदुंनो नाङा नङाब्ला गावनो हागौ । ( 2 ) गुसु बोथोराव गुरनि चाहा लोंनायजों उदैनि मेजेमा रानो आरो सुबुंनि देहाया गाहामै थायो आरो बेजों दोगोन तन्त्रआबो गाहामै थायो । ( 3 ) बेयो बिखायाव आलौनायखौबो बाङाइ खालामनायाव मदत खालामो । गुराव चीनिनिख्रुइ बांसिन भिटामिन आरो खनिज थायो , जाय देहाखौ गोग्गोयै लाखिनायाव मुलाम्फा गोनां जायो । ( 4 ) माइग्रेन एबा खर' साग्रा बेरामिफोरा मोसौनि गायखेराव गुर होनानै चाहा बानायनानै लोंनांगौ । बेजों मोजां मोनो । लोगोसे थैनि आंखाल थानाय सुबुंफोरनि थाखायबो गुर जानाय एबा बेनि चाहा लोंनाया मुलाम्फा गोनां जायो । ( 5 ) बेराफार्सेथिं गुरखौ बांद्राय बिबाङै जानायजों देहाया ख'हाबो जानो हागौ ।

गुसु बोथोराव गुरनि चाहा लोङोब्ला देहानि थाखाय मुलाम्फा गोनां

गुवाहाटी , 12 नभेम्बरःबावैसो सानफोर सिगांनिफ्रायनो आसाम - मिजराम सिमना ओन्सोलाव सोमजिनाय हिंसायारि जाथायवि थासारिआ फिन जाफिनबावनायनि महर लानायखौ नुनो मोन्दों । आसाम - मिजरामनि गेजेराव समबारखालिनिफ्राय गारि - मथर थांलाय - फैलाया जागायफिन्नायनि माखासे घन्टाफोर समनि उनावनो 11 नभेम्बरखालि आसामनि लाइलापुर ओन्सोलाव जायगायारि सुबुंफोरा माहारियारि राजा लामाखौ फिन बन्द खालामफिन्दों । अदेबानि आसामनि कासार जिल्ला खुंथाय आरो मिजरामनि कलासिब जिल्ला खुंथायनि गेजेराव थामख'नायारि सावरायनाया जावले - जावले फेलें जाबाय थानायनि जाहोनआव जायगानि सुबुंफोरनि गोसोआव फिन खुद्रिखांनाय सोमजिफिन्दों । मख'नाय जायोदि , बुधबारखालि मोननै जिल्लानि जिल्ला बेंगिरि आरो एसपिफोरा लाइलापुरआव जायगानि थागिबि सुबुंफोरजों सावरायनानै जेंना बोस्रांनायनि राहाखौ लादोंमोन । मोननैबो जिल्ला खुंथाया लामा होबथानाय एबा बन्द खालामनायखौ बोखारनो थाखायबो जायगानि सुबुंफोरखौ खावलायदोंमोन । नाथाय आसामनि लाइलापुर ओन्सोलनि थागिबि सुबुंफोरा जिल्ला खुंथायनि बे बिथोनखौ नेवसिनानै बुंदोंदि , मिजरामनि सुबुंफोरा आसामनि हाखौ हगारब्लासो लामा होबथानायखौ बोखारनानै लाफिनगोन । लाइलापुर ओन्सोलनि सासे सुबुङा बुंदोंदि , थांनाय 15 सानफोरनिफ्रायनो जोंनि गामिनिफ्राय इन्डियान रिजार्भ बेटेलियन फर्सखौ बोखारनानै लांफिन्नो थाखाय मिजराम सरकारखौ खावलायबोबाय थादों । नाथाय गले - गले खावलायसेयावबो मिजराम सरकारआ गोनांथि होयाखै । मिरु सरकारआ जोंनि ओन्सोलाव बिएसएफ सान्थ्रिफोरखौ बांसिन दैथायहरबावदों आरो मिजराम सान्थ्रिफोराबो जोंनि जायगायाव दंगासिनो । बेनिखायनो जेब्लासिम मिजरामनि सान्थ्रिफोरा जायगा नागारनानै थांफिना अब्लासिम सोमावसारलांबाय थागोन आरो लामा बन्द खालामगोन होन्नानै फोरमायो । मख'नाय जायोदि , आसाम - मिजराम सिमना जेंना आयदाखौ लानानै लाइलापुर ओन्सोलनि सुबुंफोरा 306 नं माहारियारि राजा लामाखौ बन्द खालामनायाव आसाम - मिजराम दरनै राइज्योनि गेजेराव थांनाय 12 सानफोरनिफ्रायनो गारि - मथरनि हान्था - मेलाया आबुङै बन्द जानानै थाबोदों ।

आसाम - मिजराम सिमना जेंनानि सावरायनाया फेलें जाबावबाय

गोदान दिल्ली , 12 नभेम्बर : भारतआरि फटबल टीमआ कभिड - 19 महामारिनि थाखाय दोन्थ'नो गोनां जानाय 2022 नि फिफा वर्ल्ड काप आरो 2023 नि एशियान काप क्वालिफाइं मेचफोरखौ फैगौ बोसोरनि मार्च आरो जुन दानाव खुंफिन्नो थि खालामदों । एशियान फुटबल फेडारेसन ( ए एफ सि ) नि साब कन्टिनेन्टनि खुंफुं आफादआ बे थांखिखौ फोसावो । अदेबानि आफादआ मेच खुंनायनि अक्ट'खौ फोसावाखै । फिफानि हारिमायारि मेच केलेन्डारनि बादियै 2021 नि थाखाय 22 निफ्राय 30 मार्चनि गेजेराव आरो एएफसिनि थाखाय 31 मेनिफ्राय 15 जुनसिमनि गेजेराव मेच खुंनायनि थि समफारि लानो हागौ । एएफसिआ अनलाइन जथुमनि उनाव फोसावदोंदि , एशियान क्वालिफाइयारनि 2 थि राउन्डनि गासैबो मेचखौ 15 जुन 2021 सिम खुंगोन । सेप्तेम्बर 2021 आव एशियान क्वालिफाइयानि फाइनाल राउन्डनि मेचखौ खुंनाय जागोन । भारतआ फिफा वर्ल्ड काप 2022 नि क्वालिफाइ राउन्डनिफ्राय ओंखार बोनांबाय । नाथाय 2 थि राउन्डनि थाखाय दासिमबो मोन 3 मेच गेलेनो दंबावो । बे मोन 3 मेचखौ कातार आरो आफगानिस्ताननि हेंथायै नख'र फोथाराव आरो गुबुन मोनसेखौ बांग्लादेशनि हेंथायै बिसोरनि फोथाराव गेलेनांगोन । भारतआरि टीमआ ग्रुप - इ आव मोन 5 मेच गेलेनानै 3 पइन्टजों 4 थि सारियाव थानाङो आरो बिसोरहा चीनआव 2023 आव गेलेनो गोनां एशियान कापनि थाखाय क्लालिफाइ जानायनि खाबु मोनसे दंबावो । बेनि गेजेराव सेथिआव कातार ( 13 पइन्टय ) , 2 थिआव अमानआ जायगा लानानै दङ । बे हादतफोरा फैगौ 2023 एशियान कापनि थाखाय क्वालिफाइ खालामनायनि खाबु दङ ।

फैगौ मार्स आरो जुन दानाव फिफा वर्ल्ड काप क्वारिफाइयारनि दोन्थ'नाय मेचफोरखौ खुंफिनगोन

कक्राझार , 13 नभेम्बर : मिरु दुलाराय बर' फरायसा आफादनि गाहाय नेहाथारि आरो बिटिआर गोरोबथानि सागानगिरि लरेन्स इसलारिनि दैदेन्नाय मिरु एबसुनि मोनसे हान्जाया 12 नभेम्बरखालि बिटिसिनि सोलोंथाय नेहाथारिखौ लोगो हमनानै सोलोंथायनि गोबांथार जेंना आयदाफोरनि सायाव गुवारै सावरायलायनाय जायो । बिटिसिनि सोलोंथाय नेहाथारि अमरज्यति बर्मननि मासि सामलायनानै दैदेन्नाय बे सावराय मेलआव बिटिआरनि सिङाव थानाय बर' बिजोंजों लोगोसे गुबुन गुबुन बिजोंनि गुदि , गेजेर , गोजौ , सेनियर सेकेन्डारि , जुनियर कलेज , बिएड कलेज , ल' कलेज आरो डिग्री कलेजनि सायाव फिथाइ गोनाङै गुवारै सावरायलायनाय जायो । अदेबानि बे सावरायमेलआ गुबैयै बोहैथि बोसोरनि थांनाय 27 जानुवारी , 2020 अक्टआव जानानै थांनाय बिटिआर गोरोबथानि 6.3 दफायाव मख'नाय बादियैनो सावरायनाय जादों । बे सावरायनायनि गेजेरजों मिरु एबसुआ बिटिआर ओन्सोलनि सिङाव थानाय गासै भेन्सार गुदि , गेजेर , गोजौ फरायसालि , सेनियर सेकेन्डारि , जुनियर कलेज , बिएड कलेज , ल' कलेज आरो डिग्री कलेजफोरखौ 100 जौखोन्दो प्रभिन्सियेलाइस एबा सरकारि खालामजोबनो हायो बेनि थाखाय मोन 16 दफाफोरखौ लानानै बिटिसिनि सोलोंथाय नेहाथारिनो गांसे गोसोखांलाइ गथायो । बे सोलोंथाय आयदाखौ लानानै सावरायनाय मेलआव बिटिसिनि सोलोंथाय बिफाननि बिथोनगिरि , कक्राझार , चिरां , बाक्सा , उदालगुरि जिल्लानि स्कुल इन्सपेक्टर आरो गुदि सोलोंथाय मावख'गिरिफोर आरो बर' थुनलाइ आफादनि आफादगिरि , गाहाय नेहाथारिजों लोगोसे सोलोंथाय बिफाननि गोबां गोजौ थाखोनि बिबानगिरिफोराबो दंफायोमोन । बे सावराय मेलआवनो मिरु एबसुनिफ्राय लेङाइ आफादगिरि जयन्त बसुमतारि , बुंथिगिरि पनिन बर' , लोगो गाहाय नेहाथारि खोरोमदाव औवारि , सोलोंथाय नेहाथारि क्साटम बसुमतारि , लोगो सोलोंथाय नेहाथारि अबिट नार्जारि आरो सुबुं फोनांजाब नेहाथारि सोमावसार बसुमतारिआबो बाहागो लादोंमोन ।

एबसुनि थान्दै हान्जाया बिटिसिनि सोलोंथाय नेहाथारिजों सोलोंथाय जेंना आयदानि सायाव सावरायलायदों

उदालगुरि , 13 नभेम्बर : फैगौ डिसेम्बर दाननि गेजेराव खुंजानो गोनां बिटिसि बिसायख'थिखौ नोजोर बोनानै दासान्दि गासै राजखान्थि हान्जाफोरनि बिसायख'थि फोसावदिंनाया गोख्रोङै सोलिगासिनो थानाय बादिनो 12 नभेम्बरखालिबो उदालगुरि जिल्लानि कलाइगावआव खुंनाय बिपिएफ हान्जानि मोनसे बिसायख'थि फोसावदिंनाय मेलआव बाहागो लायो बिपिएफनि आफादगिरि हाग्रामा महिलारिआ । 35 नं मुदैबारि बियाबनि बिपिएफनि बिजाथि जगदिश सरकारनि थाखाय बिसायख'थि फोसावदिं मेलआव बाहागो लानानै हाग्रामा महिलारिआ बुङोदि , बिपिएफआ 25 निफ्राय 30 मासिआव देरहानानै बिटिसिआव ब्रैथि खेबनि थाखाय सरकार दागोन । बिटिसिआव बिपिएफनि अनगायै गुबुन रावबो हान्जाया सरकार दानो हाया । मन्थ्रि हिमन्त बिश्व शर्माआ जेसेबांनाखि बिपिएफखौ बदनाम खालामामानो आरो जेसेबांखि खायदा - खौसल सोलो - बोलो बाहाया मानो बिपिएफखौ फेजेन्नो हानायनि गोहो गैया । बिथाङा बुंबावोदि , हिमन्त बिश्व शर्माया दिल्ली आरो दिसपुरनिफ्राय बिटिसिआव हरनाय रांखौ बिपिएफआ जाख्ल'दों होन्नानै बांसावनाय बाथ्राया नंखाय । गुबैयै बिटिसिआव हरनांगौ राखौ हिमन्त बिश्व शर्मायासो जाख्ल'दों । एमपि बिस्वजित दैमारिआ बिपिएफनि माव' आफादगिरि बिबाननिफ्राय बिबान एंगारनायनि बागै सोंथि सोनायाव हाग्रामा महिलारिआ बुङोदि , बिस्वजित दैमारिनि हान्जा नागारनायाव बिपिएफ हान्जाया जेबो खहा जाया । जायफोर बिपिएफ नागारनो गोसो दं बिसोरखौ हमथानानै लाखिया । जायफोर थांनो गोसो बिसोर हान्जा नागारलांनो हागोन होन्नानै हाग्रामा महिलारिआ बुंबावो । बे बिसायख'थि फोसावदिं मेलआव मन्थ्रि रिहन दैमारि , एम एल ए महेस्वर बर'मोनहाबो बाहागो लानानै गावसिनि बिबुंथि लाखिनायाव 35 नं मुदैबारि बियाबनि बिपिएफनि बिजाथि जगदिश सरकारनो भट होना देरहासार खालामनो थाखाय मेलआव बाहागो लानाय साफ्रोमबो राइजोराजाफोरखौ खावलायो ।

बिस्वजित दैमारिनि ओंखारनाया बि पि एफ दोलोनि जेबो खहा जायाः हाग्रामा

गोदानदिल्ली , 23 आगस्ट : हादतयाव थांनाय माखासे बोसोरनिफ्रायनो फारियै खुंजाबोनाय इन्डियान प्रिमियार लीग सुंदयै आइपिएलआव मोनफ्रोम सिजननि गेलेनाय समाव गेलेगिरिफोरनि गुबुन गुबुन रेकर्ड खालामनायखौ नुनो मोनबोदों । आइपिएलनि गेलेनाय जारिमिनाव बेटसमेन आरो बलारफोरनि गेजेराव रेकर्ड सोरजिनाया दासिम गोबां जानायनि गेजेराव बेटसमेनफोरनि खम समावनो आरो एसेल' बलावनो गोख्रोंसिन हाफ सेन्सुरि खालामनो हानाय सा 5 गेलेगिरिफोरनि गेजेराव भारतनि सा 3 गेलेगिरिया जायगा लानो हादों । सुलुंनि बायदियैब्ला भारतनि क्रिकेट हान्जायाव दासान्दि अपेनार बेटसमेन महरै गेलेबाय थानाय के एल राहुलआ मोनसे मेचआव गासै 14 बलावनो 51 रान एबा हाफ सेन्सुरि खालामनानै गोदान रेकर्ड सोरजिदों । के एल राहुलआ बे रेकर्डखौ महालिनि क्रिकेट स्टेडियामआव गेलेनाय मेचआव खालामनो हादोंमोन । बेजों लोगोसे युसुफ पाटानआबो गावनि गेलेनाय मोनसे मेचआव 15 बलावनो 50 रान एबा हाफ सेन्सुरिखौ गोख्रों खालामनो हादों । बेनि उनाव गुबुन हादतनि गेलेगिरि सुनिल नारेनआ गेलेनाय मोनसे मेचआव 15 बलाव 54 रान एबा हाफ सेन्सुरिखौ खालामनो हाबावदों । भारतनि गेलेगिरि सुरेस रैनायाबो बे रेकर्डखौ खालामनो हानायाव जाफुसारदों । रैनाया मोनसे मेचआव गासै 15 बलाव हाफ सेन्सुरिखौ खालामनो हादों । बिसोरनि अनगायैबो वेस्ट इन्डिसनि गोख्रों गेलेगिरि क्रिस गेलआबो आइपिएलनि गेलेनाय मेचआव 17 बलाव 50 रान एबा हाफ सेन्सुरिखौ खालामनो हादों । 2013 नि आइपिएलआव क्रिस गेलआ बे रेकर्डखौ खालामनो हादोंमोन ।

आइपिएलआव बयनिखुइबो गोख्रों हाफ सेन्सुरि खालामनाय फारिलाइयाव भारतनि सा 3 गेलेगिरि

मुसलपुर , 13 नभेम्बरः फैगौ डिसेम्बर दाननि गेजेरावनो बिटिसिनि बिसायख'थिया खुंजासिगोनखौ बयबो मिजिंथिदों । बे समावनो बिटिसि बिसायख'थिखौ लानानै दासान्दि गुबुन गुबुन राजखान्थि दोलो - हान्जाफोरनि गेजेराव बिसायख'थि फोसावदिंनायनि हाबाफारिया गोग्गोमै सोलिगासिनो दङ बिटिसिनि मोनब्रै जिल्लानि गुबुन गुबुन बियाबफोराव । बिसायख'थि फोसावदिंनायाव मोनसेबो राजखान्थि दोलोफोरा मोनसेआ गुबुन मोनसेनि उन जानानै थायाखै । बिसायख'थियाव देरहाथारनायनि थांखिजों गावबा - गाव हान्जानि बिजाथिफोरनि थाखाय फोसावदिंनाय आरो मेल खुंनायाव नांथाबनानै थानायखौ नुनो मोनदों । बिब्दिनो दिनै बाक्सा जिल्लानि बरबरियाव इउपिपिएल हान्जानि सोलायनायनि थाखाय मोनसे गेदेर सुबुं थुबुरमा हाबाफारिआ खुंनाय जायो । इउ पि पि एलनि बे सुबुं थुबुरमायाव हान्जा आफादिगिरि प्रमद बरआ गाहाइ आलासि महरै बाहागो लानानै गावनि बिबुंथियाव बुङोदि - इउ पि पि एलआ सरखाराव फैयोब्ला जाख्ल'नायाव लोब्बा गोनां बि टि सिनि बारग' भि सि दि सिनि सियारमेनजों लोगोसे इ एमफोरखौ जोबथेसालियाव दैथाय हरनाय जागोन आरो फैगौ बिसायखथियाव इउ पि पि एल हानजाया गाव हारसिङैनो बाहागो लाना बि टि सिखौ खुंगोन । लोगोसे 25 नं बागानपारा परिषद बियाबनि इउ पि पि एलनि बिजाथि कातिराम बर'नो भट होनानै देरहाहोनो बयखौबो खावलायो । बे सुबुं थुबुरमायाव फारियै बाहागो लादोंमोन रोनगोरा नारजारि , दिपक कुमार बसुमतारी , बिजाथि फारियै काति राम बर' , राकेस ब्रह्म , जगदिस रामसियारी आरो हानजानि गोबां दैदेनगिरिफोरा बाहागो लादोंमोन ।

बाकसानि बरबरीयाव इउ पि पि एलनि गेदेरथार बिसायखथियारी सुबुं थुबुरमा

सुक्लाइ सेरफां , 14 नभेम्बरःसुक्लाइ सेरफां दख'रा दुलाराय बर' फरायसा आफादनि दैदेन्नायाव दख'रानि सिङाव थानाय भेन्सार गुदि , गेजेर , गोजौ , गोजौसिन आरो फरायसालिमाफोरनि फोरोंगिरिखौ लानानै उदाङै सावरायलायदों । हाबाफारिआव मिरु एबसुनि सोलोंथाय बिफाननि नेहाथारि कास्टम बसुमतारिआ गाहाय आलासि महरै बाहागो लानानै बुङोदि , एबसुआ थांनाय 2011 आरो 2017 इं माइथायनि सोलोंथाय दाफामनाय आइनखौ गनायाखै । बेनिखायनो बिटिआर गोरोबथायाव 6.3 दफाखौ लाबोनाय जादों । जाय दफानि गेजेरजों बिटिआर ओन्सोलनि गासैबो भेन्सार फरायसालि आरो फरायसालिमाफोरा सरकारि खालामजागोन । बे हाबाफारिआव बाहागो लानाय भेन्सार फरायसालि - फरायसालिमाफोरनि फोरोंगिरिफोरा सोलोंथायनि सायाव गोलाव समनिफ्राय खामानि मावबोनाय आरो बिटिआर गोरोबथायाव 6.3 दफाखौ लाबोनानै फरायसालिफोरखौ सरकारि खालामनो नाजानायनि थाखाय रोजा - रोजा साबायख'र जासियो । 13 नभेम्बरखालि सावराय बे हाबाफारिआव सा 200 नि बांसिन फोरोंगिरिफोरजों लोगोसे मिरु एबसुनिफ्राय रांखान्थि नेहाथारि सरन्जय ब्रह्म , लोगो थुनलाइयारि नेहाथारि सुमित नार्जारि , लोगो सोलोंथाय नेहाथारि अबित नार्जारि , उदालगुरि जिल्ला एबसुनि बारग' बुंथिगिरि , भेरगाव दख'रा एबसुनि आफादगिरिजों लोगोसे सुक्लाइ सेरफां दख'रा एबसुनि मावथिफोराबो बाहागो लादोंमोन ।

एबसुआ आसामनि सोलोंथाय दाफामथाय आइन 2011 आरो 2017 खौ गनायजोबनो हायाखैः कास्टम बसुमतारि

दिसपुर , 14 नभेम्बर : गिबि मन्थ्रि सर्बानन्द सनवालनि बिथोन होनाय बादियै खौरांगिरि पराग भुञाननि जिउ खहा जानायनि सायाव संदान्नो थाखाय सिआइडिआ केसखौ आखाइयाव लाबाय । एसएसपि बिबेकानन्द दासनि दैदेन्नायाव सिआइडिनि मोनसे हान्जाया दिनै तिनिसुकिया जिल्लायाव आगान हैदों । पराग भुञानि जिउ खहा जानायखौ संदान्नो आखाइयाव लानाय सिआइडिनि हान्जायाव दङ फारियै प्रदिप कुमार दास आरो जितेश बर्मन । बे जाथायनि सायाव संदान्नायाव फरेन्सिक साइन्स लेबरेटरीनिफ्राय मोनसे हान्जाया हेफाजाब खालामखागोन । बे हान्जायाव दङ फारियै ड oपार्थप्रतिम देब शर्मा ( सेनियर साइन्टिपिक अफिसार ) , अरुप महन्त ( जुनियर साइन्टिपिक अफिसार ) , हरेन दास ( लेबरेटरि टेक्निसियान ) ।

खौरांगिरि पराग भुञानि जिउ गोमानायनि सायाव संदान्नो सिआइडिआ आखाइयाव लाबाय

बरमा , 14 नभेम्बर : डoहिमन्त बिश्व शर्माया बावैनो बिपिएफ हान्जायाव हाबफैसिगोन । बाक्सा जिल्लानि 24 नं मुसलपुर बियाबनि सिङाव थानाय अदालबारिनि गेवलां गेलेग्रा फोथारआव बिपिएफ हान्जानि बिजाथि अनसुमै खुंगुर बर'नि मददआव मोनसे आइजोफोरनि सुबुं थुबुरमा खुंनाय जायो । बे जथुमाव बिपिएफनि आफादगिरि थामहिनबा आगुनि बिटिसिनि गाहाय हाग्रामा महिलारि बिथाङा राइज्योनि रांखान्थि बिफाननि मन्थ्रि ड oहिमन्त बिश्व शर्माखौ थांखिनानै बुङोदि , दिनै फुंनि समावनो आंनिसिम मोनसे मोजां रादाब फैदों । बेयो जाबाय ड oहिमन्त बिश्व शर्माया बिपिएफ हान्जायाव हाबफैनो थाखाय आंनो फोरमायहरदों । मानोना मन्थ्रि ड oहिमन्त बिश्व शर्माया दिनै बिटिसिनि सिफ जानो लुबैदों । नाथाय जोंनो बिटिसिनि बाइजोनि सुबुंखौ नाङा । बबेखानि हाग्रामा महिलारिआ बे जथुमनि गेजेरजों बिटिसिनि मोननै बियाबनि उदां बिजाथि फारियै नाग्रिजुलि बियाबनि उदां बिजाथि रबिन बाला बिश्वास आरो फकिराग्राम बियाबनि उदां बिजाथि राजु बर्मनखौ बिपिएफ हान्जाया मदद खालामनायखौ फोसावो । एरैहाय बिटिसिनि बिसायख'थिया जोबनायनि उनावनो बिटिसिनि बायदि बिफानआव लांदां जानानै थानाय मासिफोरखौ आबुं खालामनायजों लोगोसे हा गैजायै सुबुंफोरनो हानि पात्ता रान्नाय जागोन होन्नानै रादाय होयो । अदेबानि बे जथुमावनो मन्थ्रि चन्दन ब्रह्मआ बाहागो लानानै बुङोदि , दिनैनि दिनआव बिसायख'थिआ खुंजायोब्लानो अनसुमै खुंगुरआ देरहाबाय । मानोना आइजोफोरनि लोब - लोब बाहागो लाफैनायाबो बेनि फोरमान । बिथाङा बुंबावोदि , हाग्रामा महिलारिनि दैदेन्नायाव जोंनि सिमाङाव सानफ्लाङै खामानिफोराबो फारिफारि जाफुंगासिनो दङ । बेनि फोरमानआनो जाबाय लामा , देहा खोन्दो , फरायसालि , कलेज , मावखुलि आरो बायदि बायदि । एरैहाय थांनाय 12 खालारआव बाक्सानि 25 नं बागानपारा बियाबनि देबसारायाव बिजेपिनि बिजाथि आरती बरदलैनि जानानै बिसायख'खियारि फोसावदिंनो फैनानै बिटिसिनि आइजोफोरा खेसालियायै ओंखाम जायो होन्नानै एमएलए आङुरलता डेकाया बुंनाय रावनि सायाव मन्थ्रि चन्दन ब्रह्मआ बुङोदि , नोंथाङा बि टि सिनि खोथाखौ सान्नो नाङा । बिटिसिखौ बोरै दैदेन्नांगौ बेखौ जोंसो मावगोन । बेयाव बि टि सिनि बाइजोनिफ्राय फैनानै खामानि मावफैनांगौनि जेबो गोनांथि गैया । नोंथाङा फैगौ 2021 माइथायनि बिसायख'थियाव माबोरै देरहागोन बेनि थाखाय नोंनि जायगायाव थांनानै खामानि मावहै , नङाब्ला नोंथांनि जेन्नाया रोखा । अदेबानि बिजेपिनि आफादगिरि रन्जित दासखौबो फैगौ बिसायख'थियाव जेन्नांगोन होन्नानै बुंना बि जे पिआव हाबहैनो नागिरनाय बिस्वजित दैमारि आरो इमानुयेल मोसाहारिआ डासबिनआव थाहैनांगोन होन्नानै बुंबाववो मन्थ्रि चन्दन ब्रह्मआ । बेराफार्से इउ पि पि एलनि आफादगिरि प्रमद बर'खौबो थांखिनानै बिथाङा बुङोदि , प्रमद बर'खौ दिनै बिजेपि हान्जाया थफि गानहोनानै बिस्वजित दैमारिखौसो बि टि सिनि गाहाय खालामनो नाजादों । बबेखानि दिनै प्रमद बर'आ जाय ट्रेक्टरजों जौसे स्पीडआव खारगासिनो दङ बेबादिनो राइजो - राजाफोरा प्रमद बर'खौ जौसे स्पीडआव सावरायगासिनो आरो सोंखारिगासिनो दङ । जौसे स्पीडआव खारनाय ट्रेक्टरआ जाब्रथायाव गोग्लैगोन होन्नानैबो चन्दन ब्रह्मआ बुंबावो । 10 रोजानिबो बांसिन आइजोफोरनि बाहागो लानाय बे जथुमाव फारियै नुजाथिदोंमोन - बिपिएफनि माव' नेहाथारि प्रबिन बर' , एम एल ए मनेस्वर ब्रह्म , थानेस्वर बसुमतारि , बिपिएफनि नेहाथारि अन्जाली दैमारि , पिजेएसिबिएमनि गाहाय बोसोनगिरि गंगाधर रामसियारि , बिजाथि अनसुमै खुंगुर बर' आरो हान्जानि गोबां दैदेनगिरिफोरा ।

बावैनो डo हिमन्त बिश्व शर्माया बिपिएफ हान्जायाव हाबफैगोनः हाग्रामा महिलारि

गोदान दिल्ली , 14 नभेम्बर : 24 घन्टा एबा सानसेनि गेजेरावनो कभिज - 19 सन्देरनायनि 44.879 गोदान पजिटिभ मोन्नायनि उनाव भारत हादरआव करना सन्देरनाय बिसानआ शुक्रबार मोनाबिलि समसिमाव गासै 87.28 लाखसिम जाहैबाय । बेराफार्से बे गिख्रंथाव भाइरासनिफ्राय फाहामथाय लाखांनायनि उनाव उदां जानो हानाय एबा मोजां देहायाव फैफिन्नाय सुबुंफोरनि बिसानआ 92.97 जौखोन्दो , थामहिनबा 81.15,580 सिम जाहैबाय । बेराफार्से दुखुनांथाव बाथ्रादि , बे गिख्रंथाव करना भाइरासजों गाग्लोबजानानै दासिम हादरआव सा 1.28,894 सुबुंफोरा जिउ खहा जाबाय । सान्नो गोनां बाथ्रादि , हादरआव जुदि दिनैसिमबो सानसेयावनो 40 रोजानि बांसिन गोदानै करना सन्देरनाय मोन्नो हायोब्ला , हादरनि थागिबि सुबुंफोरा बेसेबां रैखाथि गोनां जागोन ? थारैनो गुबुन हादरफोरबादि भारतआवबो फिन लकडाउन जाफिनबावनो हागौ नामा ? बेखौ लानानै हादरनि थागिबि सुबुंफोरनि गेजेराव गोनो - गोथा जानो हमदों । बेराफार्से ससेल मिडियानि गेजेरजों खौरां फोसावनायखौ खोनानो मोन्दोंदि , हादरआव 1 डिसेम्बरनिफ्राय फिन लकडाउन जाफिनबावनो हासिगौ । नाथाय बे बाथ्राया बेसेबां सैथो बेयो सरकारनि आखाइयाव थाबाय ।

गुबुन हादतफोर बादि भारतआवबो फिन लकडाउन जाफिनगोन नामा ?

कक्राझार , 14 नबेम्बर : फैगौ 16 नभेम्बरआ बर' थुनलाइ आफादनि जोनोम सान । बर' थुनलाइ आफादनि बे जोनोम सानखालि बि टि सिनाङै जायगायारि सरकारि बन्द फोसावदों । 13 नभेम्बरखालि बि टि सि मावखुलिनिफ्राय बे बन्द सानखौ फोसावदों । बे सानखालि बि टि सि हालामनि सिङाव थानाय गासै सरकारि आरो सरकारि नङै सोलोंथाय फसंथान आरो सरकारि मावखुलिफोरा आबुङै बन्द थागोन । मख'नाय जायोदि , थांनाय 1952 माइथायनि 16 नभेम्बरखालि बोखावजायै गवालपारा जिल्लानि बासुगाव गयबारिआव बर' थुनलाइ आफादआ जोनोम जादोंमोन । जोनोम जाजेन्नायनिफ्रायनो बर' थुनलाइ आफादआ बर' हारिनि राव , थुनलाइ फोजौखांनायाव गोख्रों खामानि मावबोबाय थादों ।

16 नभेम्बर बर' थुनलाइ सानाव बि टि सि खुंथाया सरकारि बन्द फोसावदों

कक्राझार , 14 नभेम्बरःबि टि सिनि राजखान्थि फोथाराव दासान्दि गोख्रोङै बारसिन्दों बिसायख'थिनि दुंहाव बारआ । डिसेम्बर दाननि गेजेराव बि टि सिनि बिसायख'थिया खुंजासिगोनखौ नोजोर लाखिनानै दासान्दि गुबुन गुबुन राजखान्थि हान्जाफोरा बिसायख'थि फोसावदिंनायाव मुखुबै नांथाबगासिनो थानाय बादिनो राइज्यो खुंथायनि गोहोआव थानाय बिजेपि हान्जायाबो गुबुननि उन जानानै थायाखै बिसायख'थि फोसावदिंनायाव । बिब्दिनो 13 नभेम्बरखालि कक्राझार जिल्लानि सालाखाटि बियाब आरो फकिराग्राम बियाबआव बिजेपिनि मोननै गेदेर बिसायख'थि फोसावदिं मेलआ जानानै थाङो । बे मोननै बियाबआव खुंनाय बिसायख'थि फोसावदिं मेलआव गाहाय आलासि महरै बाहागो लाफैयो आसामनि देहा आरो सोलोंथाय बिफाननि मन्थ्रि ड oहिमन्त बिश्व शर्माया । मेलआव बाहागो लाफैनानै मन्थ्रि शर्माया बुङोदि , बे खेबआव बिटिसिआव बिजेपिआ सरकार दानो थांगासिनो । बिजेपिआ बिटिसिआव रावनिबो राजखान्थि हान्जानि मदद लायालासे राइजो - राजाफोरा हेफाजाबजों सरकार दागोन । हाग्रामा महिलारि दैदेन्नाय बिटिसि खुंथायनि गोबाव बोसोर सम मिरु सरकार आरो आसाम सरकारनि हरनाय बिथांखिफोरखौ राइजो - राजाफोरनो समानै रान्नानै होयाखै । बिथांखि मावफुंनायाव गोबां बेलेबेजे आरो खेलेंखारि सोमजिहोदों । नाथाय बे खेबआव बिजेपिआ मिरु आरो आसाम सरकारनि बिथांखिफोरखौ गुबुननि आखाइयाव हगारालासे गावबा - गाव बेक्तिफोरा बिथांखिखौ मोनफुंनायनि राहाखौ जगायनानै होनायनि राहा लागोन । हाग्रामा महिलारि सरकारआ सरकारि बिथांखिफोरनि जायखि - जाया मुवा - बेसाद , न' - बां लुफुंनानै होनायाव राइजो - राजाफोरनिफ्राय रां लायालासे जगायनानै होयाखै । राइजो - राजाफोरनि मदद लानानै बिपिएफआ 3 थि खेब बिटिसिआव सरकार सालायबाय । नाथाय 15 बोसोर सरकार सालायदोंब्लाबो बिटिसि सरकारआ राइजो - राजाफोरनि थाखाय जेबो बिथांखि फोसावनो एबा जागायनो हायाखिसै । बेनिखायनो हाग्रामा महिलारि मावफुङै खामानिखौ बिजेपिआ मावफुंनो थांखि लादों । मिरुनि रांखान्थि मन्थ्रि आरो आसामनि रांखान्थि मन्थ्रिआ बोसोरफ्रोमबो सरकारि फान्डनि रां बाहायनायखौ हिसाब होनाय जायो । नाथाय हाग्रामा महिलारिआ सरकारनि हरनाय फान्डनि रां बाहायनायनि हिसाबखौ मानो होनो हाया । बेनिखायनो बिटिसिआव मोजां खुंथाय नांगौ आरो बे मेजां खुंथायखौ बिजेपि हान्जाया लाबोनानै होफैगोन आरो राइजो - राजाफोरनि थाखाय समान जोगाथायनि थाखाय खामानि मावगोन होन्नानै मन्थ्रि शर्माया बिजेपिनि बिजाथिफोरनो भट होनानै देरहासार खालामनो थाखाय राइजो - राजाफोरखौ खावलायो । बे हाबाफारियावनो बाहागो लानानै आसाम बिजेपिनि आफादगिरि रन्जित दासआबो बिटिसिआव बिजेपिआ सरकार दानायनि उनाव थांनाय 17 बोसोरनि गेजेराव बिटिसिआव जाख्ल'नायनि आरो गेना - खान्थि सोमजिनायनि सायाव संदानगोन आरो दायनिगिरिफोरखौ जोबथेसालिआव दैथायहरगोन होन्नानै बुङो । लोगोसे बिपिएफनि माखासे दैदेनगिरिफोरा हान्जा नागारनानै बिजेपिआव हाबफैनो लामा लागासिनो होन्नानै फोरमायथिबावो ।

सालाकाटि आरो फकिराग्रामनि बिसायख'थि फोसावदिं मेलआव मन्थ्रि डo हिमन्त बिश्व शर्मा

बकाखाट , 16 नभेम्बरःकाजिरङा माहारियारि पार्कनि कहरा , बागरि आरो अगरातरि हाग्रा ओन्सोलखौ दावबायारिफोरनि थाखाय बेखेवबाय । दिनै बे माहारियारि पार्कनिनो बुरापाहार हाग्रा ओन्सोलखौबो दावबायारिफोरनि थाखाय बेखेवनानै होनाय जायो । बे पार्कखौ बेखेवनानै होयो राइज्योनि दै सम्पद बिफाननि मन्थ्रि केशब महन्तआ । बेजों लोब्बा लाखिनानै कलियाबर महकुमानि घराखाटियाव थानाय बुरापाहार हाग्रा ओन्सोलनि मावखुलि सेरनि हाबग्रा लामायाव खुंनाय बे बेखेव हाबाफारियाव मन्थ्रि महन्तनि अनगायैबो कलियाबरनि महकमा बेंगिरि बितपन नेउग , काजिरङानि सामलायगिरि पि . शिब कुमार , डि एफ अ' रमेश कुमार गगै , नैथि हाग्रा रैखाथि हान्जानि बिबानगिरि मुकुल शइकिया , रेन्ज बिबानगिरि प्रदिप गस्वामी आरो जायगानि गोबां मान गोनां सुबुंफोरा बाहागो लायो । बेखेव बिबुंथियाव मन्थ्रि महन्तआ बुङोदि - बुरापाहार , चिरां पाहारनि ट्रेकिं आरो बान्दरदुबि ओन्सोलनि दावबायारि ओन्सोलफोरा राइज्योनि रांखान्थि , समाजयारि जौगाखांनायाव मदत होदों । बेनि गेजेरजों काजिरङानि कान्चनजुरि हाबग्रा लामा आरो दावबायारिफोरनो साइकेलजों थांनो हानायनि खाबु फैसिगोन होन्नानै बिथाङा बुङो । मख'नो गोनांदि , दासान्दि बुरापाहार हाग्रा ओन्सोलनि 22 कि . मि . लामा , चिरांपाहारनि 2 कि . मि . ट्रेकिं लामा आरो बान्दरदुबिनि 6 कि . मि . लामाखौ दावबायारिफोरनि थाखाय बेखेवनानै होयो ।

ट्रेकिंजों लोगोसे दावबायारिफोरनि थाखाय काजिरडानि बुरापाहार हाग्रा ओन्सोलखौ बेखेवबाय

कक्राझार , 16 नभेम्बरः हादोरनाङै माहारियारी प्रेस सान ( नेसनेल प्रेस दे ) खौ फालिनाय बादिनो कक्राझार जिल्लानि सिङाव थानाय कक्राझार प्रेस क्लाब आरो कक्राझार जिल्ला खुंथायजों जुथायै बानजायनायाव सानसेनि हाबाफारिजों माहारियारी प्रेस सानखौ फालिनाय जायो । बे फालिथायनि जागायजेननाय हाबाफारि बादियै कक्राझार प्रेस क्लाबनि फिरफिलाखौ बिरहोयो कक्राझार प्रेस क्लाबनि आफादगिरि प्रितम ब्रह्म चौधुरीआ बिनि उनाव मुंख्लंफोरनो बिबार बावजेनो गाहाइ नेहाथारी हरिशंकर ठाकुरआ । हाबाफारि बादियै बे फालिथायाव कक्राझार जिल्लानि जिल्ला बेंगिरि भास्कर फुकनआ गाहाय आलासि महरै बाहागो लानानै बेसेन गोसा बिबुंथि लाखियो आरो कक्राझार एन एइस एमनि डि पि एम उत्तम ब्रह्मआ थांखिजानाय बुंथिगिरि महरै बाहागो लानानै " खौरां बिजोंनि सायाव कभिद - 19 गोहोम आरो बे समाव खौरां बिजोंनि बिहोमा " आयदाखौ लानानै सावरायजों लोगोसे बेसेन गोसा बोसोन आरो कभिड 19 खौ लानानै माखासे सांग्रांथि आरो गावबा - गाव लानो गोनां बिबाननि बागै बेसेन गोसा बिबुंथि लाखियो । हाबाफारि जोबथारनायाव कक्राझार प्रेस क्लाबनि सोद्रोमाफोरनो खौरां बुथुमनानै राइजो राजाफोर आरो खुंथायनो होनाय बिहोमानि थाखाय जिल्ला बेंगिरिआ गांफा गांफा थुलुंगाखां फोरमान बिलाइखौ गावनि आखाइजों राननानै होयो । दिनैनि बे माहारियारी प्रेस दे फालिनाय हाबाफारियाव बाहागो लादोंमोन बि टि सिनि पि आर अ समेश्वर बसुमतारी , कक्राझार जिल्लानि जिल्ला फोरमायथाय आरो सुबुं फोनांजाब मावख'गिरि त्रिदप नन्दन बरा आरो प्रेस क्लाबनि सोद्रोमाफोरा ।

कक्राझारावबो नेसनेल प्रेस डे फालिदों

गोदान दिल्ली , 24 आगस्ट : बलिउड फावखुंग्रि सारा आली खानआ आथिखालाव गावनि सावगारिफोर आरो फिटनेसखौ लानानै खौराङाव थाबाय थायो । फावखंग्रिआ ससियेल मिडियाआव गोबां एक्टिभ थाबाय थायो आरो एखेराहायै गावनि सावगारिफोरखौ सेयार खालामबाय थायो । बडि ट्रान्सफर्मेसननि उनाव साराआ गावनि जर'खा सिनायथिखौ बानायदों आरो बिनि फल'आर्सआबो गोबां बांदों । करना भाइरासनि जेंनायाव फावखुंग्रिया न'आवनो वार्कआउट खालामदों आरो गावनि देहाखौ नोजोर लाखिदों । बेनि गेजेराव फावखुंग्रिया मोनसे सावगारि सेयार खालामदों , जायखौ गोबां मोजां मोनजादों । मख'नो गोनांदि , सारा आली खानआ लैथोमा सेरनि मोनसे सावगारिखौ सेयार खालामदों , जेराव फावखुंग्रिया उनथिं जानानै नायहरदों । बे ब्लेक एन्ड हवाइट सावगारियाव सारानि खानाया बारजों बिरदों । हवाइट टपआव साराखौ गोबां मोजां नुनो मोन्दों आरो बिनि लुकखौ साफ्रोमबो मोजां मोन्दों । फावखुंग्रिया सावगारिखौ सेयार खालामनानै मोनथाम ब्लेक हार्ट बानायदों । बे सावगारियाव सुबुंफोरा गोबां कमेन्ट खालामदों आरो सुबुंफोरा अरनि इमजीजों लोगोसे फावखुंग्रिखौ हट होन्ना फोरमायदों । फार्सेथिं फावखंग्रिया बे सावगारिखौनो गावनि इन्सटा स्टरीआवबो आपलड खालामदों । लोगोसेनो बियो बे सावगारिखौ लानानै बुंदोंदि , 'माइ हेयार माय चाइस' ।

सारा आली खाननि सावगारिया माखासे घन्टायाव 10 लाखनिफ्राय बांसिन लाइक मोन्दों

वासिंटन , 16 नभेम्बर : आमेरिकायाव कभिड - 19 नि केसआ 1.1 कौटिनिफ्राय बांसिन जानायनि उनाव आथिखालाव माखासे राइज्योफोरा इनफेक्सन गोसारनायखौ होबथानो थाखाय गोदानै हाबाफारि मावनो नाजादों । करना भाइरास केसखौ 1 सप्ताहनि गेजेराव 10 लाख मोन्नाय जादों । वासिंटन आरो गुबुन गुबुन माखासे राइज्योफोर बादि मिशिगनआबो इनफेक्सन गोसारनायखौ होबथानो थाखाय थांखि लादों । मिशिगननि गभर्नर ग्रेचेन बिहिटमार खुंथाया थांनाय रबिबाराव हाइस्कुल , कलेज , रेस्टुरेन्ट आरो खेला गेलेनायखौ बन्द खालामनोबो बिथोन होदों । बिथोन होनायनि गेजेरजों सावथुन दिन्थिनायखौबो बन्द खालामनाय जागोन आरो जिमआव थुबुरै ब्याम खालाम होनाय जानाय नङा । बे गोदान नेमखान्थिआ 3 सप्ताहसिम गोहोम गोनां जागोन । बेनि सिगां वासिंटननि गर्भनर जे इन्सलीआ फालांगि आरो समाजयारि लोगो हमलायनायखौ गोदानै होबथानो बाथ्रा फोसावदोंमोन ।

आमेरिकायाव करना इनफेक्सन जानाया 1.1 कौटिनि बांसिन जाबाय

कक्राझार , 16 नभेम्बरःफैगौ 2021 माइथायनि मेट्रिक आन्जाद होनो होनां बर' बिजोंनि फरायसाफोरखौ जर'खा फोरोंथाय बादानि गेजेरजों साखा - फारा खालामनो सालाकाटि दख'रा दुलाराय बर' फरायसा आफादआ मोनसे बाख्नायथाव हाबाफारि आखाइयाव लादों । थांनाय 2006 माइथायनिफ्राय गुन गोनां सोलोंथाइनि सायाव हाबा मावबोनाय फरायसा आफादनि सालाकाटि दख'रा बर' फरायसा आफादआबो 15 नभेम्बरनिफ्राय सालाकाटि गोजौ फरायसालियाव बे जर'खा फोरोंथाय बादाखौ बेखेवयो । सानखान्थि , गोर्ले बिज्ञान आरो इंराजी आयदाखौ लानानै फोरोंथाय होनो गोनां बे जर'खा बादाखौ सप्ताहआव सानब्रै फारियै - रबिबार , मंगलबार , बृहस्पतिबार आरो शनिबारखालि फोरोंनाय जागोन । जागायनाय बे जर'खा फोरोंथाय बादा बेखेवनाय हाबाफारियाव कक्राझार जिल्लानि दुलाराय बर' फरायसा आफादनि लोगो सोलोंथाइ नेहाथारि जांगिला औवारीजों लोगोसे दख'रा आफादनि लेङाइ आफादगिरि आरो एबसुनि गुबुन गुबुन बिबानगिरिफोरा बाहागो लायो ।

सालाकाटि दख'रा एबसुआ मेट्रिक थाखोनि जर'खा फोरोंथाय बादा बेखेवदों

वासिंटन , 18 नभेम्बर : आमेरिकानि गोदान हादतगिरि ज' बाइडेनआ बुंदों गाव भारतजों लोगोनि सोमोन्दोखौ आवगाय होलांगोन । दरनै हादतफोरनि गेजेराव सोमोन्दोआ जौगाखांगोन । गाव भारतजों हाबाफारि मावनो उसु - खुथु जादों । इन्ड पेसिफिक ओन्सोल आरो कभिड - 19 आ भारतआव गाहाय हाबाफारि मावनाय जागोन । बाइडेननि बेबादि बिबुंथि होनाया भारतनि दर 2 हादतफोर चीन आरो पाकिस्तानखौ जिंगा सिहोदों । गाहाय मन्थ्रि मदिआ गोदानै सायख' जानाय हादतगिरि ज' बाइडेन आरो लेङाइ हादतगिरि कमला हेरिसनो गाहाम हामलायथि बावहरदों । इन्ड पेसिफिक ओन्सोलाव आमेरिका आरो भारतनि हेफाजाब होलायनायनि बाथ्राखौ खोनानानै चीनआ जिंगा सिदों । मख'नो गोनांदि , इन्ड पेसिफिक ओन्सोलाव चीननि आखाय होनाया बांलांबाय थादों । आमेरिकानि हादतगिरिआ चीननि हेंथायै हाबाफारि मावनो नागिरदों । बे ओन्सोलाव भारतआ आमेरिकाखौ फुरायै हेफाजाब होगोन । गोदानै सायख' जानाय हादतगिरि ज' बाइडेनआ इसारा होदोंदि , इन्ड पेसिफिक ओन्सोलाव आमेरिकानि सोलोयारि खान्थियाव गिदिर सोलायनाय फैगोन ।

आमेरिकानि गोदानै सायख'जानाय हादतगिरिआ भारतजों लोगोसे हाबाफारि मावनो उसु खुथु जादों

गोदान दिल्ली , 18 नभेम्बरः मंगलबारखालि अनलाइननि गेजेरजों खुंनाय ब्रिक्स जथुम्मायाव गाहाय मन्थ्रि नरेन्द्र मदिआ गावनि बिबुंथियाव माखासे गोनांथार बाथ्राफोरखौ बुंथिदों । बिथाङा बुंदोंदि उदखारि जेंनाया मुलुगनि बयनिख्रुइबो देरसिन जेंना । जों बे जेंनाखौ फोजोबस्रांनो थाखाय मुलुगनाङै खौसेथि जानांगौनि गोनांथि दङ' आरो जायफोर हादरा उदखारिनि हेंथायै गसंथेनायाव हेफाजाबनि गोनांथि दं बेफोर हादरफोरखौ हेफाजाब होलायनांगौ । बे ब्रिक्स जथुम्मायाव ब्राजिल , रासिया , भारत , चीन आरो खोला आफ्रिकानि गाहाय मन्थ्रि आरो हादरगिरिआ बाहागो लानानै सोलिफु कभिड - 19 नि थासारिखौ लानानै सावरायनायजों लोगोसे बे अलख'दनि समाव रांखान्थियारि थासारिखौ बोखांफिननाय आयदानि सायाव सावरायनाय जायो । गाहाय मन्थ्रि मदिआ गावनि बिबुंथियाव इउ एन , मुलुगनां फालांगियारि गौथुम आरो मुलुगनां देहा फसंथानफोरबादि गौथुमफोरखौ गोख्रों खालामनानै मुलुगनां सोमजिनाय जेंना आयदाफोरखौ बोस्रांनायजों लोगोसे रांखान्थियारि बिथिङाव जौगाखांहोनायनि सायाव राहा लानायनि बागै फोरमायथियो । बे जथुम्मायाव गाहाय मन्थ्रि नरेन्द्र मदिनि बिबुंथि लाखिनायखौ जथुम्मायाव बाहागो लानाय गासै दैदेनगिरिफोरानो मदद होफादों । मदिआ बंबावदोंदि , आत्मनिर्भर भारत बिथांखिनि गेजेरजों भारतआव जों फालांगियारि बिथिङाव सोलायनाय लाबोनायनि फारिखान्थिखौ जागायदों । बे बिथांखिखौ जों कभिड - 19 महामारिनि उनाव मुलुगनाङैनो बेंगुरा जानानै थानाय रांखान्थियारि थासारिखौ फोजौखांफिननायनि असिलायै जागायनाय जादों । थारैनो दासिम आत्मनिर्भर बिथांखिनि जोहै हादरनि गोबां सुबुंफोरानो गावखौ फसंथानायाव रेहाय मोननो हादों होननानै गाहाइ मन्थ्रि मदिआ गावनि बिबुंथियाव बुंबावो ।

उदखारि जेंनाया मुलुगनि बयनिख्रुइबो देरसिन जेंना , हेफाजाब होना हादोरफोरनि हेंथायै गसंथेनांगौः मदि

गुवाहाटी , 18 नभेम्बर : आथिखालनि समाव गोबांथार रांखाउरि बाहायनो गोनां जानायनि थाखाय रांखान्थियारि बिथिङै गोग्लैसोनाय थाखोनि फरायसाफोरा गोबांथार जेंनायाव गोग्लैनांगौ जायो । बेखायनो आइआइटि , आइआइएम आरो एनआइटि बायदि मुं गोनां सोलोंथाय फसंथानफोरनि हान्जासे फरायसाफोरा ज' जालायनानै हादतनि फरायसाफोरनि रांखान्थियारि जेंनायाव गोग्लैनाङाजासे बिसोर बादि फरायसाफोरनि फिथाइ गोनां केरियार दाफुंनायाव मदत होनो सिगांबोदों । बे थांखियैनो निखाउरि फरायसाफोरनि थाखाय माहारियारि थाखोनि जुथाय एन्ट्रेन्स आन्जाद ( एनएलसिइइ ) नि राहा खालामदों । रांखान्थियारि बिथिङाव उन गोग्लैसोनाय रोंगौथि गोनां फरायसाफोरा आन्जादआव जाफुंसारनो हायोब्ला बिसोरबो गोजौ सोलोंथाय लानायनि खाबु मोन्नो हागोन । मख'जाथावदि , फरायसाफोरा बबे - बबे कसिं सेन्टारनि थाखाय गनायथाव बेखौ बे आन्जादआव मोनफुंनो हानाय थाखोनि गेजेरजों सायख'नो हागोन । गिबि खोलोबाव मोनफुंनाय जाफुंसारनायनि उनाव नैथि खोलोबाव एनएलसिइइ आन्जादआ 26 नभेम्बरनिफ्राय 30 नभेम्बरसिम खुंजागोन । अनलाइननि गेजेरजों खुंजानो गोनां बे आन्जादनि थाखाय फरायसाफोरा जायखि जाया सानसे आरो थि खालामनाय समनि जायखि जाया मोनसे सम सायख'नानै लानांगोन । बे आन्जादखौ फुंबिलि 11.30 निफ्राय 12.30 बाजिसिम आरो बेलासि 3.30 निफ्राय 4.30 सिम खुंगोन आरो बे आन्जादआव जौसिन मासि लानो हानाय फरायसानो जौसे जौखोन्दो स्टाइफेन होनाय जागोन । मख'जाथावदि , थाखो 9 निफ्राय थाखो 10 सिम फरायगासिनो थाखाय फरायसाफोरा nlcee . org आव अनलाइनजों आर'ज गाबनो हागोन । रेजिस्ट्रेसन मासुलआ फरायसुलिनि थाखाय 50 आरो फरायसुलानि थाखाय जौसे रां थि खालामदों होन्नानै मिथिनाय जादों ।

निखाउरि फरायसाफोरनि थाखाय माहारियारि थाखोनि जुथाय एन्ट्रेन्स आन्जाद खुंगोन

गवाहाटी , 18 नभेम्बर : आसाम प्रदेश कंग्रेस कमिटि ( एपिसिसि ) नि गाहाय नेहाथारि बिस्वजित रायआ हान्जा नागारबाय । अदेबानि कंग्रेस हान्जाया बावैसो सिगां 13 नभेम्बरआव कक्राझारनि सालाकाटिआव खुंनाय बिजेपिनि मोनसे बिसायख'थि फोसावदिं मेलआव मन्थ्रि हिमन्त बिश्व शर्मा आरो रन्जित दासमोनजों मोनसे जौस्राङावनो जयै जिरायनाय नुनो मोन्नायनि उनाव कंग्रेसआ मोनसे नटिस दैथायहरनायनि उनाव बिस्वजित रायआ बे थांखिखौ लादों । बिथां रयआ गावनि बिबुंथियाव बुंदोंदि , कच राजबंशि हारिनि थाखाय माबा मोनसे मावनानै होगोननि मिजिं लानानैसो आं कंग्रेसआव हाबदोंमोन । नाथाय थांनाय 5 बोसोरनि गेजेराव कंग्रेसआ कच राजबंशि हारिनि थाखाय जेबोखौनो मावनो हायासै । कंग्रेसआव माखासे बोसोर सम थानानै आं बे हान्जानि गुदुं - गुसु आरो गासै बाथ्राफोरखौनो मिबथिजोबनो हादों आरो बिसोरनि खामानि मावनो लानाय थांखिफोरा साबजाथाव नङा । बिथाङा दाजाबनानै बुंबावदोंदि , 2021 नि बिधान सभा बिसायख'थिनि थाखाय कंग्रेसआ एआइइउडिएफजों लोगो जानाया आंनि थाखाय गनायथाव नङा । एआइइउडिएफआ जुदि मोनसे हारि नङामोनब्ला कंग्रेसआ बे हान्जाजों लोगो जाहैनो नाङामोन । बेराफार्से बिजेपि सरकारआ सरासन्स्रा राइजोराजाफोरनि थाखाय जौगालु हाबा मावबोनायखौ बाख्नायनानै बुंबावोदि , बिजेपि दैदेन्नाय आसाम सरकारआ कमतापुर अटनमास काउन्सिलजों लोगोसे कच राजबंशि हारिनि थाखाय गोबां खामानि मावदों होन्नानै मख'बावो ।

आसाम प्रदेश कंग्रेसनि दैदेनगिरि बिस्वजित रायआ हान्जा नागारबाय

दिसपुर , 18 नभेम्बर : राइज्योयारि बिसायख'थि आयगआ बि टि सि बिसायख'थिनि अक्ट' आरो समफारिखौ 17 नभेम्बर मंगलबारखालि फोसावो । मोन्नै खोलोबजों खुंजानो गोनां बि टि सि बिसायख'थिनि गिबि खोलोबनि बिसायख'थिखौ उदालगुरि आरो बागसा जिल्लायाव 7 डिसेम्बर समबारखालि खुंनाय जागोन । फुंबिलि 7.30 बाजिनिफ्राय बेलासिनि 4.30 बाजिसिम बिसायख'थिनि भट आजावनाय जागोन । गिबि खोलोबनि बिसायख'थि खुंनायाव माबाफोर जाहोनाव फिन भट खुंनो गोनां जायोब्ला अखानायै 8 डिसेम्बरनि फुबिलि 7.30 बाजिनिफ्राय बेलासिनि 4.30 बाजिसिम भट आजावफिन्नाय जागोन । नैथि खोलोबनि बिसायख'थिया 10 डिसेम्बर बृहस्पतिबारखालि फुंबिलि 7.30 बाजिनिफ्राय बेलासिनि 4.30 बाजिसिम चिरां आरो कक्राझार जिल्लानि बियाबफोराव खुंनाय जागोन । बिसायख'थि खुंनाय समाव माबाफोर जाहोननि थाखाय भट खुंफिननांगौ जायोब्ला अखानायै 11 डिसेम्बर फुंबिलि 7.30 बाजिनिफ्राय बेलासिनि 8.30 बाजिसिम भट आजावनाय जागोन । बिसायख'थिनि भट सान्नायखौ 12 डिसेम्बर शनिबार फुबिलि 8.00 बाजिनिफ्राय सान्नाय जागोन आरो बे सानखालिनो फिथाइखौबो फोसावनाय जागोन ।

दिन्दांनानै थानाय बि टि सि बिसायख'थिनि अक्ट'खौ जोबथारनायाव फोसावबाय , फैगौ डिसेम्बर दाननि 7 आरो 10 अक्ट'आव मोन्नै खोलोबजों बिसायख'थिआ खुंजागोन

गोदान दिल्ली , 18 नभेम्बर : भारतआव करनानि गोदान केसआव गोबां दावख्लायनायखौ नुनो मोन्दों लोगोसेनो एक्टिभ केसआवबो खम जादों , नाथाय दिल्ली आरो केरेलायाव इनफेक्सन गोसारनायनि गोर्लैथिया बांदों । मंगलबारआव हादतआव गासै 38 रोजा 478 केसखौ मोन्नाय जादों । फारसेथिं बेनि रुजुनायाव 44 रोजा 671 बेरामिफोरा मोजां जादों आरो एक्टिभ केसआव 6 रोजा 672 खम जादों । साहा दिल्लीआव थांनाय 17 सानफोरावनो 1 लाख 3 रोजा , केरेलाआव 93 रोजा 370 केसखौ मोन्नाय जादों । महाराष्ट्रआव 68 रोजा 734 , सोनाब बंग'आव 60 रोजा 566 , हारियानायाव 35 रोजा 597 , राजस्थानआव 31 रोजा 433 बेरामिफोरखौ मोन्दों । हादतआव दासिमआव 89.12 लाख केसखौ मोनखांबाय । बेनि गेजेराव 83.33 लाख बेरामिफोरा मोजां जाखांबाय , जेराव 1.31 लाख करना बेरामिफोरा थैबाय आरो 4 लाख 46 रोजा बेरामिफोरखौ फाहामथाय होनाया सोलिगासिनो दङ । मख'नो गोनांदि , आमेरिकाआव करना भाइरासनि बांनाय केसआव नोजोर होनानै बिबानगिरिफोरा बेखौ फेजेन्नो थाखाय आरोबाव खनसे होबथानायखौ जागायदों । रिपाब्लिकन गबर्नरआ मास्क गान्नायखौ गोनांथार खालामबाय । जन हपकिन्स इउनिभार्सिटिनि बायदिब्ला आमेरिकायाव समबारआव 73.000 निफ्राय बांसिन सुबुंफोरा देहा फाहामसालियाव थिसनजादोंमोन । फारसेथिं समबाराव कभिङ - 19 नि 1.66,000 निफ्राय बांसिन गोदान केसखौ मोन्नाय जादोंमोन । आमेरिकाआव दासिमआव 2.47,000 निफ्राय बांसिन सुबुंफोरा करना भाइरासजों थैखांबाय । बेवहाय सानफ्रोमबो 1.145 सुबुंफोरा थैदों ।

भारतजों लोगोसे मुलुगनाङै करना बेरामिफोरनि इनफेक्सन जानाया बांदों

कक्राझार , 20 नभेम्बर : थांनाय 3 नभेम्बरनिफ्राय 18 नभेम्बर , 2020 सिम कक्राझार जिल्लानिनो सिङाव थानाय दतमा ब्लकनि बेन्दोङाव थानाय सोनाब डाडारकुटिआव कक्राझारनि ग्रीन लिफ एनजिअ आरो नाबार्ड ल्बकनि जुथायै बान्जायनायाव क्राफ्ट केन आरो बेम्बु एबा औवानिफ्राय बायदि बायदि रोखोमनि आइजें - आइला दिहुन्नायनि सायाव फोरोंथाय होनाय जायो । बे फोरोंथाय होनायाव जिल्लानि सिङाव थानाय मोन 30 सेल्फ - हेल्फ ग्रुपनि सोद्रोमाफोरा बाहागो लाना औवा आरो रायदोंनिफ्राय आइजें - आइला दिहुन्नायनि सायाव फोरोंथाय होनाय जायो । जर'खायै बे फोरोंथाय होनाय एबा स्किल डेभलपमेन्ट ट्रेइनिं होनायखौ गोख्रोङै दैदेन्दोंमोन नाबार्ड बेंकजों लोगोसे दतमायाव थानाय इउक' बेंकआ । मख'जाथावदि , स्किल डेभलपमेन्ट ट्रेइनिं होनायनि जोबथा हाबाफारियाव गाहाय आलासि महरै बाहागो लाफैदोंमोन नाबार्ड बेंकनि मेनाजार रतनमनि सरामजों लोगोसे दतमा इउक' बेंकनि मेनाजार उज्जल कुमार बर'आ लोगोसेनो माननि आलासि महरै बाहागो लाफैदोंमोन दतमा ब्लकनि ए एस आर एल एम नि क - अर्डिनेटर निकदिन दैमारीआ । जोबथारनाय हाबाफारखिौ सामलायदोंमोन ग्रीन लफि एनजिअ' नि आफादगिरि घण कान्त ब्रह्मआ । बिथाङा हाबाफारियाव बाहागो लानानै फोरोंथाय होनाय हाबाफारियाव बाहागो लाफैनाय साफ्रोमबो सोद्रोमाफोरखौनो गोसो - गोर्बोजों साबाइख'र बाउनायजों लोगोसे फोरोंथाय मोन्नायखौ बाहायनानै गाव - गावनि आथिङाव गसंथानो हानायबायदि नाजालांनो थाखाय खावलायो ।

ग्रीन लिफ एनजिअनि स्किल डेभलपमेन्ट ट्रेइनिं होनाय हाबाफारिया जोब्बाय

गोदान दिल्ली , 21 नभेम्बर : बे बोसोराव जोबोद गुसु जागोन । लोगोसे हादरनाङै बिदुङाबो थांनाय माखासे बोसोरफोरनिख्रुइ जोबोद बाङाइसिनआव थाहैगोन होन्नानै भारतयारि बोथोर बिगियान बिफान ( आइएमडि ) आ हमदांदों । बे बोसोराव ला नीनानि थासारि सोमजिबाय , जायनि जाहोनाव गोबां गुसु जानायजों लोगोसे बेयो गोबाव समसिम थागोनबो । बबेखानि बे ला नीनाया मा ? जायनि जाहोनआव बोथोराव एसेबां गिदिर सोलायनायखौ नुनो मोन्नाय जादों । मख'नो गोनांदि , बे ला नीनाया ग्लबेल बोथोर सोलायनाय नेमखान्थिनि मोनसे मख'जाथाव बाहागो । बे सोदोबआ स्पेनिश रावनि , जायनि ओंथिया सासे उन्दै गथ' । सान्जा लैथोमा ओन्सोलनि सा बाहागोआव रानस्राव बारहावानि नारसिन्नायाव बेबादि थासारिआ सोमजिदों , जायजों लैथोनि सा बाहागोनि बिदुङा जोबोद बाङाइ जायो । मानोना बेनि थोंजों गोहोमआ मुलुग नाङैनि बिदुंनि सायाव गोग्लैयो आरो बेयावनो गोबां गुसु जायो । मोनसे खांरिबिलाइनि रिपर्टनि बादिब्ला , ला नीनाया 9 दाननिफ्राय लानानै बोसोर नाङैसिम जानो हागौ । बे बोसोराव हादरनि सा बाहागोयाव जोबोद गुसु जागोन । बे फैनायजों मुलुगनि बोथोरनि सायाव गोहोम गोग्लैनायखौ नुनो मोन्नाय जादों आरो अखा , गुसु , गरम जेरावबो फारागथिखौ नुनो मोन्नाय जादों । बेनि गेजेरजों रेहायनि बाथ्राया बेनोदि , बे मोननैबो थासारिआ बोसोरफ्रोमबो जायो , बबेखानि बेखौ 3.7 बोसोरनि गेजेराव नुनो मोन्नाय जायो । बोथोर बिफाननि बादिब्ला , जुदि मेक्सिमाम बिदुङा सरासनसऱा बिदुंनिफ्राय 4.5 डिग्री सेल्सियाससिम गाहायाव फैयोब्ला बेबादि सानखौ गुसु सान बुंनाय जायो । बेराफार्से जुदि मेक्सिमाम बिदुङा सरासन्स्रा बिदुंनिफ्राय 7.12 डिग्री सेल्सियाससिम गाहायाव थाङोब्ला बेखौ जोबोद गुसु बोथोर बुंनाय जायो ।

बे बोसोराव औरैबादि गुसु जानो हागौ , जाय सिगांनि गोजाम रेकर्डफोरखौ सिफायगोन

लन्डन , 23 आगस्टःब्रिटेननि मोनसे निलामआव सना लुदेरनाय गंसे चसमाया 2.60,000 पाउन्ड थामहिनबा 2 कौटि 55 लाख रांआव नीलाम जाबाय । मानिना लानाय जादोंदि , बे चसमाखौ महात्मा गान्धीया गान्दोंमोन आरो बियो गावनि चसमाखौ अन्थोब होदोंमोन । बे चसमाखौ 10.000 निफ्राय 15.000 पाउन्ड मोनगोनखौ हमदांदोंमोन । नाथाय अनलाइन जानाय निलामआव बलीया बांलांबाय थानानै 2.60,000 पाउन्डआव थाबथाहैयो । इस्ट ब्रिस्टेन अक्सन्सनि निलाम होनायनि हाबाफारिखौ थुंगेहोनाय समाव बुंदों , फोथायनो हासयै मुवानि फोथाय हायै बेसेन । जायफोरा बली लागायदोंमोन बिसोर बयखौबो साबायखर । बे चसमाया गावसोरनि निलामखौ मान गोनाङै जाफुंसारहोदों आरो बेयो जारिमिनारि महरैबो मख'जाथाव । बे चसमाखौ फानग्रा बिगुमाया बुंदोंमोनदि , बे चसमाया जर'खा । नाथाय बेखौ बेसेनजों रुजुनो हाया आरो बेयो फानथाव नङाब्ला बेखौ सिफायना गारनो हागोन । स्टभनि बादिब्ला फानग्रा बिगुमाया निलामआव मोन्नाय बेसेनखौ खोनाना गोमोदों जानांगौ बेयो गोमोथाव निलाममोन , जायखौ जों सानबोलावरियै सानो । बे चसमानि गोदान बिगुमा थामहिनबा बायग्रा सुबुंआ खोला सोनाब इंलेन्डनि खोला ग्लुसेस्टरशायरनि मन्गटसफिल्डनि बैसो गोरा सुबुं । बियो गावनि फिसाजोजों लोगोसेयै 2.60,000 रांआव चसमाखौ बायदों ।

महात्मा गान्धीनि चसमाया 2 कौटि 55 लाख रांआव निलाम जाबाय

दिसपुर , 20 नभेम्बरःआसामनि मन्थ्रि आरो बिजेपिनि सासे गोख्रों दैदेनगिरि हिमन्त बिश्व शर्माया 19 नभेम्बरखालि मोनसे गोख्रों बाथ्रा फोसावदों । बिथाडा फोसावदोंदि , आसाम बिधान सभा बिसायख'थिनि सिगां सिगांनो भारतीय जनता पार्टि आरो बिपिएफ हान्जानि गेजेराव खालामनाय गोरोबथानि सोमोन्दोखौ बस'सिगोन । गावनि बिबुंथियाव मन्थ्रि शर्माया बुंदोंदि , बिपिएफजों जों 5 बोसोर समनि थाखायल' लोगोयारि गोरोबथा खालामदोंमोन । बे 5 बोसोर समआ जोबनायनि उनाव बिपिएफजों गोदानै गोरोबथानि समखौ बांहोनाय नंला । फैगौ बोसोराव खुंजानो गोनां बिधान सभा बिसायखथियाव बिटिसि ओन्सोलावबो बिजेपि हान्जाया हार्सिङै बादायगोन । दासान्दि गुबुन गुबुन हान्जाफोरा बिजेपि आरो इउपिपिएलनि गेजेराव इसिडारि सोमोन्दो दङ होन्नानै बांसावनायनि फार्से फिनजाथाय होनानै मन्थ्रि शर्माया बुंबावोदि , बिधान सभा एबा बिटिसि बिसायख'थिया जा बिजेपिआ रावबो हान्जानि हेफाजाब लानो ओंखाराखै । बिजेपिआ गाव हार्सिडैनो मोनसे गोहो गोरा राजखान्थि हान्जा आरो राइजो - राजाफोरनि हान्जा । जों बिटिसि बिसायख'थिनि 27 बियाबफोराव बिजाथि फसंदों आरो बे बियाबफोराव बिजेपिनि दावहाया बिपिएफजोंनो जागोन होन्नानै मन्थ्रि शर्माया फोरमायबावो ।

2021 आव बिपिएफजों लोगोयारि सोमोन्दोखौ गोदानै खालामफिनलाः हिमन्त

गसाइगाव , 20 नभेम्बरःकक्राझार जिल्लानि गसाइगाव महकुमानि सिङाव थानाय बासबारि गामिनि थागिबि आक्तार हुसेइन शेखनि फिसाजो आरो गसाइगाव कलेजिएट गोजौ फरायसालिनि थाखो 10 नि फरायसुलि आबिदा खाटुनआ थांनाय 12 नभेम्बरनिफ्रायनो गोमानानै दङ । नख'रनि सोद्रोमाफोरा फोरमायनाय बादिब्ला , हिन्जावसाया फुंबिलि समाव थाबायग्लांनो थाखाय न'निफ्राय ओखारलांदोंमोन । नाथाय दिनैसिम न'फार्से गिदिंना फैफिनाखै । खाथि - खाला आरो लोगोफोरनाव सोंनानै खौरां लादोंब्लाबो दिनैसिमाव फरायसुलि आबिदा खाटुननि बागै जेबो खौरां मोन्नाय जायाखै । नख'रनि सोद्रोमाफोरा बे हिन्जावसा गोमानायनि सायाव गसाइगाव पुलिस थानायाव गांसे गसर थिसनबाय । गसर थिसन्नाय हिसाबै गसाइगाव पुलिसआ हिन्जावसाखौ नागिरना दिहुन्नो थाखाय दासान्दि नांथाबगासिनो थादोंब्लाबो हिन्जावसानि बागै खौरां मोन्नो हानाय जायाखै । बेनिखायनो हिन्जावसाखौ बबावबाफोर सोरबाफोर नुसनबायदोंब्ला 8011741288 मबाइल नम्बरआव खौरां हरनो थाखाय नख'रनि सोद्रोमाफोरा खावलायदों ।

गसाइगावनिफ्राय सासे फरायसुलि गोमानानै दङ

दिसपुर , 20 नभेम्बर : राइज्यो सरकारनि खावलायनायखौ गोनांथियै आजावना लानानै मिरुनि रोगाथाय आरो माहारियारि राजा लामा बिफाना थांनाय 17 नभेम्बराव इन्डिया गेजेतआव फोसावनाय मोनसे फोसावथिनि गेजेरजों जरहातनि 715 नं माहारियारी राजा लामानि फोनांजाब थावनिनिफ्राय माजुलिनि कमलाबारि गाथोनाव जोबनो गोनां लामाखौ 715 - के नं गोदान माहारियारि राजा लामा महरै फोसावनाय जायो । बेराफारसेथिं गिबि मन्थ्रि सर्बानन्द सन'वालआ मिरु सरकारआ बे लामाखौ गोदान माहारियारि राजा लामा महरै फोसावनाय थांखिखौ बरायनानै बुङोदि बे थांखिया माजुलिनि रांखान्थि - समाजारि , हारिमुवारि , रोगाथाय बाइदिनि बिथिङाव गोबां सोलायनाय फैगोन । बे थांखिया गाहाय मन्थ्रि नरेन्द्र मदिनि दैदेननायाव मिरु सरकारआ आसामनि जौगानाय बिथिङाव थानाय बिबानि मोनसे गोजों बिदिन्थि होननानै गिबि मन्थ्रिआ बुङो । गिबि मन्थ्रिआ बे थांखिनि थाखाय गाहाइ मन्थ्रि नरेन्द्र मदिजों लोगोसे मिरु रोगाथाय मन्थ्रि नीतिन गादकारिनो जरखायै साबायखर होयो । गाहाय मन्थ्रि नरेन्द्र मदिनि दैदेननाय मिरु सरकारआ लानाय थांखिनि फिथायमहरै गासै सा - सानजाजों लोगोसे राइज्योनि लामा , रेल , दै लामा , अख्रां लामा बायदिनि जौगानाया जरखा दिग मोननो हादों होननानैबो गिबि मन्थ्रि बुङो ।

मिरु सरकारआ जरहाटनिफ्राय माजुलि फोनांजाबनाय लामाखौ गोदान माहारियारि राजा लामा महरै फोसावदों

कक्राझार , 20 नभेम्बरः कक्राझार सहरनि सान्जा फार्से साखाथियाव थानाय सत' आदाबारि गेलेग्रा फोथारआ खुंजानाय 18 थि खोला कक्राझार दख'रा गामियारि जोलुर बादायलायनाया 19 नभेम्बरखालि जोबलांबाय । बे टुर्नामेन्टनि जोबथा एबा फाइनाल मेचखौ शिलापथार गामि आरो बेलगुरि राभापारा हरिनागुरि गामिनि गेजेराव जोबोद नाजालायनायनि गेजेरजों मुहिथावै गेलेदों । बे फाइनाल बादायलायनायाव शिलापथार गामिया बेलगुरि राभापारा हरिनागुरि गामिखौ 2.0 गलजों फेजेन्नानै सेम्पियन ट्रफीखौ आवग्रिनो हायो । बे बादायलायनायाव शिलापथारनि थाखाय अन्जालु बसुमतारिआ गिबि गलखौ 21 मिनिटआव सोनो हादोंमोन । हान्जानि थाखाय 2 थि गलखौ खोरोम बसुमतारिआ 41 मिनिटआव जोसन्नो हानानै हान्जानि देरहानायनि मिजिंखौ गोरासिन खालामो । बेबादिनो मोननैबो हान्जानि गेजेराव नारा - नाथा जुजिलायनायनि गेजेरजों मेचनि सम जोबजासिमाव बेलगुरि गामिया शिलापथारनि हेथायै गल सोफिन्नो हायैआव मेचआ 2.0 गलजों जोबलाङो । देरहासार एबा सेम्पियन जानो हानाय शिलापथार हान्जाया मोनसे ट्रफीजों लोगोसे नोगोद 10.000 रां आरो रानार्सआप हान्जाया मोनसे ट्रफीजों लोगोसे नोगोद 7.000 रां बान्था महरै मोन्नो हायो । ओन्सोलाव रोंगथि गोनां गेलेगिरिफोरखौ थुलुंगाखांहोनो आरो समाजआव गेलेमु आबहावा सोरजिनायनि थांखिजों खोला कक्राझार दख'रा दुलाराय बर' फरायसा आफादआ आदाबारि गामिजों लोगो नांनानै बे जोलुर बादायलायनायखौ बान्जायदोंमोन । जोबथा एबा फाइनाल बादायलायनायाव देरहासार जानो हानाय हान्जानो बान्था गथायनायाव बाउखुंग्रि बियाबनि इउपिपिएलनि बिजाथि प्रतिभा ब्रह्म , मिरु एबसुनि सोलोंथाय नेहाथारि कास्टम बसुमतारि , कक्राझार इउएन एकाडेमिनि बिथोनगिरि कृष्णगपाल बसुमतारि आरो समाजयारि मावथि चक्रमनि ब्रह्मआबो बाहागो लादोंमोन ।

18 थि खोला कक्राझार दखरा गामियारि थाखोनि जोलुर बादायलायनाया जोबलांबाय

गोदान दिल्ली , 21 नभेम्बर : करना भाइरास भेक्सिनखौ मोन्नायनि आसा खालामनाया बांनायजों लोगोसे सुबुंफोरनि उसु - खुथु जानायाबो बांदों । आथिखालाव सुबुंफोरा माब्ला करना भेक्सिनखौ मोनगोन बेखौ मोनथिनो हांडेर जादों । मदि सरकारआ सुबुंफोरनो करना भेक्सिन होनो आबुङै थियारि खालामबाय । देहा मन्थ्रि डाक्टार हर्षवर्धनआ सोरबायदि सुबुंफोरनो करना भाइरास भेक्सिनखौ होग्रोनाय जागोन बे बाथ्राखौ फोरमायादों । भेक्सिननि सायाव गावसोर गोरलैयै हाबाफारि मावदों । भारतआ भेक्सिन बानायनायाव मुलुगनि जायखि जाया हादतनिफ्राय उन जानानै थायाखै । फैनो गोनां 2021 नि जागाय जेन्नायाव भारतयाव भेक्सिनखौ सुबुंफोरनो जगायना होनाय जागोन । लोगोसेनो बियो फोरमायदोंदि , करना भेक्सिनआ जेब्ला थियारि जागोन , अब्ला बयनिख्रुइबो सिगां देहा मावसुमाफोर आरो बैसोगोरा सुबुंफोर ( 65 बोसोरनिफ्राय बांसिन बैसोनि सुबुंफोर ) नो होग्रोनाय जागोन । हर्षबर्धनआ बुंदोंदि फैनो गोनां बोसोरनि जुलाइ - आगस्ट दानसिमाव 40.50 कौटि भेक्सिनखौ जगायना होनाय जागोन । बेखौ रान्नानै होनायनि फारिलाइखौबो थियारि खालामनाय जाबाय । आथिखालनि थासारि आरो भाइरासखौ बुथारनो हानाय गोहोखौ नोजोर होनानै बे थांखिखौ लानाय जादोंदि , बयनिख्खुइबो सिगां देहा मावसुमाफोरा एबा करना वारियर्सनो भेक्सिनखौ होनाय जागोन । बेनि उनाव 65 बोसोरनिफ्राय बांसिन बैसोनि सुबुंफोरनो करना भेक्सिनखौ होनाय जागोन ।

सोरनो करना भेक्सिनखौ होग्रोनाय जागोन , बेखौ देहा मन्थ्रिया फोरमायदों

गुवाहाटी , 21 नभेम्बर : राज्यो सभानि सोद्रोमानि बिबानखौ नागारबाय बिश्वजित दैमारीआ । गाबोन हाबाफारि बादियै बि जे पि दोलोआव हाबगोन । बि जे पिआव हाबनायनि सिगांनो राज्यो सभानि सोद्रोमानि बिबानखौ नागारबाय बिश्वजित दैमारीआ । बावैसो सान सिगां बि पि एफ हान्जाखौ नागारदोंमोन बि पि एफनि बारग' मावफुं आफादगिरि बिथाङा । हान्जाखौ नागारखांनानै बिथाङा बुंदोंमोनदि , बे खेबाव बि टि सिनि बिसायख'थियाव गाज्रियै जेनगोन हाग्रामा महिलारी दैदेननाय बि पि एफ हान्जाया । लोगोसे बेखौबो बुंदोंमोनदि , जोबोर खम समनि गेजेरावनो बि पि एफनिफ्राय गोबां रोजा रोजा सुबुंफोरा ओंखारबोनानै बि जे पिआव हाबफैगोन ।

राज्यो सभानि सोद्रोमानि बिबानखौ नागारबाय बिश्वजित दैमारीआ

दोहा , 21 नभेम्बर : कातारआव फिफा वर्ल्ड कापनि फैगौ सिरिजआ बोसोरनैनि उनाव 21 नभेम्बर 2022 आव खुंजागोन । गेजेर - सान्जा आरो आरब मुलुगआव गिबि खेबनि थाखाय खुंजानो गोनां वर्ल्ड कापआ मोनसे मख'जाथाव इभेन्ट जागोन । बे इभेन्टनि थाखाय गोनांथार जानाय इन्फ्रास्ट्राक्सारनि थाखाय लुफुंनाय हाबाया 90 जौखोन्दो आबुं जाबाय । गंथाम स्टेडियाम - खलिफा इन्टारनेसनेल , अल जानोब आरो एजुकेसन सिटि मुंनि स्टेडियामफोरा बेसेबा सिगाङावनो लुफुंजाबाय । बेफोर स्टेडियामआव कभिड - 19 महामारिनि गेजेरावबो 2020 आव मोन 100 नि बांसिन मेच खुंनाय जादों । वर्ल्ड कापनि काउन्टडाउननि समआ बोसोरनै दंबावोब्लाबो फिफानि गाहाय गियानी इन्फेन्टिनोआ बुङो - बोसोर 2020 आ दुलाराय बुहुमनि थाखाय सेलेन्जजों बुंफबनाय बोसोरमोन । फुटबल मेचआ बे बोसोराव खुंजायाखै । नाथाय गोब्राब थासारिनि गेजेरावबो थांनाय माखासे दाननि गेजेरावा मोजां जौगाथाय फैनाय नुनो मोन्दों । आमीरनि दैदेन्नायाव कातारआ फिन खेबसेबाव गावनि रोंगथिखौ दिन्थिनानै बयनिबो बाख्नायनाय लानो हादों । बिथाङा फैगौ वर्ल्ड कापखौ कातारआ गोसोखांजाथाव महरै खुलांनो हागोन आरो बे वर्ल्ड कापआ 2022 नि उनावबो बयनिबो गोसोखांथियाव फैगोन होन्नानै मिजिंथिनो हायो । बिथाङा मिजिंथिनाय फोरमायबावोदि , फैगौ कातार वर्ल्ड कापआ मुलुगनाङैनि सुबुंफोरनो मोनसे गोमोथाव मोन्दांथिनि खुंफुनाय सावगारि होलांनो हागोन , जायखौ दासिम खुंनाय मुलुग कापआव नुनो मोन्नाय जायाखै ।

बोसोरनै सम दंबावोब्लाबो फिफा वर्ल्ड काप 2022 नि काउन्टडाउनआ खाथियाव सौफैबाय

गोदान दिल्ली , 21 नभेम्बर : अलास्कानि गंसे टाउनयाव 19 नभेम्बरयाव सानखौ नुनो मोन्दोंमोन । नाथाय बेनि उनाव बेवहायनि सुबुंफोरा फुरा 2 दान एबा 69 सानसिम सोरांखौ नुनो मोन्नाय नङा । उत्किवयाग्विकआ अलास्कानि गंसे फिसा टाउन , जेराव बेवहायनि सुबुंफोरा 2 दानसिम खोमसियाव थानांगोन । बेवहाय 19 नभेम्बराव जोबथा खेब सान ओंखारदों आरो सान हाबदों । बेनि उनाव आथिखालाव बेवहाय 60 साननि थाखाय सानखौ नुनो मोन्नाय नङ । बे टाउनआ आर्कटिका सार्केलयाव दं , जेराव बोसोरफ्रामबो पलार लाइटनि समा सौफैयो । मख'नो गोनांदि , अलास्कानि बै सहरआ बुहुमनि धुरीनि गाहायथिंजाय दं , जायनि जाहोनाव बेवहाय बोसोरफ्रामबो गुसु बोथोराव नै दान हर जायो । बिगियानगिरिनि बादिब्ला पलार नाइटआ मोनसे सरासनस्रा जाथाय , जाय उत्किवयाग्विक आरो आर्केटिक ध्रुबनि सायाव थानाय सहरफोराव बोसोरफ्रामबो गुसु बोथोराव बेबादि जायो । पलार लाइट जानायनि जाहोनाव फुरायै बेवहाय खोमसिया साग्लोबसारना थानाय नङा । सानाव एसे एसे सोरांखौ नुनो मोनगोन ।

बे सहरयाव 60 सान खोमसि जागोन